**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Δεκεμβρίου 2023, ημέρα Τρίτη και ώρα 13.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Μέτρα για τον περιορισμό της φοροδιαφυγής» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Κουκουλόπουλος Παρασκευάς (Πάρις), Σταρακά Χριστίνα, Στολτίδης Λεωνίδας, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Νατσιός Δημήτριος, και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών, με τίτλο «Μέτρα για τον περιορισμό της φοροδιαφυγής».

Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Έχουμε τη β΄ ανάγνωση του σχεδίου νόμου σήμερα στην Επιτροπή μας και θέλω να πω, ότι διαπιστώσαμε τις πολλές αντιδράσεις που υπάρχουν από την κοινωνία γι’ αυτό το σχέδιο νόμου και βέβαια τις συνέπειες που θα έχει για το μέλλον των ελεύθερων επαγγελματιών και των αυτοαπασχολούμενων. Όμως, θα ήθελα να σταθώ στη β΄ συνεδρίαση με τη συμμετοχή των φορέων που απέδειξε περίτρανα, ότι καταφέρατε, κύριε Υπουργέ, για μία ακόμη φορά, να βάλετε απέναντί σας τόσες κοινωνικές επαγγελματικές ομάδες. Και ασφαλώς, δεν θα μπορούσε να γίνει διαφορετικά, όταν, έξι μήνες πριν, δεν είχατε προϊδεάσει αυτόν τον κόσμο, ότι θα έρθουν τόσο σημαντικές αλλαγές για τα εργασιακά του, για τα επαγγελματικά του, για τα οικονομικά του και για το μέλλον του.

Μάλλον έχετε βρεθεί και σε αυτό το νομοσχέδιο απέναντι σε ένα «τσουνάμι» αντιδράσεων, που, βέβαια, το ζήσατε και όταν ψηφίζατε, στην πρώτη θητεία της σημερινής Κυβέρνησης, γιατί ας μην ξεχνάμε τεσσεράμισι χρόνια είστε στο «τιμόνι» της χώρας, για τα νομοθετήματα που αφορούσαν στα εργασιακά. Και τότε είχατε καταφέρει να βάλετε απέναντί σας όλους τους συνδικαλιστικούς φορείς και τότε ισχυριζόσασταν, ότι το οκτάωρο είναι μία γενική ιδέα, αλλά το δεκάωρο είναι η νέα μόδα που θα μας κάνει πιο ανταγωνιστικούς.

Έτσι, λοιπόν, προχωρήσατε και τότε στη «διάρρηξη» οποιουδήποτε πλέγματος ή δικτύου προστασίας των εργαζομένων και ότι είχε προλάβει να αφήσει ως παρακαταθήκη, τον τελευταίο χρόνο, με την έξοδό του από τα μνημόνια ο ΣΥΡΙΖΑ - Προοδευτική Συμμαχία, σε σχέση με τα εργασιακά. Καταργήσατε τότε τον βάσιμο λόγο απόλυσης, το πλαίσιο προστασίας των εργολαβικών εργαζομένων, καταλύσατε τις συλλογικές διαπραγματεύσεις. Σήμερα έχουμε μόνο ένα 24% του κόσμου της μισθωτής εργασίας, που βρίσκεται κάτω από το «πέπλο» προστασίας αυτών των συλλογικών διαπραγματεύσεων, ενώ ο μέσος όρος στην Ευρώπη θα πρέπει να είναι και είναι γύρω στο 80% των μισθωτών του κόσμου της εργασίας, που θα έπρεπε να είναι κάτω από την κάλυψη συλλογικών διαπραγματεύσεων και συμβάσεων.

Έτσι, λοιπόν, προχωράτε ολοταχώς από την πρώτη διακυβέρνησή σας στις ατομικές συμβάσεις, στην απαξίωση του ΣΕΠΕ και αλλάζετε άρδην και με το πρόσφατο νομοσχέδιο, που έγινε νόμος του κράτους γύρω από τα εργασιακά, το τοπίο στις εργασιακές σχέσεις της χώρας.Προχωρήσατε, χωρίς κανέναν διάλογο, με τους αρμόδιους φορείς, τους συλλογικούς φορείς του κόσμου της εργασίας, στη θέσπιση του 13ωρου, στην κατάργηση, ουσιαστικά, του πενθημέρου, με απασχόληση και την 6η και την 7η ημέρα της εβδομάδας, με διατάξεις που, ουσιαστικά, περιορίζουν τη συνδικαλιστική δράση των φορέων και του κάθε εργαζόμενου. Όλα αυτά είναι πολιτικές δικές σας, ερήμην της κοινωνίας, ερήμην της μισθωτής εργασίας.

Μάς φέρατε, για να αντιμετωπίσετε τα προβλήματα στον χώρο των συντάξεων, τα golden boys στον ΕΦΚΑ, καλοπληρωμένα στελέχη δικά σας, προκειμένου να κάνουν δουλειές και να έχουν παχυλούς μισθούς. Ακόμη τα προβλήματα στον ΕΦΚΑ υπάρχουν, γιατί δεν σας ενδιαφέρει να στελεχώσετε τον φορέα με νέες προσλήψεις. Αυτή τη στιγμή, σε έναν Οργανισμό σαν τον ΕΦΚΑ, όπου έπρεπε να υπηρετούν 8.500 άνθρωποι, υπηρετούν 6.700. Και προχθές, στη δεύτερη συνεδρίαση της Επιτροπής Κοινωνικής Ασφάλισης, ο Διοικητής, ο κ. Βαρβέρης, μας είπε, ότι ο σχεδιασμός για το πρώτο τετράμηνο, είναι μόνο 150 προσλήψεις. Πώς θα αντιμετωπίσετε τα μεγάλα προβλήματα που έχουν δημιουργηθεί στον ΕΦΚΑ; Με «σπασμένες» εργολαβίες που κάνετε; Πήρατε το ηλεκτρονικό σύστημα «ΙΡΙΔΑ» που ήταν δωρεάν και βάλατε μία ιδιωτική εταιρεία στον ΕΦΚΑ, που στοιχίζει 800.000 ευρώ. Για ποιον λόγο; Αυτά είναι ζητήματα που απασχολούν τους εργαζόμενους, απασχολούν τον κόσμο και της μισθωτής εργασίας, αλλά και τους ελεύθερους απασχολούμενους και τους ελεύθερους επαγγελματίες.

Η αύξηση των εισφορών για το 2024 είναι στο 4%, όταν τα συσσωρευμένα χρέη στον ασφαλιστικό μας φορέα ξεπερνούν τα 46 δις ευρώ. Και έρχεστε, λοιπόν, τώρα, με ένα νέο νομοσχέδιο, ο Υπουργός, ασφαλώς, για όλες τις «βρώμικες» δουλειές, επί διακυβέρνησης Νέας Δημοκρατίας, ο κ. Χατζηδάκης, να παρουσιάσει στους ελεύθερους επαγγελματίες και αυτοαπασχολούμενους, ότι αυτό το νομοσχέδιο ως μέριμνα και πρόνοια έχει την αντιμετώπιση της φοροδιαφυγής. Ποιας φοροδιαφυγής; Εξακοσίων εκατομμυρίων ευρώ λέτε εσείς, όταν η παραοικονομία είναι γύρω στα 40 δις ευρώ και η φοροδιαφυγή, κατά τον Διοικητή της Τράπεζας της Ελλάδος, ξεπερνά τα 10 δις ευρώ. Και έρχεστε, λοιπόν, με ένα οριζόντιο, άδικο και «εξοντωτικό» νομοσχέδιο, ουσιαστικά, να βάλετε «λουκέτο» σε πολλές δραστηριότητες και να στείλετε στο σπίτι τους πολλούς αυτοαπασχολούμενους.

Ακούσαμε χθες, την αγωνία όλων αυτών των εκπροσώπων των φορέων. Καλέσατε εικοσιένα ενώπιον της Επιτροπής. Όλοι τους, παρ’ ότι κάποιοι εκπρόσωποι αυτών πρόσκεινται και πολιτικά στον χώρο της Νέας Δημοκρατίας, ήταν «καταπέλτης» απέναντι στο σχέδιο νόμου που σήμερα συζητάμε. Και ο 22ος, ο κ. Πιτσιλής της ΑΑΔΕ, τι μας είπε; Ότι είναι αδύνατο, πραγματικά, να υπάρξουν έλεγχοι εξατομικευμένοι, που θα ξεπερνούν τις 7.000 - 8.000 τον χρόνο, όταν την προηγούμενη χρονιά, στο σύνολό τους, οι έλεγχοι από την ΑΑΔΕ, ήταν στις 25.000. Και έρχεστε και μας λέτε, ότι φέρνετε το «μαχητό» σε αυτή την υπόθεση του ελέγχου, όταν ξέρουμε, ότι, ούτε τα στελέχη από την ΑΑΔΕ υπάρχουν, για να κάνουν τους ελέγχους και όποιος ξεκινήσει μία διαδικασία ελέγχου με τις ενστάσεις και τις προσφυγές ή και δικαστικά, δεν ξεμπλέκει παρά σε τρία με πέντε χρόνια. Και όλα αυτά τα χρόνια, ασφαλώς, δεν θα αναστέλλεται η καταβολή των όποιων φόρων, που θα ξεκινά το έξτρα «χαράτσι» από τα 1.444 ευρώ και θα πηγαίνει κλιμακωτά προς τα πάνω.

Κύριε Υπουργέ, οδηγείτε τη «ραχοκοκαλιά» της πραγματικής οικονομίας της χώρας στα λουκέτα και στη φτωχοποίηση, τόσο για τους αυτοαπασχολούμενους, όσο και για τους ελεύθερους επαγγελματίες, οι οποίοι αντιμετωπίζουν αυξημένα λειτουργικά κόστη, ενώ έχουν αποκλειστεί από κάθε δυνατότητα ενίσχυσης από το Ταμείο Ανάκαμψης και το ΕΣΠΑ.

Θα ήθελα να παρουσιάσω, αν και περισσότερα θα πούμε στην Ολομέλεια, τρία-τέσσερα παραδείγματα, για να δείξω, ότι, τελικά, δεν είναι πρόθεσή σας να αντιμετωπίσετε τη φοροδιαφυγή. Το πλαίσιο που βάζετε, ουσιαστικά, δημιουργεί αντικίνητρα και δίνει την προοπτική σε αυτούς που φοροδιαφεύγουν, να πληρώνουν τα 1.400 ευρώ και να έχουν το «κεφάλι τους ήσυχο» και να συνεχίζουν να φοροδιαφεύγουν. Το πιστεύω αυτό, γιατί αποδεικνύεται από συγκεκριμένα παραδείγματα.

Από τους υπόλοιπους, από τους 473.000, που τους θεωρείτε, συλλήβδην και a priori, φοροφυγάδες και προσδοκάτε να ελέγξετε, δεν θα μπορέσετε να το κάνετε, παρά να ελέγξετε ένα πολύ μικρό μέρος από αυτή τη φοροδιαφυγή και πολλούς από αυτούς τους επαγγελματίες θα τους κλείσετε, θα βάλετε λουκέτο στις επιχειρήσεις τους και στις δραστηριότητές τους. Μία πολιτική, ασφαλώς, που είναι απέναντι στις μικρομεσαίες επιχειρήσεις, είναι απέναντι από τη μικρή επιχειρηματικότητα. Μία πολιτική, που αποκρύψατε στον ελληνικό λαό, πριν έξι μήνες, από τις πολιτικές σας προγραμματικές θέσεις.

Είναι οριζόντιες αυτές οι πολιτικές, που σήμερα χαράσσετε και στα εργασιακά και στο φορολογικό σήμερα και σε άλλα ζητήματα που μάς προϊδεάσατε, όπως είναι και το μίνι ασφαλιστικό που έρχεται σε λίγες μέρες. Ο Υφυπουργός, ο κ. Τσακλόγλου, μάς προϊδέασε και για αλλαγές, μετά από τρία χρόνια, των ορίων συνταξιοδότησης. Είναι άδικες, είναι «ισοπεδωτικές» για τον κόσμο της εργασίας αυτές οι πολιτικές. Είναι απαράδεκτες να συζητούνται σήμερα, όταν η ελληνική οικονομία, η κοινωνία, το κάθε νοικοκυριό «στενάζει», υπό το βάρος της ακρίβειας που εσείς θέλετε και αφήνετε ανεξέλεγκτη, όλα τα τελευταία χρόνια της διακυβέρνησής σας.

Γιατί δεν φέρνετε το αφορολόγητο στις 10.000 ευρώ για όλους, ώστε να πάρει μία ανάσα η κοινωνία και να κρατηθούν όρθιες οι μικρομεσαίες επιχειρήσεις; Υπάρχει δημοσιονομικός χώρος. Γιατί δεν το κάνετε; Γιατί επιθυμείτε μόνο το υπερπλεόνασμα, να το δίνετε με μορφή pass και να ξεγελάτε έτσι τον ελληνικό λαό, την ελληνική κοινωνία, ότι βρίσκεστε δίπλα στους ευάλωτους; Γιατί δεν καταργείτε, στο σύνολό του, το Τέλος Επιτηδεύματος και έρχεστε να «χρυσώσετε το χάπι», σε αυτό το άδικο νομοσχέδιο, μετά τις αντιδράσεις που υπήρξαν, να μειώσετε το Τέλος Επιτηδεύματος κατά 50% μόνο;

Με ψέματα, κύριε Υπουργέ, στον ελληνικό λαό δεν διοικείται η χώρα. Ούτε και θα έχετε τα αποτελέσματα, ακόμη και σε αυτές τις πολιτικές που προσπαθείτε να υλοποιήσετε, τάχα της αντιμετώπισης της φοροδιαφυγής, με τον τρόπο που το κάνετε. Υπάρχουν τα εργαλεία. Κάντε τους ελέγχους που πρέπει να γίνουν, κυρίως, σε αυτούς τους μεγάλους που φοροδιαφεύγουν. Δεν έχετε τα ψηφιακά εργαλεία; Εσείς πανηγυρίζετε για το ψηφιακό κράτος, που στήσατε, μόλις, σε τέσσερα χρόνια, όπως μάς λέτε. Εκμεταλλευτείτε το my data, τις ταμειακές μηχανές, συνδέστε τα POS με το Υπουργείο Οικονομικών, να υπάρξει διασύνδεση, μεταξύ όλων των Υπηρεσιών, ώστε να φαίνεται η εικόνα του κάθε φυσικού προσώπου, του κάθε νοικοκυριού, τι καταναλώνει, από πού τα βρίσκει. Και εκεί ελάτε να φορολογήσετε αυτούς που, πραγματικά, φοροδιαφεύγουν. Όπως σας είπα και νωρίτερα, δεν θα αντιμετωπίσετε τη φοροδιαφυγή σε αυτόν που συνειδητά το κάνει. Θα πληρώσει τα 1.444 ευρώ, τα 1.500 ευρώ και θα είναι ευχαριστημένος που δεν θα τον ελέγξετε ποτέ.

Αλήθεια, τι έχει γίνει με τα πολυδιαφημιζόμενα από εσάς πρόστιμα στις μεγάλες εταιρείες τροφίμων, στις εταιρείες των διυλιστηρίων, στις εταιρείες της ενέργειας; Τι έχετε εισπράξει, μέχρι σήμερα; Προφανώς, όχι πολλά. Και δεν θα ήμουν υπερβολικός, αν θα έλεγα, σε κάποιες περιπτώσεις «μηδέν». Κάντε, λοιπόν, αυτό που πρέπει, για να αντιμετωπίσετε την πραγματική φοροδιαφυγή.

Έρχεστε στο τέλος, για να δούμε και την πραγματική σας πρόθεση, με τα άρθρα 49 και 50 και εμφανίζετε το πραγματικό σας προσωπείο. Στο άρθρο 50, μειώνεται κατά 50% ο φόρος πώλησης εισηγμένων μετοχών από το 2% σε 1%, μία απώλεια της τάξεως 21 εκατομμύριων είναι αυτή η υπόθεση για τα δημόσια έσοδα.

Στο άρθρο 49, μειώνεται κατά 60% ο φόρος συγκέντρωσης κεφαλαίου από 0,5% σε 0,2%, μία απώλεια της τάξεως των 22 εκατομμυρίων για τα δημόσια έσοδα. Ποιους εξυπηρετεί αυτή η ρύθμιση; Μόνο κάποιους ισχυρούς δικούς σας φίλους εις βάρος των πολλών του κόσμου της μισθωτής εργασίας και των ελεύθερων επαγγελματιών, που, αυτή τη στιγμή, προσπαθείτε να δημιουργήσετε ένα κλίμα κοινωνικού αυτοματισμού, να βάλετε τη μία επαγγελματική και κοινωνική ομάδα απέναντι στην άλλη, για καθαρά επικοινωνιακούς λόγους, γιατί υπάρχει τέτοια κατακραυγή στον κόσμο, που κανένας δεν λέει να μην αντιμετωπιστεί η φοροδιαφυγή, αλλά όχι με τον τρόπο που εσείς σήμερα επιχειρείτε, εις βάρος των αδυνάμων.

Κύριε Πρόεδρε, ολοκληρώνοντας, θα έλεγα ότι με αυτή την παρέμβαση που γίνεται για τους ελεύθερους επαγγελματίες, δεν είναι μόνο αυτό το «χαράτσωμα» που θα έχουν όλοι αυτοί, σε μεγάλο βαθμό άδικο «χαράτσι» που επιβάλλεται και σε κάποιους, που δεν έχουν αυτά τα εισοδήματα του τεκμαρτού, που ξεκινάει από 10.920 ευρώ προς φορολόγηση. Έχουμε και μία παρέμβαση, εκ του αποτελέσματος της θέσπισης αυτού του τεκμαρτού, των προνοιακών επιδομάτων. Αυτά είναι 100 εκατομμύρια ευρώ, κυρίως, σε οικογένειες που τα έχουν ανάγκη. Δεν είναι ένα απλό νούμερο. Εκατό εκατομμύρια ευρώ χάνονται από οικογένειες, από νοικοκυριά, από ανθρώπους που αυτά τα έχουν ανάγκη. Πρόκειται περί μιας μεγάλης κοινωνικής αδικίας.

Τέλος, ακόμη δεν έχετε απαντήσει μετά από αυτή την «φοροεπιδρομή» που επιχειρείτε -γιατί είναι βέβαιο ότι μέχρι το καλοκαίρι του 2024 θα έχουμε χιλιάδες λουκέτα σε μικρές επιχειρήσεις- τι θα γίνει και με τις θέσεις εργασίας αυτών των επιχειρήσεων. Είναι εύκολο επικοινωνιακά, να βάζετε τον κόσμο της μισθωτής εργασίας απέναντι στους ελεύθερους επαγγελματίες με έναν ισχυρισμό, ότι παίρνει περισσότερα ένας μισθωτός από το αφεντικό του, όταν αυτά τα θέματα έχουν κριθεί πολιτικά, οικονομικά και νομικά. Αγνοείτε και τις αποφάσεις του Συμβουλίου της Επικρατείας και την 1880 και την 1888 και συγκρίνετε ανόμοια πράγματα, προκειμένου να λειτουργήσει ο κοινωνικός αυτοματισμός. Αυτό το νομοσχέδιο, όμως, θα έχει συνέπειες και για τον κόσμο της μισθωτής εργασίας και αυτό το αποκρύπτετε από αυτούς τους ανθρώπους.

Κυρίες και κύριοι συνάδελφοι, η κοινωνία «στενάζει», λόγω της ακρίβειας, της αισχροκέρδειας και της ιδεοληψίας της Κυβέρνησης της Νέας Δημοκρατίας. Η μεσαία τάξη, αυτή τη στιγμή, στοχοποιείται. Δεν είναι η τάξη που περίμενε από τις πολιτικές της Νέας Δημοκρατίας να ευνοηθεί. Είναι η τάξη που βρίσκεται στο στόχαστρό της, γιατί η Κυβέρνηση θα κινηθεί, για όσους είμαστε μυημένοι σε αυτή την υπόθεση και παρακολουθούμε τη διακυβέρνησή της τα τελευταία τεσσεράμισι χρόνια, πάνω στην Έκθεση Πισσαρίδη. Η Έκθεση Πισσαρίδη λέει, ότι δεν μπορεί να έχεις 20% αυτοαπασχολούμενους, χωρίς να απασχολούν προσωπικό. Δεν βοηθούν την ανταγωνιστικότητα της χώρας. Αυτό λέει η Έκθεση Πισσαρίδη. Εκεί πάνω κινείται η Νέα Δημοκρατία και φέρνει αυτό το νομοσχέδιο, με απώτερο σκοπό να μειώσει αυτό το ποσοστό εις βάρος των μικρομεσαίων, εις βάρος του ελληνικού λαού. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Κύριε Πρόεδρε, κυρίες και κύριοι συνάδελφοι.

Στην προχθεσινή συνεδρίαση παρίστατο εκ μέρους της Κυβέρνησης, ο Υφυπουργός, ο κ. Πετραλιάς, ο οποίος σχολίασε τις προσδοκίες της Κυβέρνησης από την επιστολική ψήφο, λέγοντας ότι η επιστολική ψήφος, προφανώς, θα διευκολύνει αυτούς που επιθυμούν να ψηφίσουν, επ’ ουδενί, όμως, δεν αποτελεί απάντηση στο πρόβλημα της αποχής. Εάν λυνόταν έτσι, πιο ώριμες δημοκρατίες από εμάς, που το έχουν υιοθετήσει, πολύ πριν από εμάς, θα το είχαν λύσει το πρόβλημα της αποχής.

Το ζήτημα της αποστασιοποίησης των πολιτών από τα δρώμενα ή της έκφρασής τους συνδέεται ευθέως με ακραίες μορφές, είτε αριστερά, είτε δεξιά του πολιτικού φάσματος, με την «έκρηξη» των ανισοτήτων. Αμήχανοι οι πολίτες βλέπουν τραπεζικούς, τεχνολογικούς και πρόσφατα, ενεργειακούς κολοσσούς, να συσσωρεύουν πρωτοφανείς στην ιστορία της ανθρωπότητας κέρδη, την ώρα που συμπιέζεται αφόρητα η μεσαία τάξη και τα χαμηλότερα εισοδήματα. Αυτό είναι όλο. Ολοένα και περισσότεροι πολίτες πιστεύουν, ότι ελάχιστα ή και καθόλου ζητήματα που αφορούν τη ζωή τους, μπορούν να τα επιλύσουν μέσω της πολιτικής. Αυτό είναι το θέμα, αν θέλουμε να δώσουμε απάντηση στην αποχή.

Ξεκινάω έτσι και στο παρόν νομοσχέδιο, όχι για να επαναλάβω κάτι που είπα προχθές, αλλά για να πω, ότι είμαστε ακριβώς σε μία εποχή, στην οποία οι πολίτες πρέπει να γνωρίζουν πώς λαμβάνονται και γιατί λαμβάνονται οι κρίσιμες αποφάσεις που αφορούν στη ζωή τους. Έτσι, λοιπόν, τα περί «κρυφής» ατζέντας -και απευθύνομαι στην Κυβέρνηση - που επαναλαμβάνουν όλες οι πτέρυγες της Βουλής ως κριτική και σας το είπαν εμφατικά και οι φορείς χθες, μην το βλέπετε με έναν συμβατικό τρόπο, ότι συνήθως η Αντιπολίτευση μιλάει για «κρυφές» ατζέντες. Υπάρχει κορυφαίο ζήτημα. Βασίσατε την προεκλογική της εκστρατεία στις διπλές εκλογές, στην πρώτη κάλπη, στοχοποιώντας τη συνέντευξη του κ. Κατρούγκαλου και μεταξύ πρώτης και δεύτερης αναμέτρησης στοχοποιήσατε το ΠΑΣΟΚ για τις αναρτημένες προγραμματικές θέσεις, λέγοντας ότι έχουμε «κρυφή» ατζέντα.

Δεν είναι, ότι, απλά δηλώνετε σε όλους τους τόνους και με όλους τους τρόπους, ότι δεν πρόκειται να επιβάλετε νέα φορολογία. Είναι ότι στοχεύσατε συγκεκριμένες ομάδες, που σήμερα είναι έξω από τη Βουλή και διαδηλώνουν. Σε αυτούς επιτεθήκατε, κατά κύριο λόγο, και στις δύο πρόσφατες εκλογικές αναμετρήσεις Μαΐου και Ιουνίου. Και έρχεστε δύο μήνες μετά τις εκλογές, χωρίς διαβούλευση μαζί τους, όπως αποδείχθηκε από τη χθεσινή ακρόαση φορέων, παρακάμπτοντας κάθε διαδικασία δημοκρατική, ούτε καν γνωμοδότηση της ΟΚΕ δεν υπάρχει, με μία διαδικασία κατεπειγόντως να βάλετε στο τραπέζι αυτά τα φορολογικά μέτρα. Αυτό είναι το πολιτικό ζήτημα.

Σε ότι αφορά στο κεντρικό ζήτημα για τη μείωση του Τέλους Επιτηδεύματος, που αφορά τους ελεύθερους επαγγελματίες, ουσιαστικά, προβλέπει, ότι όσοι είναι πάνω από το όριο, σιγά - σιγά θα προσαρμοστούν στο όριο. Άρα, ευνοούμε άθελά μας τη φοροδιαφυγή. Είναι ένα είδος περαίωσης γι’ αυτούς που έχουν ανώτερα εισοδήματα από το όριο. Δηλαδή, τους λέμε να πάνε στο όριο, γιατί ως περαίωση λειτουργεί το άρθρο, όπως το έχετε κάνει, καθώς θα ελέγχουμε μόνο όσους δηλώνουν κάτω από το όριο.

Περαίωση, λοιπόν, αφενός και επαναφορά του Τέλους Επιτηδεύματος αφετέρου, με τον οριζόντιο φόρο. Και ολόκληρο να τον καταργήσουμε, επιβάλλοντας τον φόρο στα 10.920 ευρώ και πάνω, όπως υπολογίζεται με διάφορους τρόπους που προτείνει το νομοσχέδιο, ουσιαστικά, επανέρχεται από την «πίσω πόρτα». Θέλετε να μην το πούμε «κεφαλικό φόρο;» Είναι πάλι ένας σταθερός φόρος, είναι η επαναφορά του Τέλους Επιτηδεύματος με άλλη ονομασία. Είναι αναχρονιστικός, το είπαμε χίλιες φορές, θα τα πούμε και στην Ολομέλεια.

Έρχομαι στο δεύτερο σκέλος της τοποθέτησης μου. Θα σας ρωτήσω, κύριε Υπουργέ, για μία ακόμη φορά και πρέπει να μας δώσετε μία απάντηση. Για ποιον λόγο στοχοποιείτε τους ελεύθερους επαγγελματίες; Ποια πιστεύετε ότι η είναι συνεισφορά του ελεύθερου επαγγελματία στην οικοδόμηση της μεταπολεμικής Ελλάδας; Είναι θετική ή αρνητική; Ποια είναι η θέση τους στην Ελλάδα του σήμερα; Πρέπει να γίνουν λιγότεροι; Πρέπει ένα μέρος από αυτούς να γίνουν υπάλληλοι πολυεθνικών; Αυτό είναι το ζήτημα, αυτό είναι το πολιτικό ερώτημα που πρέπει να απαντήσετε.

Δεν είναι αυθαίρετα τα ερωτήματα που θέτω. Υπάρχουν στον διάλογο της χώρας, που γίνεται ημιδημόσια, δεν γίνεται ακριβώς δημόσια αυτός ο διάλογος, τον ξέρουμε, όμως, όλοι. Η Έκθεση Πισσαρίδη είχε ασχοληθεί με αυτά τα θέματα. Είναι πάρα πολλοί οικονομολόγοι -και όχι μόνο οικονομολόγοι- που έχουν συντηρητικές απόψεις, οι οποίοι ισχυρίζονται ότι είναι μία διαρκής διαρθρωτική αδυναμία ο αριθμός των ελεύθερων επαγγελματιών στην Ελλάδα. Ισχύει αυτό για την Κυβέρνηση;

Ουσιαστικά, είτε ηθελημένα, είτε όχι, χωρίς να θέλω να είμαι κακόπιστος, όπως και αν το δούμε, από το ψιλικατζίδικο στο Παγκράτι, μέχρι το καφενείο στην ορεινή Ελλάδα, το οδηγούμε σε κλείσιμο. Όχι, γιατί αρνείται τον έλεγχο, αλλά γιατί, επουδενί, δεν έχει τα 10.920 ευρώ ή τα 15.000 ευρώ, αν είναι επαγγελματίας 50 ετών, διότι προστίθενται οι τριετίες ή αν ο μέσος όρος του ΚΑΔ τον οδηγήσει ακόμα παραπάνω. Επουδενί, δεν υπάρχουν αυτά τα κέρδη, δεν έχουν ούτε καν τζίρο τα είδη καταστημάτων που ανέφερα νωρίτερα ή οι νέοι δικηγόροι που είναι, περίπου, 11.500 εκείνοι που εργάζονται από το σπίτι. Νομίζω ότι ήταν αποκαλυπτική η ακρόαση των φορέων. Αυτό είναι το μεγάλο ζήτημα.

Την ώρα που η Κυβέρνηση συμπεριφέρεται έτσι σε αυτόν τον κόσμο, εμείς μιλήσαμε με σαφήνεια στο νομοσχέδιο για το ιδιωτικό χρέος και απομονώνω το θέμα της πρώτης κατοικίας. Αν και η πρώτη κατοικία περιλαμβάνει πολλούς από τους ελεύθερους επαγγελματίες, δεν ξέρω πόσους, πάντως, αρκετούς, αλλά αφορά και τα επιχειρηματικά δάνεια, τα κεφάλαια κίνησης που είχαν πάρει και «κοκκίνησαν» μέσα στην κρίση.

Έχουμε πάρει μία ολοκληρωμένη πρωτοβουλία με τις τροπολογίες που καταθέσαμε προχθές, κύριε Υπουργέ. Κάνω γνωστό σήμερα στην Κυβέρνηση, ότι μέχρι το βράδυ θα έχουμε καταθέσει δύο νέες τροπολογίες, οι οποίες θα βοηθήσουν αυτό που ζήτησα από την α΄ ανάγνωση, να ενισχύσουμε με υγιή τρόπο τα έσοδα, βοηθώντας, παράλληλα, και την κοινωνία, χωρίς να είμαστε υπερβολικοί και να κάνουμε δραματικές υποχωρήσεις, έναντι των κακοπληρωτών στρατηγικού χαρακτήρα.

Στην τροπολογία που θα καταθέσουμε ολοκληρωμένα το απόγευμα, προτείνουμε την έκπτωση κατά 40% στην τροποποιητική δήλωση που κάνει ο φορολογούμενος, όταν έχει κάνει ανακριβή δήλωση και του επιβάλλεται πρόστιμο. Αν, δηλαδή, υποβάλλει τροποποιητική δήλωση, εντός 30 ημερών, να έχει έκπτωση 40%. Ξέρετε καλά, ότι η μείωση, κατά 40% δεν περιλαμβάνει τους τόκους υπερημερίας. Ζητάμε, λοιπόν, να συμπεριληφθούν και οι τόκοι υπερημερίας σε αυτή τη μείωση του 40%, όπως, επίσης, όταν, χωρίς υπαιτιότητα του επαγγελματία, έχει δηλωθεί κανονικά ο ΦΠΑ, να φύγουμε από το τυπικό ζήτημα και να μην του επιβάλλεται πρόστιμο. Είναι δύο τροπολογίες που καλούμε όλα τα κόμματα να τις στηρίξουν. Θα τις έχετε εγκαίρως όλοι στα χέρια σας, για να διευκολύνουν τη ζωή των ελευθέρων επαγγελματιών.

Επίσης, κύριε Υπουργέ, θα ήθελα να σας πω κάτι, που το ξέρει καλά και ο κ. Θεοχάρης, αλλά και ο Πρόεδρος της Επιτροπής. Καταλήξαμε σε αυτή την τροπολογία, όχι μόνο με προτροπή των επαγγελματιών, κατά κύριο λόγο, εμπόρων, αλλά και δεκάδων στελεχών των ΔΟΥ και πάρα πολλών υπευθύνων λογιστών. Όταν ανακοινώνεται στους φορολογούμενους το πρόστιμο -και εγώ το έμαθα προσφάτως- δεν είναι υποχρεωμένη η φορολογική διοίκηση να ανακοινώσει τον τόκο υπερημερίας.Για παράδειγμα, όταν πάει ο επαγγελματίας να συμβιβαστεί με το 130, δηλαδή, η κύρια οφειλή είναι 100 και το 150, έγινε 130 με τη μείωση του 40%, επίσης, του λέει ότι ελέγχεται για το 2017 και είναι 183 και είναι στα πρόθυρα εγκεφαλικού. Τι είναι αυτό το 183; Δεν του είχε κοινοποιηθεί. Θα μου πείτε, ότι δικαιολογείται η άγνοια νόμου; Όχι, δεν λέω αυτό. «Γεννάμε», διαρκώς, ληξιπρόθεσμα. Τι νόημα έχει να υπάρχει ένα πρόστιμο; Αν, δηλαδή, δεν κάνει τροποποιητική κάποιος, το 100 έχει πάει στο 203, αυτή τη στιγμή, για το έτος 2017;

Δηλαδή, τι νόημα έχει να υπάρχει όλη αυτή η σκληρότητα από την πλευρά της πολιτείας, απέναντι στο φορολογούμενο για μία ανακριβή δήλωση, για την οποία δύναται να κάνει τροποποιητική και μάλιστα, όχι εντός 30 ημερών, αλλά ενός 60 ημερών; Θα είναι μία πλήρης διάταξη αυτή που προτείνουμε, την οποία έχουμε συζητήσει με όλους. Δεν είναι μονομερής, δεν είναι μόνο από τη μία πλευρά. Είναι και από την πλευρά της φορολογικής διοίκησης που ζει καθημερινά στα γραφεία της δράματα με τους φορολογούμενους, γιατί σε όποιους ανακοινώνεται ο τόκος, πραγματικά, ο αιφνιδιασμός είναι μεγάλος. Δεν θέλω να περιγράψω με λόγια τώρα τις αντιδράσεις, γιατί είμαστε στη Βουλή. Εν πάση περιπτώσει, υπάρχουν δραματικά επεισόδια, όταν ανακοινώνονται τα τελικά ποσά.

Το τρίτο ζήτημα που θέλω να θίξω, κύριε Υπουργέ, είναι ότι συνεχίζετε με τα άρθρα 49 και 50 τα «δωράκια», καθώς μειώνετε στο μισό τη φορολογία για τη συγκέντρωση κεφαλαίου και την πώληση μετοχών εισηγμένων εταιρειών. Για ποιον λόγο; Σας ρωτήσαμε για την Aegean, δεν απαντήσατε. Έχετε πάει πρακτικά στα 3.200 ευρώ το αφορολόγητο της γονικής παροχής. Για ποιον λόγο; Έχετε καταργήσει τον συμπληρωματικό ΕΝΦΙΑ για την πολύ μεγάλη ακίνητη περιουσία. Έχετε πάει στο 5% τη φορολογία μερισμάτων, που είναι η χαμηλότερη σε όλη την Ευρώπη. Έχετε πάει τους ποδοσφαιριστές και τους καλλιτέχνες στο 22%, ανεξαρτήτως ύψους εισοδήματος. Για ποιον λόγο;

Έρχεται σήμερα, όμως, μία ακόμη φοροαπαλλαγή και μάλιστα, σε ένα νομοσχέδιο που υποτίθεται, ότι είναι κατά της φοροδιαφυγή. Έρχεστε να κάνετε, λοιπόν, ένα ακόμα δώρο σε ένα κομμάτι της κοινωνίας που το έχετε ευνοήσει. Ουσιαστικά, είναι οι ίδιοι που έχουν ευνοηθεί από τις γονικές παροχές και από όλα αυτά που προανέφερα. Συνεχώς, τους ίδιους ανθρώπους συναντάμε σε όλες αυτές τις διατάξεις. Για ποιον λόγο;

Εμείς, όπως κάνουμε από την αρχή, όπως κάναμε προχθές, όπως κάνουμε και σε αυτό το νομοσχέδιο, όπως θα κάνουμε και στο αυριανό, ερχόμαστε τεκμηριωμένα με προτάσεις, κύριε Υπουργέ. Χθες, που απουσιάζατε, είπαμε ότι βάζουμε μία σειρά από προτάσεις θετικές και περιμένουμε απαντήσεις. Παρ’ ότι καταψηφίζουμε τα άρθρα του τεκμαρτού, κάναμε δύο παρατηρήσεις. Η πρώτη να συμπεριληφθούν οι τρίτεκνοι μαζί με τους πολύτεκνους. Νομίζω ότι είναι στοιχειώδης υποχρέωση να το κάνετε, ασχέτως, αν εμείς θα καταψηφίσουμε, έτσι και αλλιώς, αυτές τις διατάξεις. Η δεύτερη είναι, ότι θα πρέπει να ξαναδείτε το όριο για τα χωριά των νησιών, με βάση τον ν.3100 που μιλάει για την ηπειρωτική χώρα. Όλα τα νησιά, ξεκινώντας από την Κρήτη, μέχρι όλα τα νησιά που είναι πάνω από 3%, δεν περιλαμβάνονται. Το όριο είναι, έτσι και αλλιώς, χαμηλό, πρέπει να μεγαλώσει, το είπε και ο κ. Καρασμάνης. Όσοι, δηλαδή, έχουμε μία αμεσότητα στη γνώση της υπαίθρου, βλέπετε ότι αντιδρούμε. Δεν είναι ο φόβος των πολιτών ή των ψηφοφόρων μας, είναι η γνώση της πραγματικότητας. Όπως, επίσης, πρέπει να ακούσουμε τη φωνή των παραγωγών στις λαϊκές αγορές, για τον λόγο ότι οι λαϊκές αγορές είναι το τελευταίο «ανάχωμα» στην ακρίβεια. Δεν υπάρχει άλλο «ανάχωμα» υπαρκτό αυτή τη στιγμή στην ακρίβεια. Ό,τι περνάει από το χέρι μας πρέπει να το κάνουμε.

Στις θετικές διατάξεις για τη λαθρεμπορία, πρέπει να συμπεριληφθούν, έστω και αν δεν προλαβαίνουμε τώρα, ας έρθουν σε ένα επόμενο νομοσχέδιο, κύριε Υπουργέ, οι εταιρείες λογισμικού και τα συνεργεία που εγκαθιστούν αντλίες στα καύσιμα. Πρέπει να τους συμπεριλάβει και αυτούς ο έλεγχος, όπως και τα διυλιστήρια. Αποκαλυπτικό είναι το δημοσίευμα της εφημερίδας «ΚΑΘΗΜΕΡΙΝΗ», που παραπέμπει, μάλιστα, σε σχετική μελέτη του Μετσόβιου Πολυτεχνείου, η οποία πρόκειται να ανακοινωθεί τις επόμενες ημέρες και φαντάζομαι ότι έχει εγκυρότητα.

Σε ότι αφορά στα Airbnb, στηρίζουμε τις διατάξεις, γιατί βάζουν ένα «φρένο», αλλά προκύπτει ανάγκη για μία συνολική συζήτηση για το Airbnb, της οποίας το ζητούμενο θα είναι να αναλάβει πρωταγωνιστικό ρόλο η Τοπική Αυτοδιοίκηση, όπως γίνεται σε όλον τον πολιτισμένο κόσμο. Δηλαδή, για κάθε γειτονιά, για κάθε σημείο της πόλης, πού και πώς πρέπει και μέχρι πού να επιτραπεί το Airbnb.

Επίσης, και για τις ανακαινίσεις που είμαστε θετικοί, κύριε Υπουργέ, δείτε την εκδοχή να ανεβεί λίγο το αφορολόγητο και να πάει στις 25.000 ευρώ. Έτσι και αλλιώς, με δική τους δαπάνη θα κάνουν την ανακαίνιση με ενεργειακή αναβάθμιση. Για ποιον λόγο να μην αποφορολογήσουμε ένα μεγαλύτερο ποσό;

Ολοκληρώνω, κυρίες και κύριοι συνάδελφοι, όπως άρχισα χθες την ομιλία μου στη συζήτηση, επί των άρθρων. Η ακρόαση φορέων χθες ανέδειξε κάποια ζητήματα στα οποία πρέπει να δώσουμε όλοι μας και κυρίως, η Κυβέρνηση μεγάλη προσοχή. Πρώτον, ανέδειξε πρόβλημα ελέγχων. Η ΑΑΔΕ χρειάζεται σοβαρή ενίσχυση, γιατί 25.000 τακτικοί έλεγχοι και 50.053 επιτόπιοι έλεγχοι, όπως ειπώθηκε επίσημα από τον Διοικητή της ΑΑΔΕ, είναι μικρός αριθμός. Φανταστείτε να δηλώσουν 20.000 ελεύθεροι επαγγελματίες κάτω από το όριο, όπου, με βάση τον νόμο, θα πρέπει να ενεργοποιηθεί ο πλήρης έλεγχος τεκμηρίων διαβίωσης, οπότε θα μπλοκάρει, παντελώς, ο μηχανισμός και δεν θα ελέγχεται τίποτα στην Ελλάδα, παρά μόνο το καφενείο στα ορεινά και το ψιλικατζίδικο στο Παγκράτι ή στην Κυψέλη.

Δημιουργήθηκαν, επίσης, σοβαροί προβληματισμοί για την ετοιμότητα που υπάρχει να προωθηθούν οι ηλεκτρονικές συναλλαγές. Θετικές διατάξεις που τις στηρίζουμε, αλλά υπήρξαν κάποια ερωτηματικά που έβαλαν οι πάροχοι, οι οποίοι μας είπαν ακριβώς ποια προβλήματα υπάρχουν και μάλιστα, για τις μεγάλες εταιρείες που θέλουν ένα χρόνο προσαρμογής. Αυτό μας είπαν εδώ, δεν τα λέμε εμείς, λέμε τι ακούσαμε.

Τέλος, είναι ξεκάθαρο, ότι ένας άλλος τρόπος νομοθέτησης θα οδηγούσε σε άλλο αποτέλεσμα. Αδικούνται πολύ όλοι οι επαγγελματίες, κατονομαζόμενοι, συλλήβδην, «φοροφυγάδες», γιατί εδώ ήρθαν με ολοκληρωμένες προτάσεις που πραγματικά βοηθούν στην καταπολέμηση της φοροδιαφυγής και όχι το αντίθετο. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ κύριε Πρόεδρε. Θα ήθελα να ευχαριστήσω και τους συναδέλφους που μου παραχώρησαν τη θέση τους.

Σε συνέχεια της χθεσινής μου τοποθέτησης, επί των άρθρων του νέου νομοσχεδίου του Υπουργείου Εθνικής Οικονομίας και Οικονομικών, ήρθε η ώρα να μιλήσουμε για το πιο επίμαχο άρθρο του νομοσχεδίου, το άρθρο 15, «περί ελάχιστου ποσού καθαρού εισοδήματος από άσκηση ατομικής επιχειρηματικής δραστηριότητας». Πρόκειται για ένα άρθρο, που επιβάλλει αυθαίρετο τεκμαρτό εισόδημα, το οποίο δεν στηρίζεται σε καμία, απολύτως, λογική. Προτείνουμε το άρθρο αυτό να καταργηθεί για τους εξής λόγους. Πρώτον, στηρίζεται σε, εντελώς, αυθαίρετες εικασίες, περί υπάρξεως μεγάλων εισοδημάτων, που σε καμία περίπτωση δεν αφορούν στην πλειονότητα των επαγγελματιών, για τους οποίους εισάγεται.

Δεύτερον, η επιβολή τεκμηρίου είναι ένα απαρχαιωμένο μέτρο και δεν πρόκειται να επιτύχει τα επιδιωκόμενα αποτελέσματα. Είναι γνωστό στη διεθνή βιβλιογραφία, ότι υπάρχει το στερεότυπο οι Έλληνες να είναι αυτό που λέμε «slow trusters», δηλαδή, να μην εμπιστεύονται αυτό που τους λέει ο άλλος, όλοι είναι ένοχοι μέχρι αποδείξεως του εναντίου. Είναι δυνατόν το ίδιο το ελληνικό κράτος να διαιωνίζει αυτό το στερεότυπο; Να θεσπίζουμε μέτρα φορολογικής πολιτικής, υπό την αρχή ότι όλοι ψεύδονται για τα εισοδήματά τους;

Όλοι θυμόμαστε την περίοδο που μπήκαν τα τεκμήρια στη ζωή μας. Έχεις σπίτι, τεκμήριο. Έχεις αυτοκίνητο, τεκμήριο. Έχεις παιδιά, τεκμήριο. Τεκμήριο τα παιδιά, εν μέσω κρίσης, αντί να επιβραβεύσετε, όσους εξακολούθησαν να κάνουν παιδιά, παρά τις δυσμενείς οικονομικές συνθήκες, τους δώσατε αντικίνητρα. Ο ίδιος παραλογισμός διέπει και αυτή τη διάταξη. Τη στιγμή που μιλάμε, υπάρχουν ελεύθεροι επαγγελματίες και αυτοαπασχολούμενοι, που μετά βίας επιβιώνουν. Τα αυξημένα κόστη λειτουργίας μιας επιχείρησης, τη σήμερον ημέρα, αλλά και το σύστημα υπερφορολόγησης που επικρατεί στη χώρα μας, απομυζούν κάθε ευρώ που μπορεί να τους περισσεύει. Υπάρχουν επιχειρήσεις που ο ιδιοκτήτης τους λαμβάνει ποσά μικρότερα των υπαλλήλων του. Γιατί; Γιατί δεν βγαίνει να πάρει μεγαλύτερο μισθό. Και να απολύσει εργαζομένους, δεν θα βγαίνει η δουλειά.

Συν τοις άλλης, είναι γνωστό παγκοσμίως, ότι ο τζίρος μιας επιχείρησης εξαρτάται, σε πολύ μεγάλο βαθμό, από τις επιχειρηματικές ικανότητες και δεξιότητες ενός ατόμου. Δυστυχώς, υπάρχουν επιχειρηματίες, που δεν έχουν αυτές τις γνώσεις, σε βαθμό που να τους επιτρέπουν να δημιουργήσουν οικονομίες κλίμακας. Δεν είναι όλοι οι επιχειρηματίες, δηλαδή, managers. Φέρνοντας μία διάταξη, όπως αυτή, είναι σαν να λέτε, «δεν μας νοιάζει, εάν μπορείς ή όχι να ανταπεξέλθεις. Δεν μας νοιάζει, εάν έχεις αυτό που δηλώνεις ή όχι. Εμείς θα πάρουμε αυτό που πιστεύουμε ότι σου αναλογεί», εντελώς αυθαίρετα, εντελώς παράλογα.

Η εν λόγω διάταξη προσπαθεί να εξισώσει τους ελεύθερους επαγγελματίες με τους μισθωτούς. Το τεκμαρτό εισόδημα για τους επαγγελματίες υπολογίζεται στη βάση του φορολογητέου εισοδήματος των μισθωτών, λαμβάνοντας υπόψη τον μεικτό μισθό και όχι τον καθαρό, δηλαδή, συμπεριλαμβανομένων των δώρων και των ασφαλιστικών εισφορών. Οι ελεύθεροι επαγγελματίες, όμως, δεν παίρνουν δώρα, ενώ πληρώνουν οι ίδιοι τις ασφαλιστικές τους εισφορές. Σαν να μην έφτανε αυτό, το τεκμαρτό φορολογητέο εισόδημα προσαυξάνεται, αφενός, με βάση τον χρόνο άσκησης του επαγγέλματος και αφετέρου, σωρευτικά, με βάση το ετήσιο κόστος μισθοδοσίας και με βάση τον μέσο όρο του ετήσιου τζίρου του ΚΑΔ. Δηλαδή, παραβιάζεται βασικό, συνταγματικό δικαίωμα, όπως πολύ εύστοχα παρατηρούν στην ανακοίνωσή τους τα μέλη της Συντονιστικής Επιτροπής Ελευθέρων Επαγγελματιών, Επιστημόνων, Επαγγελματοβιοτεχνών και Εμπόρων.

Το τελευταίο έχει ως αποτέλεσμα, αφενός να υπάρχει η φορολόγηση, με βάση εισοδήματα τρίτων, κατά παράβαση του άρθρου 4, παρ. 5, του ελληνικού Συντάγματος, που προβλέπει, ότι έκαστος συμμετέχει στα δημόσια βάρη, ανάλογα με τις δυνάμεις του, αφετέρου, να μην αναγνωρίζονται πραγματοποιηθέντα επαγγελματικά έξοδα, μέτρο βαθύτατα αντιαναπτυξιακό και ενισχυτικό της φοροδιαφυγής.

Είναι χαρακτηριστικό το γεγονός, ότι σε έρευνα του Επαγγελματικού Επιμελητηρίου Αθηνών το 70,8% των ερωτηθέντων πιστεύει πώς με τη φορολογική μεταρρύθμιση η Κυβέρνηση δεν θα καταφέρει να περιορίσει συνολικά τη φοροδιαφυγή, ενώ το αντίστοιχο ποσοστό για τους επαγγελματίες είναι 67%. Το 83,6% των επιχειρηματιών κρίνει, ότι τα μεγάλα εισοδήματα θα περάσουν σχετικά στο απυρόβλητο και άρα, θα πληγούν σοβαρά μόνο οι μικρομεσαίες επιχειρήσεις, που αποτελούν και τη «ραχοκοκαλιά» της ελληνικής οικονομίας. Το αποτέλεσμα, όμως, αυτής της μεταρρύθμισης δεν θα είναι μόνο οικονομικό, αλλά και κοινωνικό. Με το ελάχιστο τεκμαρτό εισόδημα, για το 2024, να ορίζεται, σχεδόν, στα 11.000 ευρώ, πολλοί ελεύθεροι επαγγελματίες χάνουν σημαντικό μέρος κοινωνικών επιδομάτων, που μέχρι τώρα λάμβαναν κανονικά.

Σύμφωνα με τα στοιχεία του Υπουργείου Εθνικής Οικονομίας και Οικονομικών το 47% των ελεύθερων επαγγελματιών πληρώνει φόρο, έως και 1.000 ευρώ, που σημαίνει πώς περίπου 340.000 ελεύθεροι επαγγελματίες δηλώνουν εισοδήματα έως 9.870 ευρώ, με αποτέλεσμα η πλειονότητα αυτών να είναι δικαιούχοι διαφόρων επιδομάτων. Από το δικαίωμα ένταξης στο κοινωνικό οικιακό τιμολόγιο, μέχρι το δικαίωμα εγγραφής, κατά προτεραιότητα, των τέκνων τους σε βρεφονηπιακούς σταθμούς. Με βάση τους υπολογισμούς, λόγω αυτού του ελάχιστου τεκμαρτού εισοδήματος που εισάγει η Κυβέρνηση, μόνο από το επίδομα τέκνων που δίνει ο ΟΠΕΚΑ, το κόστος θα είναι μειωμένο κατά 110 εκατομμύρια ευρώ.

Ωστόσο, γνωρίζουμε πολύ καλά, πώς ότι και να πούμε ως Αντιπολίτευση, δεν πρόκειται να κάνετε πίσω. Δεν πρόκειται να αποσύρετε τη διάταξη. Το μόνο, λοιπόν, που απομένει να κάνουμε, είναι να σας δείξουμε τον δρόμο, ώστε, τουλάχιστον, αυτή να γίνει λίγο πιο δίκαιη, λίγο πιο ανθρώπινη. Σύμφωνα με την παρ. 4 του εν λόγω άρθρου, «εάν ο υπόχρεος αμφισβητεί το ποσό που προκύπτει από την εφαρμογή του παρόντος για λόγους, πέρα από τη συνδρομή των προϋποθέσεων της παρ.3, ζητεί τη διενέργεια ελέγχου, για να αποδειχθεί η ακρίβεια της δήλωσής του για εισόδημα μικρότερο του τεκμαρτού». Σε αυτή την παράγραφο απαιτείται από αυτόν που αμφισβητεί το τεκμαρτό ποσό, να ζητήσει διενέργεια ελέγχου από τις φορολογικές αρχές και να αποδειχθεί η ακρίβεια της δήλωσής του για εισόδημα μικρότερο του τεκμαρτού. Σκεφτείτε τώρα, τι θα γίνει, εάν μεγάλος αριθμός επαγγελματιών ζητήσει αυτόν τον έλεγχο. Οι φορολογικές αρχές δεν θα μπορέσουν να πραγματοποιήσουν τόσους πολλούς ελέγχους, οπότε θα οδηγηθούμε σε τραγελαφικές καταστάσεις.

Αν και θα έπρεπε μόνο γι’ αυτόν τον λόγο να καταργηθεί ολόκληρο το άρθρο 15, τουλάχιστον, κάντε μία βελτίωση σε αυτή την παράγραφο ως εξής. Να γίνονται δεκτές οι δηλώσεις των επαγγελματιών για εισόδημα μικρότερο του τεκμαρτού και οι φορολογικές αρχές να έχουν δικαίωμα για έλεγχο, ο οποίος θα αποφασίζεται δειγματοληπτικά και αυτό, για να αποφευχθεί το χάος στις φορολογικές υπηρεσίες.

Άλλες βελτιώσεις που πρέπει να κάνετε, αν και όλο το άρθρο 15, επαναλαμβάνω, πρέπει να καταργηθεί, είναι στην παρ. 2, περίπτωση γ΄, στην οποία υπολογίζεται το τεκμαρτό εισόδημα, με πρόσθεση ενός επιπλέον ποσού, που ανέρχεται στο 5%, επί του ποσού, κατά το οποίο ο κύκλος εργασιών του υπόχρεου υπερβαίνει τον μέσο ετήσιο κύκλο εργασιών του ΚΑΔ, στον οποίο ο υπόχρεος πραγματοποιεί τα υψηλότερα έσοδα.

Εδώ πρέπει να ληφθεί υπόψη, ότι τα εισοδήματα των επαγγελματιών σχηματίζουν αυτόν τον μέσο όρο και συνεπώς, το να ζητάτε να συμμετέχει ένα ποσοστό από το ποσό, που υπερβαίνει τον μέσο όρο στο τεκμαρτό εισόδημα κάθε επαγγελματία, είναι το ίδιο με το να εξαναγκάσετε τους επαγγελματίες να προσπαθούν να μειώσουν το ποσό αυτό, για να αποφύγουν το υψηλό τεκμήριο, κάτι που θα οδηγήσει σε πτωτική τάση τον μέσο όρο και επομένως, θα μειώσει την φορολογητέα ύλη. Συνεπώς, θα μειώσει και τα αναμενόμενα φορολογικά έσοδα. Επομένως, θα επιτύχετε ακριβώς τα αντίθετα αποτελέσματα από τα ζητούμενα. Καταργείστε, λοιπόν, την περίπτωση γ΄.

Πιο κάτω γράφονται τα εξής. «Για τον προσδιορισμό του μέσου όρου του προηγούμενου εδαφίου, δεν λαμβάνονται υπόψη οι επιτηδευματίες με μηδενικό κύκλο εργασιών». Εδώ δεν υπάρχει λογική. Μέσος όρος, χωρίς τη συμμετοχή όλων των αριθμών, ακόμα και των μηδενικών, δεν υπάρχει. Καταργείστε αυτή τη φράση, για να διατηρηθεί μία στοιχειώδης λογική συνέπεια στο νομοσχέδιο.

Στην παρ. 2, περιπτώσεις αβ΄ και β΄, για να υπολογιστεί το τεκμαρτό εισόδημα, λαμβάνονται υπόψη οι πιο κάτω περιπτώσεις: αβ΄ του ποσού που αντιστοιχεί στις μεικτές αποδοχές του υψηλότερα αμειβόμενου υπαλλήλου, που απασχολείται από τον υπόχρεο της παρ. 1, πλέον β΄ ποσού έως 15.000 ευρώ, που ισούται με το 10% του ετήσιου κόστους που καταβάλλει ο υπόχρεος της παρ. 1 για τη μισθοδοσία του προσωπικού που απασχολεί. Πολλοί ελεύθεροι επαγγελματίες, μικρές αλλά και μεγάλες επιχειρήσεις, περνούν φάσεις και για αρκετό καιρό, μόλις που καλύπτουν τις μισθολογικές ανάγκες και δεν έχουν έσοδα. Εδώ δεν λαμβάνεται υπόψη, αυτό που θα δημιουργήσει κοινωνική αναστάτωση. Καταργείστε, λοιπόν, αυτές τις περιπτώσεις γιατί δεν αντικατοπτρίζουν την πραγματικότητα. Θα δούμε χιλιάδες απολύσεις, λουκέτα και φοροδιαφυγή, ως αποτέλεσμα των δικών σας πολιτικών.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Ευχαριστώ πολύ.

Αυτή τη στιγμή, έξω από το Ελληνικό Κοινοβούλιο, πραγματοποιείται μία από τις μεγαλύτερες συγκεντρώσεις επαγγελματιών, αυτοαπασχολούμενων και εμπόρων, που με μία φωνή διατρανώνουν την αγανάκτηση και την οργή τους, απέναντι στο «φορομπηχτικό» νομοσχέδιο - «έκτρωμα» που φέρνει η Κυβέρνηση. «Οι επαγγελματίες έχουμε φωνή. Αυτό το νομοσχέδιο δεν θα εφαρμοστεί», βροντοφωνάζουν επιπλοποιοί, ξυλουργοί, λογιστές, αυτοκινητιστές, ενώσεις επαγγελματιών βιοτεχνών και εμπόρων απ’ όλες τις γειτονιές της Αθήνας, δικηγόροι, οδοντίατροι, γιατροί, περιπτεράδες, τόσοι και τόσοι επαγγελματίες, που βλέπουν το «μαύρο πέπλο» της «φορομπηχτικής» πολιτικής της Κυβέρνησης να απλώνεται πάνω από τις επιχειρήσεις, πάνω από τις ζωές τους.

Ξέρετε, τα αιτήματα τους είναι ξεκάθαρα. Εδώ και τώρα, αφορολόγητο στις 12.000 ευρώ. Εδώ και τώρα, αφορολόγητο 3.000 ευρώ επιπλέον για κάθε ανήλικο προστατευόμενο τέκνο. Εδώ και τώρα, ακατάσχετος επαγγελματικός λογαριασμός για όλους τους επαγγελματίες. Εδώ και τώρα, περικοπή όλων των τόκων, των προσαυξήσεων και του κεφαλαίου των δανείων, που, στην κυριολεξία, «πνίγουν» τους μικρούς αυτοαπασχολούμενους επαγγελματίες. Εδώ και τώρα, ανακούφιση σε όλους αυτούς, που δουλεύουν «ήλιο με ήλιο», που δουλεύουν, χωρίς να έχουν δικαίωμα να αρρωστήσουν, χωρίς να έχουν τον χρόνο και τη δυνατότητα να πάνε τα παιδιά τους στο σχολείο, χωρίς να έχουν το χρόνο να μπορέσουν να ζήσουν με τις οικογένειές τους. Δουλεύουν μέσα στα μικρομάγαζα τους. Εκτός από έμποροι, εκτός από επιστήμονες, εκτός από επαγγελματίες, έχουν μετατραπεί και σε τεχνίτες. Έχουν μετατραπεί σε χειριστές ηλεκτρονικών υπολογιστών, έχουν μετατραπεί σε μικρούς λογιστές, που παλεύουν, από το πρωί μέχρι το βράδυ, να αποφύγουν τα υπερβολικά πρόστιμα που τους επιβάλει η Κυβέρνηση, μέσω του my DATA και του ψηφιακού κράτους.

Έχουν μετατραπεί σε μηχανές και όχι σε ανθρώπους, που δε δουλεύουν για να ζήσουν, αλλά ζουν, για να δουλεύουν πρωί - βράδυ. Για όλους αυτούς, το Κ.Κ.Ε. είναι εδώ και προειδοποιεί την Κυβέρνηση, ότι ακόμα και αν φέρει προς ψήφιση το νομοσχέδιο μέσα στην ελληνική Βουλή, το νομοσχέδιο θα ανατραπεί στους δρόμους του αγώνα, της ρήξης, της σύγκρουσης. Το νομοσχέδιο δεν θα εφαρμοστεί, γιατί δεν θα το εφαρμόσει ο ίδιος ο ελληνικός λαός, η μεγάλη συμμαχία που αναπτύσσεται, ανάμεσα στους μικρούς αυτοαπασχολούμενους, εμπόρους, την εργατική τάξη της χώρας μας και τους μικρούς αγρότες της υπαίθρου.

Καμιά φορά, απορώ κι εγώ με όλα αυτά που ακούω στις αίθουσες των συνεδριάσεων της Βουλής, αλλά και των Επιτροπών, γιατί, στην κυριολεξία, νομίζω ότι το ενδιαφέρον, τόσο της Κυβέρνησης, όσο και των κομμάτων του ευρωμονόδρομου και του νατοϊκού τόξου, που κυβέρνησαν αυτή τη χώρα, όλα τα προηγούμενα χρόνια, ενδιαφέρονται για τους μικρούς αυτοαπασχολούμενους, ενδιαφέρονται για τους εργαζόμενους. Μόνο τα κλάματα δεν μας πιάνουν καμιά φορά από τη συγκίνηση. Η «φοροεπίθεση», όμως, που έχει δεχθεί, δεκαετίες τώρα, ο κλάδος των μικρών αυτοαπασχολούμενων, η μεγάλη «επίθεση» που δέχεται η εργατική τάξη της χώρας μας, επί δεκαετίες, ο ίδιος ο λαός μας, η μετατροπή της χώρας μας σε ένα απέραντο νατοϊκό στρατηγείο, προκειμένου να ικανοποιούνται οι ανάγκες των Ηνωμένων Πολιτειών και του ΝΑΤΟ, αποδεικνύουν το αντίθετο: ότι κάθε φόρος, κάθε ευρώ, που συλλέγεται από όλες τις κυβερνήσεις που κυβέρνησαν και κυβερνούν τη χώρα, δεν διατίθεται πουθενά αλλού, παρά μόνο στις ανάγκες και τις επιταγές του κεφαλαίου, των πολυεθνικών και των υποχρεώσεών μας στο ΝΑΤΟ.

Στη χθεσινή τοποθέτησή μου, προσπαθώντας να απαντήσω σε αυτά που είχε πει ο Υπουργός σε μία Επιτροπή, μίλησα για έντεκα αλήθειες. Σήμερα, όμως, θα προσπαθήσω και εγώ, στον χρόνο που έχω, να διαλύσω έντεκα «μύθους», όπως λέει και ο Υπουργός. Είναι μύθος, ότι το νομοσχέδιο είναι για τη φοροδιαφυγή. Το νομοσχέδιο έρχεται και κατατίθεται, ούτως ώστε να «ξεζουμίσει» τους μικρούς αυτοαπασχολούμενους, να εισπράξει φόρους και αμέσως μετά, να τους επιστρέψει στο μεγάλο κεφάλαιο και τις πολυεθνικές. Το νομοσχέδιο αυτό έρχεται, γιατί είναι προαπαιτούμενο, όπως τόσα προαπαιτούμενα νομοσχέδια κατατίθενται στην ελληνική Βουλή. Έχει ως στόχο τη διεύρυνση της φορολογικής βάσης, τη μείωση των αυτοαπασχολουμένων σύμφωνα με τις κοινοτικές οδηγίες, αλλά και τις επιταγές του κεφαλαίου και έρχεται να ικανοποιήσει την ανάγκη για ένταξη στον εργασιακό «στίβο» δεκάδων χιλιάδων επιστημόνων, εργαζομένων σε εταιρείες πληροφορικής, αλλά και τόσων στην παραγωγική διαδικασία, στα Logistics και τις μεταφορές.

Μύθος δεύτερος, ότι το νομοσχέδιο μέσα από την κατάργηση των μετρητών, σε ορισμένους τομείς της ελληνικής οικονομίας, έρχεται για να «χτυπήσει» τη φοροδιαφυγή. Γνωρίζουμε καλά όλοι μας, ότι είτε με μετρητά, είτε μέσω τραπεζικών συναλλαγών, εκείνο που φορολογεί σήμερα έναν αγοραστή ακινήτου, δεν είναι τίποτ’ άλλο, παρά η φορολογική δήλωση και το τεκμήριο. Το «πόθεν έσχες», το που βρήκε τα χρήματα.

Βλέπετε, λοιπόν, ότι το «ζεστό» χρήμα, αυτός είναι ο δεύτερος μύθος, συλλέγεται μέσα στις τράπεζες, προκειμένου να δανειστεί ο ελληνικός λαός με υπερβολικούς τόκους. Το πρόστιμο που επιβάλλεται για συναλλαγές, άνω των 500 ευρώ, αυτό το υπερβολικό πρόστιμο, στην ουσία, είναι και αυτό μύθος, γιατί οι περισσότερες συναλλαγές, πάνω από το 80%, που υπερβαίνουν τα 500 ευρώ, πραγματοποιούνται μέσω ηλεκτρονικών συναλλαγών. Για να μην πω, ότι είναι και μύθος, ότι τα προνοιακά επιδόματα, που και αυτά τα διαχειρίζονται οι τράπεζες, δεν καταναλώνονται με άλλον τρόπο, παρά μόνο με την κάρτα, αφού το 50% των προνοιακών επιδομάτων καταβάλλεται μέσω κάρτας.

Τρίτος μύθος, ότι όλα τα χρήματα που θα συλλεχθούν, θα πάνε στην υγεία, την πρόνοια και την παιδεία, την ίδια στιγμή, που μέσα από τον Κρατικό Προϋπολογισμό, μέσα από τις διαθέσεις και τις προθέσεις της Κυβέρνησης, μέσα από τις επιταγές της Ευρωπαϊκής Ένωσης, θα δοθούν «ψίχουλα» σε υγεία και παιδεία. Δεν θα αναπληρωθούν, ούτε οι καθηγητές και οι γιατροί που θα βγουν στη σύνταξη. Η στροφή στην ιδιωτική υγεία και την ιδιωτική παιδεία, δεν είναι τίποτ’ άλλο, παρά πρώτη επιλογή της Κυβέρνησης.

Θα αυξηθούν -λέει- οι φόροι και θα «χτυπηθεί» η φοροδιαφυγή, ενώ τα χρήματα θα επιστρέψουν στον λαό μας. Ψέμα είναι και αυτό. Σήμερα, η χώρα μας είναι, η πρώτη σε ποσοστό, επί του ΑΕΠ, παγκοσμίως, που καταβάλλει τις περισσότερες δαπάνες για τις επιταγές του ΝΑΤΟ και των Ηνωμένων Πολιτειών. Είναι η χώρα, που έχει μετατραπεί σε ένα απέραντο νατοϊκό στρατηγείο, για να ικανοποιήσει τον πόλεμο στην Ουκρανία και στην Παλαιστίνη.

Το ενδιαφέρον της Κυβέρνησης για τους μισθωτούς είναι άλλος μύθος. Αλήθεια, προχθές, απολύθηκαν δύο εργαζόμενοι με βιντεοκλήση. Η ίδια Κυβέρνηση είναι που έφερε νομοσχέδιο, για να δουλεύουν οι εργαζόμενοι 13 και 14 ώρες, να δουλεύουν μέχρι τα βαθιά γεράματα, να δουλεύουν χωρίς δικαιώματα, η σύνταξη και οι μισθοί τους να μην τους φτάνουν, για να ικανοποιήσουν τις βασικές τους ανάγκες. Μάλιστα, το 90% των φόρων σήμερα, το πληρώνουν οι εργαζόμενοι, οι μισθωτοί και οι συνταξιούχοι και οι ελεύθεροι επαγγελματίες.

Την ίδια στιγμή όμως, τι κάνει η Κυβέρνηση; Ακούστε και μία παροιμία, που είχα διαβάσει κάποτε. «Παραπονιόμουνα, γιατί δεν είχα παπούτσια, μέχρι που είδα κάποιον, χωρίς πόδια». Αυτό το αφήγημα πάει να περάσει η Κυβέρνηση, σου λέει κοίταξε χαμηλά. Όχι, ο λαός μας δεν θα κοιτάζει χαμηλά. Ο λαός μας θα κοιτάζει ψηλά, θα κοιτάζει να ικανοποιεί τις σύγχρονες λαϊκές ανάγκες του 21ου αιώνα, θα αγωνίζεται και θα παλεύει για δωρεάν υγεία, πρόνοια, ασφάλιση, παιδεία, γιατί την ίδια στιγμή που σου λέει κοίταξε χαμηλά, οι εφοπλιστές, οι βιομήχανοι, οι τραπεζίτες, συμβάλλουν, μόλις, με το 5% των φόρων στον Κρατικό Προϋπολογισμό.

Οι στρατηγικοί επενδυτές, που ΣΥΡΙΖΑ και Νέα Δημοκρατία τους «έχουν στρώσει το χαλί», απολαμβάνουν όλα τα προνόμια και στον οικονομικό και στον εργασιακό στίβο. Μάλιστα, το 2022, 10,4 δισεκατομμύρια ήταν τα καθαρά κέρδη των εισηγμένων στο Χρηματιστήριο, ενώ το 2023, 5 δισεκατομμύρια είναι τα κέρδη, μόλις, το πρώτο εξάμηνο.

Έκτος μύθος, ότι με τα My data και την ψηφιακή λειτουργία θα πιαστεί η φοροδιαφυγή. Τα My data, η ψηφιακή λειτουργία και το ψηφιακό κράτος, ρωτήστε λογιστές, ρωτήστε φοροτεχνικούς, που ξημεροβραδιάζονται μέσα στα γραφεία τους, για να μπορούν να ταιριάξουν τα τιμολόγια, για να μπορούν να συμφωνήσουν τους λογαριασμούς, μόνο πρόστιμα θα επιβάλλουν. Το δικό σας νομοσχέδιο, είναι ένα νομοσχέδιο, που εκτός του ότι θέλει να «πετάξει έξω» τους ελεύθερους επαγγελματίες, θέλει να τους «πετάξει» και χρεωμένους, υπερχρεωμένους, για να μπορεί να τους πάρει τα σπίτια, τα μαγαζιά και το βιός τους, που τόσα χρόνια παλεύουν να διατηρήσουν μέσα από τις μικρές επιχειρήσεις τους, ακριβώς, γιατί τα υπερβολικά πρόστιμα που τους επιβάλλει, δεν μπορούν να ανταποκριθούν στη λειτουργία των επιχειρήσεων σε αυτό το «ασφυκτικό» ψηφιακό κράτος.

Αλήθεια, ένας άλλος μύθος, έβδομος στη σειρά, δεν είναι ο φόρος που πληρώνουν οι ελεύθεροι επαγγελματίες με τα τεκμήρια διαβίωσης; Δεν είναι φόρος το 30% των αποδείξεων, που δεν θα έχουν καλύψει, μέχρι τέλος του χρόνου, και θα κληθούν να πληρώσουν πρόστιμο, επειδή δεν έχουν συλλέξει τις αποδείξεις; Δεν είναι φόρος και περικοπές των δικαιωμάτων τους, η περικοπή όλων των επιδομάτων, λόγω της αύξησης του εισοδήματος σε επιδόματα ενοικίου, θέρμανσης, παιδιών;

Όγδοος μύθος, το νομοσχέδιο κάνει διόρθωση και λέει, ότι θα μεταφέρει τη ζημιά. Η ζημιά σε μία δήλωση, όπου θα λαμβάνεται το τεκμαρτό εισόδημα, ως πραγματικό εισόδημα, που θα ωφελεί;

Επίσης, κοιτάξτε να διορθώσετε και κάτι ακόμη, γιατί σας αφορά. Λέτε ότι κυνηγάτε τη φοροδιαφυγή. Εμείς σήμερα αγωνιζόμαστε και παλεύουμε, για να έχουν τεράστιες φοροαπαλλαγές και οι μονογονεϊκές οικογένειες και οι πολύτεκνες οικογένειες, και οι τρίτεκνες οικογένειες. Εσείς ξέρετε τι λέτε μέσα στο νομοσχέδιο σας; Αν είσαι μονογονεϊκή οικογένεια, μπορείς να φοροδιαφεύγεις. Αυτό λέτε, αντί να πείτε, ότι θα υπάρχει φοροαπαλλαγή τεράστια και γενναία στις μονογονεϊκές οικογένειες. Είναι επικίνδυνο σημείο του νομοσχεδίου. Αν είσαι ανάπηρος, σού δίνω το δικαίωμα να φοροδιαφεύγεις, αντί να πείτε, ότι επειδή είσαι ανάπηρος, θα έχεις γενναία φοροαπαλλαγή στο νομοσχέδιο.

Πάμε, λοιπόν, στον δέκατο μύθο της Κυβέρνησης. Μάς μιλάει για την κοινή γνώμη, μάς μιλάει για όλες τις δημοσκοπήσεις που λένε σε ποσοστό 70%-80%, να προχωρήσετε. Αλήθεια, δεν ζούμε στην ίδια κοινωνία; Πώς διαμορφώνεται η κοινή γνώμη; Ποιος έχει τα εργαλεία διαμόρφωσης της κοινής γνώμης, σήμερα; Ποιος κουμαντάρει τους τηλεοπτικούς σταθμούς, ποιος κουμαντάρει τα ραδιόφωνα και τα μέσα μαζικής επικοινωνίας και ενημέρωσης; Όλο αυτό το τοπίο που διαμορφώσατε το προηγούμενο διάστημα, δεν έχει να κάνει με το να μπορέσετε να αποπροσανατολίσετε την κοινή γνώμη, με το να δημιουργήσετε προϋποθέσεις κοινωνικού αυτοματισμού και να βάλετε το ένα «στρώμα» να στραφεί απέναντι στο άλλο; Να βάλετε τους αυτοαπασχολούμενους, απέναντι στους συμμάχους τους, τους εργαζόμενους; Να βάλετε τους μικρούς εμπόρους, απέναντι στους συμμάχους τους, τους συνταξιούχους;

Και πάμε στον τελευταίο μύθο, τον οποίο προβάλλει η Κυβέρνηση. Δεν μπορεί ένας επαγγελματίας να παρουσιάζει για πέντε συναπτά έτη ζημιές. 2017, 2018, 2019, 2020, 2021, πέντε έτη, από τα οποία τα τρία πρώτα ήταν έτη κρίσης και τα δύο τελευταία έτη πανδημίας. Έχετε μπει στα μαγαζιά να δείτε πως τα κρατάγανε «με νύχια και με δόντια» οι επαγγελματίες; Έχετε επισκεφτεί επιχειρήσεις να δείτε πως κοιμόντουσαν μέσα και πάλευαν με όλη την οικογένεια τους, για να κρατήσουν ζωντανά τα όνειρα και τους αγώνες τους; Έχετε επισκεφτεί μικρό αυτοαπασχολούμενο, να δείτε, όλα αυτά τα χρόνια της κρίσης και της πανδημίας, πώς επικοινωνούσε με τον πελάτη; Πώς πάλευε, για να μπορέσει να συγκεντρώσει τα δικαιολογητικά, για να πάρει και αυτά τα ελάχιστα που του ζητάτε πίσω, μέσω των επιδομάτων; Πώς μπόρεσε «να σταθεί όρθιος» και λέτε ότι δεν είχε ζημιά αυτή την πενταετία;

Αυτούς τους μύθους, τους «καταρρίπτουμε» σήμερα, αυτούς τους μύθους τους «καταρρίπτει» και τους αναδεικνύει ο αγώνας του λαού μας. Καλούμε τον λαό σε ξεσηκωμό, σε εγρήγορση, να συνεχίσει τον αγώνα του, να περικυκλώνει τη Βουλή και όλα τα κυβερνητικά επιτελεία, έτσι ώστε η Κυβέρνηση να «στριμωχτεί» τόσο, ώστε ακόμη και αύριο να αναγκαστεί να μην φέρει προς ψήφιση στην Ολομέλεια της Βουλής αυτό το νομοσχέδιο.

Εμείς θα είμαστε στο πλευρό και μπροστά στους κοινωνικούς αγώνες για την οικοδόμηση αυτής της μεγάλης συμμαχίας για τη μεγάλη ανατροπή. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ πολύ.

Κύριε Πρόεδρε, είχα μία ερώτηση προς τον Υπουργό, που έφυγε, αλλά πιθανόν να μπορείτε να την απαντήσετε εσείς. Διάβασα σήμερα, ότι η ΕΥΔΑΠ και η ΕΥΑΘ μεταφέρθηκαν στο Υπερταμείο, χωρίς αποτίμηση. Αναφέρει ο Υπουργός πώς θα αγοραστούν από το δημόσιο, έναντι 400 εκατομμυρίων, με τα οποία, βέβαια, θα «προικιστεί» το Υπερταμείο, επειδή, προφανώς, το ΣτΕ είπε, ότι δεν πρέπει να ιδιωτικοποιηθεί το νερό. Άρα, τα μεταφέραμε εμείς στο Υπερταμείο, χωρίς αποτίμηση και θα τα αγοράσουμε από το Υπερταμείο με 400 εκατομμύρια. Είναι λογικό; Με ποια άλλα πάγια θα δημιουργηθεί το Εθνικό Επενδυτικό Ταμείο που ανέφερε ο Υπουργός; Ανέφερε ένα Εθνικό Επενδυτικό Ταμείο, το οποίο, βέβαια, θα πρέπει να έχει πάγια. Εξ όσων γνωρίζουμε, έχουν υποθηκευθεί τα πάντα και έχουν μεταφερθεί στο Υπερταμείο και μάλιστα, χωρίς αποτίμηση. Υπάρχουν κάποια άλλα, εκτός από την Ακρόπολη, βέβαια; Αυτές ήταν οι ερωτήσεις, αν θέλετε μου απαντάτε. Όταν λέω Υπερταμείο, εννοώ και τις θυγατρικές του, το ΤΑΙΠΕΔ και την ΕΤΑΔ.

Καταρχάς, κύριε Υφυπουργέ καταθέσατε μία δημοσκόπηση, που όπως σωστά μας είπατε, σύμφωνα με τη δημοσκόπηση, οι ελεύθεροι επαγγελματίες είναι μοιρασμένοι μεταξύ τους, όσον αφορά το τεκμήριο κερδοφορίας τους, το νέο «χαράτσι», δηλαδή και ότι είναι αντίθετοι με τις απόψεις των συλλογικών τους φορέων, όπως τις ακούσαμε στην Επιτροπή από άλλους. Πραγματικά, αναρωτήθηκα, αν ήταν παραγγελία η δημοσκόπηση, γιατί δεν έχει καμία λογική. Πώς συμφωνούν να επιβαρύνεται με τον ίδιο φόρο ένα μικρό μαγαζί ή ένας δικηγόρος στην παραμεθόριο, με αυτούς της Αθήνας ή ένας ταξιτζής να φορολογείται περισσότερο, μετά από δέκα χρόνια, επειδή θα έχει περισσότερους πελάτες; Είναι δυνατόν να ισχύουν τέτοια πράγματα;

Την ίδια στιγμή, γράφεται στον Τύπο, ότι τα τεκμήρια δεν είναι μεταρρύθμιση, αλλά «οθωμανισμός», ενώ αναφέρεται πώς ακόμη και η Ευρωπαϊκή Ένωση είναι αντίθετη με το νομοσχέδιο. Ισχύει ότι η Ευρωπαϊκή Ένωση είναι αντίθετη με το νομοσχέδιο; Περιμένουμε, επίσης, μία απάντηση στο ερώτημα μας, εάν υπάρχει σε κάποια άλλη χώρα της Ευρωπαϊκής Ένωσης μία ΑΑΔΕ αντίστοιχη με τη δική μας, η οποία είναι Ανεξάρτητη Αρχή και δεν ελέγχεται καν από το Υπουργείο Οικονομικών. Όλοι γνωρίζουμε, βέβαια, πώς ήταν προϋπόθεση του τρίτου μνημονίου, ενώ όταν θέλει κάποια ξένη αρχή να ελέγχει μία χώρα, απλά παίρνει υπό την εποπτεία της την κεντρική της τράπεζα και τον εισπρακτικό της μηχανισμό, τις εφορίες, δηλαδή, για τις οποίες σήμερα είναι υπεύθυνη η ΑΑΔΕ.

Περιμένουμε, επίσης, να μας καταθέσει ο Υπουργός πίνακες με το ποσοστό φόρων των μισθωτών στην Ελλάδα, σε σύγκριση με την Ευρωπαϊκή Ένωση, καθώς, επίσης, να μας πει εάν οι τράπεζες δέχονται ως εχέγγυο την τεκμαρτή κερδοφορία, για να δανείσουν τους επαγγελματίες. Επιπλέον, την άποψή του για τη μελέτη της Eurobank που αναφέραμε, σύμφωνα με την οποία οι ελεύθεροι επαγγελματίες δηλώνουν, κατά μέσο όρο, περισσότερο εισόδημα από τους μισθωτούς, ενώ κατά την άλλη έρευνα που καταθέσαμε χθες στα Πρακτικά, πληρώνουν, σχεδόν, διπλάσιους φόρους, κατά μέσο όρο.

Τέλος, ποια είναι η θέση σας για τις αντιρρήσεις της ΓΣΕΒΕΕ, που κατατέθηκαν στην Επιτροπή, οι οποίες είναι, απόλυτα, λογικές. Για παράδειγμα, ότι οι ελεύθεροι επαγγελματίες δεν έχουν αφορολόγητο όριο, παρά το ότι στην πλειονότητα των κρατών μελών της Ευρωπαϊκής Ένωσης ισχύει το αφορολόγητο, όπως και στους μισθωτούς. Δεν θα έπρεπε να υπάρχει και εδώ; Επίσης, η ΓΣΕΒΕΕ είπε, ότι το νομοσχέδιο προωθεί την παραοικονομία, συν όλα τα υπόλοιπα, που αναλύονται λεπτομερώς στις θέσεις των περιπτερούχων, κ.λπ.. Όλα αυτά θα έπρεπε να απαντηθούν λεπτομερώς.

Συνεχίζοντας τώρα με το λαθρεμπόριο καυσίμων, μετά από δεκατρία χρόνια μνημόνια και τον ν.4758/20, δεν έχει συμβεί τίποτα, ενώ το ΔΝΤ υπολόγιζε τις ετήσιες απώλειες του δημοσίου στα 590 εκατομμύρια τον Δεκέμβριο του 2010 και ο κ. Σούρλας αργότερα, με τα γνωστά επακόλουθα, στο 1 δισεκατομμύριο ετήσια, σημειώνοντας πώς υπάρχουν πολλές φοροαπαλλαγές στη διακίνηση καυσίμων.

Εν προκειμένω, με το άρθρο 21, το κράτος μεταφέρει την ευθύνη στους πληροφοριοδότες, τους οποίους, όμως, δεν σεβάστηκε, όπως όλοι γνωρίζουμε, στην περίπτωση της NOVARTIS. Ποιος θα εμπιστευτεί έτσι το κράτος;

Στις παρ. 4 και 5, θεωρούμε ότι υπάρχει κίνδυνος εσφαλμένου χαρακτηρισμένου καυσίμου, ως νοθευμένο, αφού χρησιμοποιούνται ενδείξεις και όχι αποδείξεις, οπότε θα μπορούσαν να κλείσουν ακόμη και νόμιμα πρατήρια, ενώ πρόκειται, ενδεχομένως, για μία μη συνταγματική διάταξη και θα έπρεπε να την εξετάσετε, προτού την καταθέσετε.

Με την παρ. 9, δε, παρέχεται υπερβολική νομοθετική εξουσιοδότηση στον Διοικητή της ΑΑΔΕ, στην Ανεξάρτητη Αρχή, να καθορίσει τόσο σημαντικά ζητήματα, όπως ο τρόπος διαπίστωσης των παραβάσεων. Οπότε, προφανώς, δεν συμφωνούμε.

Στο άρθρο 22, είναι επικίνδυνη η γενίκευση στις κυρώσεις, όσον αφορά νομικά πρόσωπα που κατέχουν πολλά πρατήρια, ενώ είναι αρνητικό το ότι δίνονται εξουσιοδοτήσεις στον Διοικητή της ΑΑΔΕ επιβολής της σφράγισης και αποσφράγισης των εγκαταστάσεων, αφού η συγκεκριμένη διαδικασία έχει εγείρει αρκετά ζητήματα στο παρελθόν. Εκτός αυτού, τι προβλέπεται για περιπτώσεις που θα σφραγιστούν τα μοναδικά πρατήρια νησιών; Θα υπάρξει ασυδοσία, ακριβώς γι’ αυτόν τον λόγο; Δηλαδή, δεν θα δίνουμε σημασία σε αυτά τα πρατήρια, επειδή θα είναι τα μοναδικά σε ένα νησί;

Στο άρθρο 24, η λύση καμερών μπορεί να φαίνεται χρήσιμη, αλλά η διαδικασία είναι προβληματική, αφού απαιτεί αστραπιαίες αντιδράσεις, όπου, μάλλον, οι δράστες θα είναι πιο γρήγοροι, ενώ θα έχουν πάρει τα μέτρα τους. Σε περίπτωση δε μη έγκρισης από τον Εισαγγελέα, τότε απαγορεύεται η συνέχιση της διαδικασίας και διατάσσεται η καταστροφή του υλικού. Θα υπάρξουν, επίσης, επιπλοκές από την εύλογη ανάγκη προστασίας προσωπικών δεδομένων, κάτι που θα αυξήσει και το διοικητικό κόστος, όπως αναφέρει το Γενικό Λογιστήριο του Κράτους, χωρίς, όμως, να το ποσοτικοποιεί, όπως, σχεδόν, πάντοτε.

Με το άρθρο 26, θεσπίζεται η δυνατότητα χρηματικής επιβράβευσης στους καταγγέλλοντες επώνυμα φορολογικές παραβάσεις, μέσω της ψηφιακής εφαρμογής σάρωσης της ΑΑΔΕ. Εδώ προωθείται ο κοινωνικός αυτοματισμός και η επιβράβευση του «χαφιεδισμού», ενώ τα πρόστιμα είναι «εξοντωτικά» και υπάρχει ο κίνδυνος κάποιοι να το μετατρέψουν σε επάγγελμα. Είναι, τελείως, διαφορετικό ως πελάτης κάπου να νιώθεις θιγμένος, αν το κατάστημα που σε εξυπηρέτησε δεν σου έκδωσε νόμιμη απόδειξη και να προβαίνεις σε καταγγελία, από το να τριγυρνάς σε καταστήματα και να καταδίδεις, έναντι ανταμοιβής, 100 ευρώ, ανά καταγγελία. Δεν είναι ντροπή;

Με το άρθρο 27, έχουμε μία περίπτωση προσχηματικής νομοθέτησης για το τεράστιο πρόβλημα της βραχυχρόνιας μίσθωσης, που δημιουργείται και ως απότοκο της παραοικονομίας των ακινήτων, με τη «χρυσή» βίζα, τους πλειστηριασμούς, την αφορολόγητη υπεραξία, το ενδεχόμενο ξέπλυμα και ούτω καθεξής. Εκτός του ότι το παρόν, δεν λύνει το πρόβλημα της διάθεσης στέγασης και της ανόδου των ενοικίων, μεγάλο πρόβλημα, ουσιαστικά, περιορίζει τη φορολόγηση των εσόδων από ακίνητα στα δύο, ενώ σε επιχειρηματικά έσοδα από 3 και πάνω. Προφανώς, εδώ ζημιώνεται το δημόσιο, επειδή είναι υψηλότερος φόρος, εάν προκύψει η φορολόγηση ως έσοδο από ακίνητα, στον υψηλό συντελεστή εισοδήματος 44%, αντί του χαμηλού 22% από επιχειρηματική δραστηριότητα. Υπάρχει δε μία ασάφεια. Αν νοικιάζει κάποιος σπίτι με τρία δωμάτια ξεχωριστά, αν είναι ένα ή τρία ακίνητα. Αν είναι τρία και κάποια φορά τα νοικιάζει κάποιος όλα μαζί, τότε τι γίνεται; Το Γενικό Λογιστήριο, πάντως, δεν καταγράφει όφελος από τη ρύθμιση, ενώ εμείς θα θέλαμε να γνωρίζουμε ποια είναι η συγκεκριμένη λογική αυτής της ρύθμισης.

Με το άρθρο 29, εντάσσονται σε καθεστώς ΦΠΑ και οι βραχυχρόνιες μισθώσεις, ανεξαρτήτως, από το αν τα έσοδά τους προέρχονται από τη βραχυχρόνια εκμίσθωση έως δύο ακίνητα ή από επιχειρηματική δραστηριότητα, άνω των τριών ακινήτων. Επομένως, ο ιδιοκτήτης ενός ακινήτου, που διαθέτει νόμιμα και βραχυχρόνια ένα ακίνητό του, θα φορολογείται τρεις φορές. Πρώτον από τον ΕΝΦΙΑ που αφορά το ακίνητο, δεύτερον από την ΑΑΔΕ για τη μίσθωση και τρίτον από τον ΦΠΑ. «Ληστεύεται» κυριολεκτικά.

Η αντιμετώπιση, λοιπόν, είναι καθαρά φοροεισπρακτική και δεν υπάρχει κανένα ενδιαφέρον επίλυσης του προβλήματος των αυξημένων ενοικίων δυστυχώς.

Στο τέλος ανθεκτικότητας, του άρθρου 30, έχουμε, ήδη, αναφερθεί στην πρώτη συνεδρίαση της Επιτροπής, ενώ το ερώτημα είναι, εάν θα το καταβάλουν και οι πελάτες πακέτων, τύπου TUI, ή αν θα ζητήσουν να τα καλύψουν οι επιχειρήσεις, οπότε θα αποτελέσει μία ακόμη επιβάρυνση των ξενοδοχείων που αγωνίζονται κυριολεκτικά για να ανταπεξέλθουν με την άνοδο του κόστους τους. Σύμφωνα με τους ίδιους ξενοδόχους το κόστος έχει αυξηθεί, κατά 40% από το 2019.

Με το άρθρο 31, η έκπτωση στα έξοδα για την προμήθεια υλικών έως 16.000, για την ανακαίνιση κτιρίων, αυξάνει, προφανώς, την αξία τους, σε περίπτωση που πωληθούν, όπου η υπεραξία παντού είναι αφορολόγητη. Συνεχίζεται, λοιπόν, η πριμοδότηση της «φούσκας» των ακινήτων, ενώ σίγουρα θα είναι δύσκολο να ελεγχθούν οι υπερτιμολογήσεις. Είναι σωστό να επενδύουμε σε αυτόν τον οικονομικό κλάδο, χάνοντας φορολογικά έσοδα, αντί να πριμοδοτούνται οι παραγωγικές επενδύσεις, όπως στον πρωτογενή τομέα, στη μεταποίηση και στη βιομηχανία; Δεν πρέπει κάποτε να αλλάξουμε το οικονομικό μας μοντέλο;

Στο άρθρο 34, έχουμε τις εξής παρατηρήσεις. Πρώτον, πληροφόρηση υπάρχει, ήδη, σε ιδιωτικές πλατφόρμες, ενώ είναι, ίσως, πιο αξιόπιστες από την ΑΑΔΕ, αφού έχουν τιμές ζήτησης και όχι συμβολαίου, που μπορεί να είναι τεχνητά χαμηλότερες ή υψηλότερες. Γιατί να δημιουργήσει το δημόσιο δική του; Δεν πρόκειται για σπατάλη; Δεν μπορεί να πάρει τα ίδια στοιχεία από κάποιον ιδιώτη που να τα συγκεντρώνει για δική του χρήση; Γιατί δεν έχει προβεί σε κοστολόγηση στο Γενικό Λογιστήριο, αφού αναφέρει πώς θα υπάρξουν δαπάνες; Είναι πολλά τα ερωτηματικά.

Δεύτερον, όσον αφορά τα στοιχεία πρέπει να υπάρχουν, ήδη, στα υποθηκοφυλακεία ή στην ΑΑΔΕ. Οπότε, είναι θέμα ψηφιακής οργάνωσης εσωτερικά. Δεν υπάρχει η δυνατότητα των μηχανογραφικών συστημάτων του δημοσίου;

Στο άρθρο 42, ποιο θα είναι το ύψος του επιτοκίου; Αυτό είναι πολύ ενδιαφέρον. Στο άρθρο 53, παρά.4, του ν.4987/2022, αναφέρει, ότι το επιτόκιο το καθορίζει ο Υπουργός, δηλαδή, καθορίζει όποιο επιτόκιο θέλει, με όποια λογική ο ίδιος θέλει. Είναι δυνατόν να συμφωνήσει κανείς με αυτό;

Στο άρθρο 44, δεν συμφωνούμε με την πενταετή παραγραφή καταβολής προστίμου, σε περίπτωση παραβάσεων ΦΠΑ, ειδικά, όταν πρόκειται για μία σημαντική περίπτωση.

Με το άρθρο 45, επιβάλλεται ένας ακόμη φόρος, ο φόρος κατανάλωσης σε ηλεκτρικά θερμαινόμενα προϊόντα χωρίς καπνό, άλλα που εμπεριέχουν νικοτίνη από τον οποίο εξαιρούνται. Γιατί δεν έχει ποσοτικοποιηθεί, τουλάχιστον, αυτό από το Γενικό Λογιστήριο; Τα στοιχεία, προφανώς, υπάρχουν.

Κλείνοντας, τα άρθρα 49 και 50 είναι, πραγματικά, δύο πολύ προκλητικές μειώσεις, ενώ οι ελεύθεροι επαγγελματίες, αντίθετα, αφανίζονται. Μείωση φόρου συγκέντρωσης κεφαλαίου, ύψους 22 εκατ., τουλάχιστον, εδώ το ποσοτικοποιεί το Γενικό Λογιστήριο, και μείωση φόρου πώλησης εισηγμένων μετοχών, ύψους 21 εκατ.. Όλα, δηλαδή, γι’ αυτούς που έχουν εισοδήματα, γι’ αυτούς που έχουν μεγάλα εισοδήματα, ενώ θα πρέπει να προστεθούν στη μεγάλη λίστα των απαλλαγών για την υπεραξία μετοχών, για τον χαμηλό συντελεστή στα μερίσματα και ούτω καθεξής.

Οδηγεί στο συμπέρασμα, πάντως, ότι η Ν.Δ. θέλει ως ψηφοφόρους «πελάτες» της, τους φτωχούς των επιδομάτων ελεημοσύνης, τους χαμηλόμισθους υπαλλήλους, τα «καρτέλ» που στηρίζει και τους πολύ πλούσιους, αδιαφορώντας, εντελώς, για τους ελεύθερους επαγγελματίες και δυστυχώς, για τη μεσαία τάξη, ξανά, όπως ακριβώς έκανε ο ΣΥΡΙΖΑ. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μπαραλιάκος.

**ΞΕΝΟΦΩΝ ΜΠΑΡΑΛΙΑΚΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η καταπολέμηση της φοροδιαφυγής και η υψηλότερη φορολογική συμμόρφωση αποτελεί μία από τις μεγάλες προκλήσεις της ελληνικής οικονομίας, όταν, επί σειρά ετών, αποτελούσε «τροχοπέδη» στη μεγιστοποίηση των δυνατοτήτων της οικονομίας μας, μπορεί σήμερα με την υλοποίηση του παρόντος νομοσχεδίου να μετατραπεί σε καταλύτη και πολλαπλασιαστή παραγωγικότητας και αύξησης των κρίσιμων οικονομικών μεγεθών της χώρας μας.

Η επεξεργασία του νομοσχεδίου στην Επιτροπή Οικονομικών Υποθέσεων της Βουλής, υπήρξε, εξόχως, παραγωγική. Αναδείχθηκαν τα ισχυρά πλεονεκτήματα του νομοσχεδίου με έντεκα διαφορετικές παρεμβάσεις, οι οποίες αναλύθηκαν διεξοδικά. Παρουσιάστηκαν, ενδελεχώς, οι πρωτοβουλίες για την καταπολέμηση της φοροδιαφυγής, ώστε να μην καταλείπεται καμία αμφιβολία, ότι η νομοθέτηση του παρόντος νομοσχεδίου μπορεί, πράγματι, να φέρει μεταρρυθμιστικές τομές για ένα πιο δίκαιο, πιο αποτελεσματικό και πιο ευέλικτο σύστημα φορολόγησης. Καταρρίφθηκαν μύθοι, ψεύδη και ανακρίβειες. Κατατέθηκαν γόνιμες σκέψεις και ακούστηκαν με τη δέουσα προσοχή οι απόψεις και οι προτάσεις των φορέων που εκλήθησαν.

Άλλωστε, εμείς, εξαρχής, δηλώσαμε, ότι είμαστε ανοιχτοί στον διάλογο, δεν επιμένουμε εμμονικά σε δόγματα, ούτε σε κλειστοφοβικά στεγανά. Απεδείχθη, εν πρώτοις, με την ενσωμάτωση επιλογών από τη δημόσια διαβούλευση, που συγκέντρωσε το υψηλό ενδιαφέρον της κοινωνίας και των παραγωγικών δυνάμεων. Κατεδείχθη, όμως, για πολλοστή φορά, η δομική και εγγενής αδυναμία της παρούσας Αντιπολίτευσης, μείζονος και ελάσσονος, να ξεφύγει από τα σύνδρομα που την «κατατρέχουν», η οποία, χωρίς δομημένη επιχειρηματολογία, προσπάθησε να καταφύγει στην εύκολη και ανέξοδη λύση της λαϊκίστικης ρητορείας.

Κυρίες και κύριοι συνάδελφοι, η πλειονότητα των πολιτών τάσσεται υπέρ της νομοθετικής πρωτοβουλίας που αναλαμβάνουμε με τόλμη και γενναιότητα, συνεπείς στο μεταρρυθμιστικό μας πρόγραμμα. Στόχος μας, άλλωστε, είναι να ενισχύσουμε τη φορολογική δικαιοσύνη, ώστε οι σημαντικοί πόροι, άνω των 100 εκατομμυρίων ευρώ, που κατευθύνονταν σε επιδόματα για πολίτες, που δεν τα δικαιούνταν, τώρα να κατευθυνθούν σε εκείνους τους ευάλωτους συμπολίτες μας, που, πραγματικά, έχουν ανάγκη.

Με όλες αυτές τις νομοθετικές πρωτοβουλίες του υπό επεξεργασία νομοσχεδίου, θα μπορέσουμε να περιορίσουμε τη φοροδιαφυγή, να καλλιεργήσουμε τη φορολογική συνείδηση και να στηρίξουμε με την κοινωνική μας πολιτική την υγεία και την παιδεία, όπως, άλλωστε, φαίνεται και στον Προϋπολογισμό του 2024. Την προσπάθεια αυτή, η κοινωνία την αναγνωρίζει, την υποστηρίζει και την επιβραβεύει, διότι αφουγκράζεται, ότι, εν τέλει, αποβαίνει υπέρ των πολλών και υπέρ της ίσης μεταχείρισης, ανάλογα με την πραγματική φοροδοτική ικανότητα του καθενός.

Κυρίες και κύριοι συνάδελφοι, το νομοσχέδιο που συζητάμε, επιχειρεί μία σπουδαία, φιλόδοξη μεταρρύθμιση: την εξάλειψη χρόνιων στρεβλώσεων και φορολογικών αδικιών στη χώρα μας. Η διεύρυνση των ηλεκτρονικών συναλλαγών, ο περιορισμός της χρήσης των μετρητών, τα αυστηρά μέτρα για την καταπολέμηση του λαθρεμπορίου, ο εκσυγχρονισμός του πλαισίου για τις βραχυχρόνιες μισθώσεις, καθώς και ο δικαιότερος τρόπος φορολόγησης των ελευθέρων επαγγελματιών, αποτελούν γενναίες παρεμβάσεις, που αποβλέπουν στην καταπολέμηση της φοροδιαφυγής και την εμπέδωση της φορολογικής δικαιοσύνης.

Όπως μου δόθηκε η δυνατότητα, αρκετές φορές, να τονίσω στις προηγούμενες συνεδριάσεις, το νομοσχέδιο έχει μόνο έναν αντίπαλο, τη φοροδιαφυγή και έναν σύμμαχο, την καλλιέργεια φορολογικής συνείδησης και τελικά, έναν στόχο, την εμπέδωση της φορολογικής δικαιοσύνης, που ενισχύει την κοινωνική συνοχή και αποβαίνει προς όφελος των πολλών.

Επιγραμματικά, λοιπόν, οι παρεμβάσεις που υλοποιούνται με το νομοσχέδιο περιλαμβάνουν την υποχρεωτική ανάρτηση εσόδων και δαπανών στο myDATA εντός του 2024, την απαγόρευση της χρήσης μετρητών στις αγοραπωλησίες ακινήτων, το νέο δίκαιο σύστημα φορολόγησης των ελεύθερων επαγγελματιών, την αύξηση του προστίμου που επιβάλλεται σε επιτηδευματίες και επιχειρήσεις για χρήση μετρητών σε συναλλαγές, άνω των 500 ευρώ, σε ποσό διπλάσιο της συναλλαγής, τη ρύθμιση της αγοράς των βραχυχρόνιων μισθώσεων, τη διακοπή συνεργασίας των εταιρειών εμπορίας καυσίμων με παραβάτες λαθρεμπορίας.

Επιπλέον, τη ρύθμιση συμπληρώνουν οι εξής παρεμβάσεις, που δεν απαιτούν νομοθετική ρύθμιση και θα υλοποιηθούν με διοικητικές πράξεις, όπως η ολοκλήρωση της διασύνδεσης των ταμειακών μηχανών με τα POS τους πρώτους μήνες 2024, η επέκταση της υποχρέωσης κατοχής συστήματος ηλεκτρονικών πληρωμών στους υπόλοιπους κλάδους της λιανικής αγοράς που σήμερα δεν έχουν, η ενεργοποίηση του ψηφιακού δελτίου αποστολής πιλοτικά, από τις αρχές του 2024 και πλήρως, έως το τέλος του έτους, τα υποχρεωτικά ηλεκτρονικά τιμολόγια εντός του 2024, για τα οποία έχει υποβληθεί σχετικό αίτημα στην Ευρωπαϊκή Ένωση.

Κυρίες και κύριοι συνάδελφοι, εν μέσω της συζήτησης τού υπό επεξεργασία νομοσχεδίου, ο Οίκος FITCH έδωσε την επενδυτική βαθμίδα στην ελληνική οικονομία, αναβαθμίζοντας το ελληνικό αξιόχρεο. Το γεγονός αυτό, συνιστά μία μεγάλη εθνική επιτυχία, η οποία πιστώνεται στην Κυβέρνηση της Νέας Δημοκρατίας και στον Πρωθυπουργό Κυριάκο Μητσοτάκη και ανήκει στο σύνολο των Ελλήνων πολιτών.

Με το παρόν νομοσχέδιο, επιβεβαιώνεται η σχέση ειλικρίνειας που έχουμε οικοδομήσει, τα τελευταία χρόνια, με τους Έλληνες πολίτες. Το «συμβόλαιο» πολιτικής εμπιστοσύνης αποτελεί για μας την πυξίδα για την άσκηση της πολιτικής μας. Ό,τι λέμε προεκλογικά, το νομοθετούμε και το υλοποιούμε. Γι’ αυτόν, ακριβώς, τον λόγο, ο ελληνικός λαός μάς τίμησε με την ψήφο του και μάς έδωσε την ισχυρή εντολή να συνεχίσουμε, με ακόμα μεγαλύτερη ορμή, το μεταρρυθμιστικό μας έργο.

Αυτή τη σχέση εμπιστοσύνης και ειλικρίνειας θα συνεχίσουμε να υπηρετούμε, με συνέπεια και εντιμότητα. Εμπρός στις μεγάλες προκλήσεις της ελληνικής οικονομίας, θα παραμείνουμε αταλάντευτα υπέρ των δύσκολων, αλλά μεταρρυθμιστικών επιλογών. Θα συνεχίσουμε να κεφαλοποιούμε το απόθεμα εμπιστοσύνης με την ελληνική κοινωνία, στο πλαίσιο σταθερής και μόνιμης αύξησης των εισοδημάτων της, συνδυαστικά με τη δημοσιονομική πειθαρχία, η οποία δεν θέτει σε κίνδυνο τις σπουδαίες κατακτήσεις της πατρίδας μας. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» ):** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το υπό συζήτηση σχέδιο νόμου, με τίτλο «Μέτρα για τον περιορισμό της φοροδιαφυγής» αποτελεί μνημείο υποκρισίας και αναποτελεσματικότητας της Κυβέρνησης. Μάλιστα, είναι απορίας άξιο, η Ανεξάρτητη Αρχή Δημοσίων Εσόδων να συμφωνεί με τα πεπραγμένα της Κυβέρνησης, η οποία από τη μία, εκθειάζει και συντάσσεται με την εφαρμογή ηλεκτρονικών ψηφιακών συναλλαγών, που ενδυναμώνουν την προσπάθεια πάταξης φοροδιαφυγής, ενώ από την άλλη, με τα οριζόντια φοροεισπρακτικά μέτρα ακυρώνει και μηδενίζει τις δυνατότητες του φοροελεγκτικού μηχανισμού. Το νομοσχέδιο, στην κυριολεξία, είναι «ένα βήμα μπρος και δύο βήματα πίσω».

Το οικονομικό επιτελείο της Κυβέρνησης ανακοίνωσε, ότι στόχος του νομοσχεδίου είναι η «σύλληψη» της φορολογητέας ύλης, με την αξιοποίηση των νέων τεχνολογιών για την επέκταση των διασταυρώσεων και τη διενέργεια αποτελεσματικών και αντικειμενικών ελέγχων. Όμως, με τα προτεινόμενα μέτρα και με την καθιέρωση συστήματος φορολόγησης τεκμαρτών και όχι πραγματικών εισοδημάτων, χάθηκε κάθε εμπιστοσύνη των πολιτών στην αξιοπιστία της ακολουθούμενης φορολογικής πολιτικής. Χωρίς να στοχοποιούνται κλάδοι και επαγγέλματα, τα φαινόμενα αυτά πρέπει να αντιμετωπιστούν με σύγχρονα ψηφιακά εργαλεία, όπως τα ηλεκτρονικά βιβλία, οι πιστωτικές κάρτες, οι χρεωστικές κάρτες, οι στοχευμένοι διασταυρωτικοί έλεγχοι και η αξιοποίηση πληροφοριακών στοιχείων για δαπάνες που συλλέγονται σε φορείς πληρωμής υπηρεσιών.

Είναι πασιφανές -και αποτελεί παραδοχή πλήρους αποτυχίας- το γεγονός, ότι ενώ στοιχεία δαπανών φορολογουμένων συγκεντρώνονται, εδώ και μερικά χρόνια, στις αρμόδιες Υπηρεσίες του Υπουργείου Οικονομικών, επιδείχθηκε απόλυτη ανικανότητα της αξιοποίησής τους, όπως προκύπτει από την υιοθέτηση τέτοιων οριζόντιων μέτρων, με τον προσδιορισμό των τεκμαρτών εισοδημάτων.

Πράγματι, είναι γεγονός ότι μεγάλος αριθμός φορολογουμένων δηλώνει χαμηλά εισοδήματα, τα οποία, ενδεχομένως, δεν αντιστοιχούν στο ύψος της πραγματικής τους απασχόλησης. Αυτό, όμως, δεν νομιμοποιεί την Κυβέρνηση να πάρει οριζόντια μέτρα και να επιβάλει, στην πράξη, «κεφαλικό φόρο». Είναι υποχρεωμένο το οικονομικό επιτελείο να χρησιμοποιεί όλα τα σύγχρονα εργαλεία που έχει στη διάθεσή του, για να αποκαλύψει ποιος δηλώνει χαμηλότερα εισοδήματα από τα πραγματικά. Αν ο Υπουργός θεωρεί, ότι φοροδιαφεύγουν όλοι αυτοί που δηλώνουν μικρότερο εισόδημα των 10.000 ευρώ, πρέπει να μας απαντήσει στο ερώτημα πώς είναι βέβαιος, ότι όσοι δηλώνουν παραδείγματος χάρη, εισοδήματα 50.000 ευρώ, στην πραγματικότητα, δεν βγάζουν 150.000 ευρώ και τι κάνει γι’ αυτό; Δυστυχώς, απολύτως, τίποτα, γιατί υπάρχει ανικανότητα οργάνωσης και μεθοδευμένης αντιμετώπισης φοροδιαφυγής.

Τα μέτρα αυτά, λοιπόν, αποτελούν παραδοχή ανικανότητας της Κυβέρνησης και δείχνουν, ότι αδυνατεί να υλοποιήσει μία φορολογική μεταρρύθμιση, που θα υπηρετεί τη βασική αρχή της φορολογικής δικαιοσύνης, επιβαρύνοντας τους πολίτες, ανάλογα με τη φοροδοτική τους ικανότητα.

Πιστεύουμε ότι το παρόν φορολογικό νομοσχέδιο κινείται προς λάθος κατεύθυνση, είναι μεροληπτικό και άδικο. Δεν θα περιορίσει τη φοροδιαφυγή. Κατανέμει τα φορολογικά βάρη με άνισο τρόπο. Θα προκαλέσει δυσβάστακτα βάρη στις μικρομεσαίες επιχειρήσεις που είναι η «ραχοκοκαλιά» της οικονομίας μας, ενώ παρουσιάζει, κατά τη γνώμη μας, και νομικά ελαττώματα. Να θυμίσουμε, ότι πρόσφατα ο Διοικητής της Τράπεζας Ελλάδος, κ. Γιάννης Στουρνάρας, αναφερόμενος στη φοροδιαφυγή, επισήμανε ότι τα εισοδήματα που δηλώνουμε είναι 80 δις ευρώ και η κατανάλωση 140 δις ευρώ. Άρα, η φοροδιαφυγή είναι, σαφώς, μεγαλύτερη.

Θεωρούμε ότι υπάρχει και η φοροδιαφυγή των μεγάλων πολυεθνικών και εγχώριων ομίλων που μέσω πολύπλοκων συναλλαγών, εικονικών δαπανών και ενδοομιλικών τιμολογήσεων, μπορούν να μεταφέρουν τα κέρδη τους στο εξωτερικό, κυρίως, σε χώρες με ελάχιστη φορολογία. Νομίζουμε ότι οι προσπάθειες της Κυβέρνησης και των φορολογικών αρχών θα πρέπει να στραφούν στην αντιμετώπιση της φοροδιαφυγής των μεγάλων ομίλων και πολυεθνικών. Να τονίσουμε, ότι στο παρόν φορολογικό νομοσχέδιο δεν περιλαμβάνεται ούτε ένα άρθρο που να αντιμετωπίζει τη φοροδιαφυγή των μεγάλων πολυεθνικών εταιρειών και μεγάλων εγχώριων ομίλων που δραστηριοποιούνται στη χώρα μας. Αντίθετα, υπάρχουν τα άρθρα 49 και 50 που ευνοούν.

Σύμφωνα με τα στατιστικά της ΑΑΔΕ και του Γενικού Λογιστηρίου του Κράτους, το 71% των ελεύθερων επαγγελματιών δηλώνει εισοδήματα χαμηλότερα του κατώτατου μισθού. Θα θέλαμε να δούμε τα στατιστικά στοιχεία φοροδιαφυγής από τους μεγάλους επαγγελματικούς κλάδους και κυρίως, από μεγάλες πολυεθνικές εταιρείες.

Το νομοσχέδιο δεν ανταποκρίνεται στις σύγχρονες ανάγκες εφαρμογής ενός σοβαρού αξιόπιστου φορολογικού πλαισίου που εμπνέει φορολογική δικαιοσύνη και ισότητα. Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Τσακαλώτος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Κουκουλόπουλος Παρασκευάς (Πάρις), Σταρακά Χριστίνα, Στολτίδης Λεωνίδας, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Βορύλλας Ανδρέας, Νατσιός Δημήτριος, Κωνσταντοπούλου Ζωή και Χουρδάκης Μιχαήλ.

**ΕΥΚΛΕΙΔΗΣ ΤΣΑΚΑΛΩΤΟΣ**: Ευχαριστώ, κύριε Πρόεδρε.

Υπάρχουν σε όλες τις οικονομίες οι κανόνες διακίνησης, εμπορίας προϊόντων και παροχής υπηρεσιών. Ο βασικός κανόνας στο εμπόριο είναι, ότι αυτός που πουλάει κάτι, πρέπει η περιγραφή να έχει συνάφεια με το προϊόν. Αν αυτό το κριτήριο, με το οποίο παίρνουν πρόστιμα οι επιχειρήσεις, ήταν στην Κυβέρνηση, με τους δικούς σας τους τίτλους, θα παίρνατε πάρα πολλά πρόστιμα τον τελευταίο καιρό. Θυμάμαι, ότι η δεύτερη ευκαιρία ήταν, ουσιαστικά, πώς να ρευστοποιηθούν τα περιουσιακά στοιχεία των ανθρώπων. Τώρα έχουμε έναν άλλο ωραίο τίτλο για τη φοροδιαφυγή.

Είναι προφανές, σε μένα ότι δεν είναι για τη φοροδιαφυγή. Νομίζω ότι αυτό που συνδέει τα δύο νομοσχέδια είναι η ρευστοποίηση των περιουσιακών στοιχείων και αυτό που συνδέει τα δύο νομοσχέδια είναι ο Καθηγητής Πισσαρίδης και όλα αυτά που περιέγραψε με γλαφυρότητα, για το που πρέπει να πάει η οικονομία, ότι έχουμε πολύ μικρές επιχειρήσεις και κάποιοι πρέπει να φύγουν.

Ας μιλήσω, όμως, για το φορολογικό. Για να μιλήσεις σοβαρά για το φορολογικό, πρέπει να έχουμε κάποια κριτήρια, πάνω στα οποία θα μπορούμε να δούμε αν η δική σας πολιτική υπηρετεί αυτά τα κριτήρια. Κριτήριο πρώτο, να λαμβάνει υπόψη για τη φοροδοτική ικανότητα του φορολογούμενου το διαθέσιμο εισόδημα, δηλαδή, αυτό που μένει μετά από την καταβολή των φόρων να είναι επαρκές, για να διασφαλιστεί αξιοπρεπής διαβίωση. Νομίζω ότι θα συμφωνούσαμε όλοι και όλες ότι αυτό είναι ένα σημαντικό κριτήριο. Όντως, αυτό το εξυπηρετείτε με αυτό το νομοσχέδιο που έχει οριζόντια μέτρα; Δεν κατανοείτε ότι μέσα από αυτούς που πιάνετε, θα είναι και πάρα πολλοί, που αν τους φορολογήσετε έτσι, το μίνιμουμ κριτήριο της αξιοπρεπούς διαβίωσης δεν θα υπάρχει; Και γιατί 40 χρόνια, μετά από τον Δημήτρη Τσοβόλα που το 1986 έφερε τις 400.000 ωςτεκμήριο, το ξαναφέρνετε αυτό; Τι έγινε σε όλη αυτή την περίοδο για τους ελέγχους στην αγορά; Γιατί αυτό το νομοσχέδιο λέει, ότι εμείς δεν μπορούμε να ελέγξουμε και θα φέρουμε το τεκμαρτό εισόδημα, δηλαδή, θα φέρουμε οριζόντια αντιμετώπιση.

Το δικό μας πρόγραμμα του 2015, το οποίο ήταν η διασταύρωση καταθέσεων με προηγούμενες φορολογικές δηλώσεις, που το ΣτΕ μάς έβαλε την πενταετία και δεν μπορούσαμε να κοιτάξουμε, πριν από το 2012, αυτό το συνεχίσατε; Αυτό το πρόγραμμα που το κάναμε εμείς, δεν είναι ένα «όπλο;» Έχετε κάποιο άλλο «όπλο» της σύγχρονης τεχνολογίας, για να φτιάξετε το προφίλ του φορολογούμενου, για να μπορείτε να βλέπετε πραγματικά τι γίνεται; Αντί αυτού, έχουμε την οριζόντια απάντηση. Όπως καταλαβαίνω, κύριε Θεοχάρη, η κριτική σας για την Κυβέρνηση την περίοδο 2015 - 2019, έχει αλλάξει από το, ότι «καταστρέψαμε εμείς τα μεσαία στρώματα» και τώρα είναι «δεν τα καταστρέψαμε εμείς αρκετά» και αυτό θέλετε να κάνετε εσείς τώρα. Πρώτο κριτήριο, λοιπόν, είναι η διαβίωση.

Δεύτερο κριτήριο, να υπάρχει ισότιμη κατανομή των βαρών. Σε αυτό το κομβικό σημείο, είναι η προοδευτικότητα της φορολογικής κλίμακας, ως βασικό εργαλείο αναδιανομής του εισοδήματος και ενίσχυσης της κοινωνικής συνοχής. Αυτοί που είναι πάνω από το τεκμαρτό εισόδημα, με τις αλλαγές που κάνετε, αν, δηλαδή, έχει κάποιος μεγάλο τζίρο ή είναι πολλά χρόνια δικηγόρος ή γιατρός ή ότι είναι πάνω από αυτό, κάποιος που δηλώνει 15.000 και παίρνει 45.000, κερδίζει ή χάνει από αυτό το νομοσχέδιο; Δηλαδή, κάποιος που δεν δηλώνει 30.000, χάνει ή κερδίζει; Κερδίζει, γιατί δεν τον πιάνετε καθόλου και συγχρόνως, κερδίζει από τη μείωση του φόρου επιτηδεύματος. Άρα, αν σκεφτούμε τους ελεύθερους επαγγελματίες σαν μία πυραμίδα, εσείς λέτε, ότι η αρχή, για να υπάρχει φορολογική συνείδηση, είναι να πιάσουμε τους από κάτω, αδιαφορώντας γι’ αυτούς που, πραγματικά, δηλώνουν αυτό που έχουν, αλλά λέτε θα αρχίσουμε τη φορολογική συνείδηση με αυτούς τους ανθρώπους.

Να μην πω και όλα αυτά που λέει η Αντιπολίτευση, αλλά πώς να υπάρχει φορολογική συνείδηση, όταν δεν φορολογείτε τα υπερκέρδη, όταν δεν κάνετε τίποτα για τα διυλιστήρια και τους πετρελαιοπαραγωγούς, όταν φαίνεται, ότι δεν μπορείτε να κάνετε κάτι, όταν, μετά από δύο-τρεις μήνες που σας ρωτάμε, σας καταθέτουμε την Έκθεση του ΔΝΤ, που λέει, ότι ο πληθωρισμός στην Ελλάδα είναι, τουλάχιστον, 50% από τα κέρδη και όχι από τους μισθούς. Δεν κάνετε κάτι για να αισθανόμαστε, ότι υπάρχει μία κατανομή βαρών. Δεν φτιάχνεις φορολογική συνείδηση με αυτό τον τρόπο.

Και το τρίτο κριτήριο, να υπάρχει ένα αίσθημα ανταποδοτικότητας. Αισθάνεστε ότι οι Έλληνες και οι Ελληνίδες, θεωρούν ότι μπορούν να δημιουργήσουν φορολογική συνείδηση, γιατί έχουν ένα κράτος που τους φροντίζει; Στα νοσοκομεία; Στην παιδεία; Αυτή την αίσθηση, τα τελευταία χρόνια, αν πάτε στα νοσοκομεία; Άρα, όταν μιλάμε για τη φορολογική πολιτική, πάντα μιλάμε για όλη την οικονομική πολιτική, γιατί μόνο όταν οι πολίτες αισθάνονται, ότι οι φόροι που πληρώνουν πάνε εκεί που πρέπει και όχι σε απευθείας αναθέσεις και όχι μόνο σε στρατιωτικές δαπάνες και όχι μόνο στο πελατειακό κράτος, τότε μπορούν να δημιουργήσουν.

Σας έβαλα τρία κριτήρια και νομίζω ότι αποτυγχάνει η Κυβέρνηση και στα τρία. Δεν μπορούμε να κάνουμε συζήτηση, εκτός αν μας πείτε, ότι είναι λάθος αυτά τα κριτήρια και ότι είναι άλλα τα κριτήρια για μία φορολογική δίκαια πολιτική ή αν είναι αυτά τα κριτήρια, πείτε ότι έκανα λάθος, ότι δεν υπάρχει ισότιμη κατανομή, ότι δεν υπάρχει περιθώριο για αξιοπρεπή διαβίωση, ότι δεν υπάρχει ανταποδοτικότητα. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Υπουργέ, κυρίες και κύριοι συνάδελφοι, μελετώντας το παρόν νομοσχέδιο, θα πρέπει να ξεκινήσουμε από τα βασικά, δηλαδή, από τον τίτλο του, ο οποίος μιλάει για καταπολέμηση της φοροδιαφυγής. Αλήθεια, καταπολεμά τη φοροδιαφυγή; Σύμφωνα με τον Διοικητή της Τράπεζας της Ελλάδος, τον κ. Στουρνάρα, η φοροδιαφυγή στην Ελλάδα είναι περί τα 40 με 50 δις ευρώ. Αυτό σε άμεσους και έμμεσους φόρους σημαίνει, με πολύ πρόχειρους και επιεικείς υπολογισμούς, περί τα 15 δις φόρους. Άρα, εξ ορισμού, τα 600 με 700 εκατομμύρια, τα οποία θα εισπράξει η Κυβέρνηση, αφενός, είναι «ασπιρίνη για καρκίνο», αφετέρου, δεν πατάσσει την φοροδιαφυγή, αλλά λειτουργεί απλά φοροεισπρακτικά για τους ελεύθερους επαγγελματίες.

Δημιουργεί αίσθημα δικαιοσύνης και ασφάλειας για τους φορολογουμένους; Σε καμία περίπτωση, αφού οι ελεύθεροι επαγγελματίες, τώρα τον Δεκέμβριο του 2023, μαθαίνουν πώς θα φορολογηθούν αναδρομικά για όλο το προηγούμενο διάστημα. Ξέρετε, κύριε Υπουργέ, από την εμπειρία σας, ότι αυτό έχει βαρύνουσα σημασία για τις ζωές των άμεσα θιγομένων. Ακούσαμε από εκπροσώπους των φορέων, οι οποίοι πλήττονται βάναυσα, χαρακτηριστικά παραδείγματα είναι οι ιδιοκτήτες περιπτέρων, οι δικηγόροι που έχουν έδρα το σπίτι τους και χωρίς ικανό κύκλο εργασιών, πώς αν γνώριζαν τα σχέδια της Κυβέρνησης θα είχαν προβεί σε διακοπή εργασιών.

Θεωρούν πως «εξαπατήθηκαν» από την Κυβέρνηση; Σε κάθε περίπτωση. Υπενθυμίζουμε πώς είχαμε διπλές εκλογές, πριν από πέντε μήνες, όχι πριν από τέσσερα χρόνια. Η Κυβέρνηση είχε και έχει τον πρώτο ρόλο στην ατζέντα της συζήτησης, καθώς και την υπεροπλία στα μέσα ενημέρωσης.

Ακούσατε τίποτα για αλλαγή, χρησιμοποιώ τον όρο «αλλαγή» και όχι κάποιον άλλον, στη φορολογία των ελεύθερων επαγγελματιών; Φυσικά και όχι. Άρα, μας δίνεται το δικαίωμα να μιλάμε για παραπλάνηση του εκλογικού σώματος.

Έχει τα χαρακτηριστικά ενός καλού και δίκαιου νομοθετήματος; Σε καμία περίπτωση, καθώς έχει απέναντί του το σύνολο των φορέων, ενώ η λέξη «διαβούλευση» δεν νομίζω ότι είναι η κατάλληλη για το παρόν νομοσχέδιο.

Στη διάρκεια των προγραμματικών δηλώσεων, δηλαδή, τις πρώτες ημέρες της τρέχουσας Κοινοβουλευτικής Περιόδου είχαμε αναφερθεί για το ποιο θα έπρεπε, κατά τη γνώμη μας, πάντα, να είναι το πρώτο νομοσχέδιο μιας νέας κυβέρνησης. Θα έπρεπε να είναι ένα φορολογικό νομοσχέδιο, το οποίο θα πρέπει να έχει τα χαρακτηριστικά ενός μιας δίκαιης φορολογικής μεθόδου, όπως είναι η μέθοδος του γραμμικού φόρου ή αλλιώς «Flat Tax». Να υπενθυμίσω κάποια από τα χαρακτηριστικά της μεθόδου του «Flat Tax». Είναι χαμηλός ενιαίος φόρος για νοικοκυριά και επιχειρήσεις, ο οποίος, κατά τη γνώμη μας, θα πρέπει να λειτουργεί για μεγάλο χρονικό διάστημα για να λειτουργήσει ως κίνητρο για συγκέντρωση επενδύσεων. Αφορά πραγματικά εισοδήματα, αφού αφαιρούνται όλες οι δαπάνες. Καταργεί τα τεκμήρια, φορολογεί με τον ίδιο τρόπο ίδια εισοδήματα από διαφορετικές πηγές. Δίνει κίνητρα περιορισμού της φοροδιαφυγής μέσω της συλλογής αποδείξεων. Απλοποιεί τη φορολογική νομοθεσία, ενώ οι πολίτες και επιχειρήσεις πληρώνουν μεγαλύτερο φόρο μόνο, όταν το πραγματικό τους εισόδημα αυξάνεται.

Βλέπετε κάτι από τα παραπάνω στο παρόν νομοσχέδιο; Νομίζω πώς όχι. Αντ’ αυτού, επιστρέφουμε στον αναχρονιστικό θεσμό των αντικειμενικών κριτηρίων, αυτή τη φορά, όμως, σε χειρότερη μορφή, από ότι τα είχαμε μάθει στο παρελθόν. Τι θέλω να πω;

Πέρα από τα τεκμήρια διαβίωσης, αυτή τη στιγμή, νομοθετείτε και τεκμήρια κερδοφορίας. Το ακόμα χειρότερο είναι, ότι θα υποχρεώνονται οι ελεύθεροι επαγγελματίες, πέρα από το γεγονός ότι θα φορολογούνται για χρήματα που δεν έχουν εισπράξει, να ξοδεύουν και επιπλέον χρήματα, γιατί σε διαφορετική περίπτωση θα έχουν το «πέναλτι» του επιπλέον φόρου λόγω, του ότι δεν θα πιάσουν το 30% σε ηλεκτρονικές συναλλαγές.

Επειδή δεν θέλω να σας αδικώ, ακούσατε κάποια πράγματα, για την ακρίβεια διαβάσατε κάποια σχόλια στη «Διαύγεια» και διορθώσατε ένα σφάλμα με ένα άλλο, όπως γίνεται σε αυτές τις περιπτώσεις. Είπατε πώς όποιος δεν θέλει να φορολογηθεί με τα τεκμήρια, θα υποβάλλεται σε έλεγχο από την ΑΑΔΕ. Από πότε ο έλεγχος είναι προαιρετικός;

Έχει τη δυνατότητα η ΑΑΔΕ να προβεί σε τόσους ελέγχους, όταν κάθε χρόνο, όπως γνωρίζουμε, τα στελέχη της προσπαθούν με «την ψυχή στο στόμα» να προλάβουν υποθέσεις μεγάλης φοροδιαφυγής πριν παραγραφούν. Πώς θα γίνει, όταν τα αιτήματα φορολογούμενων και φοροτεχνικών διεκπεραιώνονται μετά από έναν χρόνο;

Δοκιμάστε, από εμπειρία σας το λέω, να στείλετε ένα αίτημα σε ΔΟΥ, όπως είναι η ΔΟΥ Α΄ Αθήνας ή η ΙΓ΄ Αθηνών και ελάτε μετά να ξανασυζητήσουμε για τις διαθεσιμότητες της ΑΑΔΕ.

Πότε θα εκκαθαρίζετε η φορολογική δήλωση με βάση τα πραγματικά εισοδήματα; Τι θα κάνει ο φορολογούμενος στο ενδιάμεσο; Θα πληρώνει για το τεκμαρτό εισόδημα και θα περιμένει; Τι θα γίνει με τους φορείς, που, εντωμεταξύ, θα ζητάνε το εκκαθαριστικό του φορολογούμενου, όπως τράπεζες, ο ΕΦΚΑ, ο ΟΑΕΔ, υπηρεσίες στις οποίες θα αιτείται επιδόματα;

Λάβατε υπόψη, όπως είπατε, τα πραγματικά δεδομένα, όπως είναι οι ΚΑΔ, για να υπολογίσετε τον μέσο όρο εισοδήματος. Μάλιστα. Οι ΚΑΔ, όμως, στην τετραψήφια μορφή τους δεν είναι σε καμία περίπτωση πραγματικό δεδομένο. Χαρακτηριστικά παραδείγματα είναι αυτά των γιατρών, άλλο ο χειρουργός, ο αναισθησιολόγος και άλλο ο μικροβιολόγος, ο οποίος επιβαρύνεται με αναλώσιμα, πάγιο εξοπλισμό, άρα, ο μεγάλος του τζίρος δεν συνεπάγεται και κέρδη. Επίσης, τον ίδιο ΚΑΔ έχει ένας μεγαλοδικηγόρος στην Αθήνα, με έναν δικηγόρο συνάδελφό του στο χωριό μου έξω από τα Γιάννενα.

Θα ήθελα να σας αναφέρω ένα άλλο πραγματικό γεγονός που αγνοείτε με το παρόν νομοσχέδιο. Υπάρχουν ελεύθεροι επαγγελματίες, οι οποίοι έχουν επιλέξει να κάνουν τη δουλειά του ελεύθερου επαγγελματία με τους δικούς τους όρους. Χαρακτηριστικό παράδειγμα είναι αυτό που θα σας πω: οδοντίατρος με ιδιόκτητο ιατρείο και εισόδημα οικογενειακό από ακίνητα 30.000 ευρώ, πληρώνει φόρο ο ίδιος 3.344 ευρώ, η σύζυγός του 2.421 ευρώ και αυτόν τον άνθρωπο, ο οποίος έχει εισόδημα από το οδοντιατρείο του 5.000 ευρώ, εσείς θα τον πάτε στα 12.000, 13.000, 14.000, 15.000 ευρώ. Για ποιον λόγο; Δεν αρκούν τα υπόλοιπα εισοδήματά του για να ζήσει;

Τα χρέη των φορολογουμένων προς την ΑΑΔΕ, τα ασφαλιστικά ταμεία, τη ΔΕΗ, τις τράπεζες, κάθε μήνα, αυξάνονται, είμαι σίγουρος ότι το βλέπετε. Όπως είμαι σίγουρος πώς έχετε συνειδητοποιήσει πώς ο εξωδικαστικός μηχανισμός, τουλάχιστον, για την ώρα δεν έχει επιτελέσει τον σκοπό του. Γιατί δεν ακούτε τις εκκλήσεις, όχι τις δικές μας, όχι της Αντιπολίτευσης, αλλά των φορέων της κοινωνίας για μία νέα ρύθμιση χρεών με πολλές δόσεις και «κούρεμα» προσαυξήσεων; Βάλτε στην άκρη την «τροϊκανής» έμπνευσης ατάκα «περί εμπέδωσης κουλτούρας πληρωμών». Βιώσαμε τα προηγούμενα χρόνια μία πρωτοφανή οικονομική και κοινωνική κρίση, τα «απόνερα» της οποίας θα μας ταλαιπωρούν για πολλά ακόμα χρόνια. Οι Έλληνες ξέρετε δεν είναι «μπαταχτσήδες», δεν είναι στρατηγικοί κακοπληρωτές και αν υπάρχουν ανάμεσά τους κάποιοι, οι οποίοι είναι, μετά από 14 χρόνια κρίσης θα έπρεπε διαχρονικά οι ελληνικές κυβερνήσεις να τους έχουν βρει.

Άφησα τελευταίο το θέμα των My Data, όχι γιατί έχει μικρότερη σημασία, αλλά γιατί θα αναφερθούμε, εκτενώς, στην Ολομέλεια. Η πλατφόρμα My Data είναι ένα εργαλείο, το οποίο θα μπορούσε να αποτελέσει ένα καταπληκτικό εργαλείο άμεσης καταγραφής της οικονομικής δραστηριότητας σε on line, σε πραγματικό χρόνο, αν ξεκινούσε και αν δούλευε με το αυτονόητο, δηλαδή, να στέλνουν οι επιτηδευματίες και οι επιχειρήσεις τα έσοδά τους. Στέλνοντας τα έσοδά τους αυτό αυτόματα είναι έξοδα για τον αντισυμβαλλόμενο, όλοι το γνωρίζουν αυτό. Μοναδικό στοιχείο έκδοσης αποτελεσμάτων και στοιχείο προσδιορισμού του φόρου, θα πρέπει να αποτελούν τα, σε φυσική μορφή, τηρούμενα βιβλία και στοιχεία της κάθε οικονομικής οντότητας.

Αντ’ αυτού τι μας λέτε; Να καταχωρούμε και να «τρώμε» πολύτιμες εργατοώρες για μικρά έξοδα, όπως αυτά των τραπεζών, της τάξης των 5 και 10 ευρώ και όταν σας τονίσαμε, στη διάρκεια των προηγούμενων συνεδριάσεων, τα προβλήματα, η απάντηση ήταν ότι «ξέρετε, έχετε το περιθώριο του 30%», το τράτο, όπως μας είπε ο κ. Πιτσιλής, οι αποκλίσεις.

Γνωρίζετε, κύριε Υπουργέ, γιατί έχετε την εμπειρία σε αυτό το σημείο, πώς ότι δεν καταχωρείται στα My Data, δεν αναγνωρίζεται και ως δαπάνη για έκπτωση από τον φόρο εισοδήματος. Άρα, τι μας λέτε; Να υποβάλλουμε δηλώσεις με το 70% των δαπανών;

Κλείνοντας, θέλω να τονίσω, για μία ακόμη φορά, πώς τα πρόστιμα της μη διαβίβασης ή της εκπρόθεσμης διαβίβασης παραστατικών στο My Data, είναι τέτοια που θα οδηγήσουν χιλιάδες μικρομεσαίες επιχειρήσεις και μικρά λογιστικά γραφεία σε κλείσιμο, επιβεβαιώνοντας, για μια ακόμη φορά, πώς εφαρμόζετε το δόγμα Πισσαρίδη κατά γράμμα.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Κύριε Υπουργέ, θέλω να καταθέσω κάποιες προτάσεις, που στηρίζονται στην κοινή λογική, στη φορολογική δικαιοσύνη και τις οποίες πρέπει να δείτε ιδιαίτερα.

Πρώτη πρόταση, με την τελευταία απογραφή έχει συρρικνωθεί ο πληθυσμός της περιφέρειας και πολλά χωριά «σβήνουν». Πρέπει να λάβετε υπόψη σας, ότι πολλές περιοχές, όπως οι Σέρρες, χαρακτηρίστηκαν προβληματικές και παραμεθόριες στο σύνολό τους, όχι μόνο λόγω της γεωγραφικής τους θέσης, αλλά κυρίως, λόγω των ποιοτικών στοιχείων, όπως η ανεργία, το χαμηλό εισόδημα και άλλα χαρακτηριστικά. Γι’ αυτό και ο δείκτης ποιότητας τούς κατατάσσει στις τελευταίες θέσεις στην ελληνική επικράτεια, λόγω του συνολικού εισοδήματος στους νομούς αυτούς. Άρα, εδώ το εισόδημα, που είναι κατά πολύ κατώτερο από άλλες περιοχές, θα είναι πλασματικό, γι’ αυτό και δίνουμε με νόμους το επίδομα των παραμεθόριων περιοχών των 100 ευρώ στους δημοσίους υπαλλήλους, για να υπηρετήσουν εκεί και με τον αναπτυξιακό νόμο δώσαμε μεγαλύτερη επιδότηση, για να επενδύσουν στον τόπο τους.

Για παράδειγμα, ένας ταξιτζής ή ένας μικροεπαγγελματίες ή ένας που έχει καφενείο σε ένα μικρό χωριό, που κατοικούν μόνο συνταξιούχοι και σχεδόν, κανένας νέος, το να διατηρήσει το ταξί ή την επιχείρηση του, θα έχει μεγάλο κόστος. Άρα, μπορεί να σταματήσει, τελείως, τη δραστηριότητά του. Κοντολογίς, υπάρχει ένα μειωμένο εισόδημα, λόγω των ειδικών συνθηκών και πρέπει να υπάρξει διαφορετική φοροδοτική αντιμετώπιση. Σε αυτούς τους νομούς, που χαρακτηρίστηκαν απομακρυσμένοι, παραμεθόριοι και προβληματικοί με νόμο, να υπάρξει μείωση, κατά 50% στο τεκμαρτό εισόδημα, ανεξαρτήτως πληθυσμού και για κάτω από 500 κατοίκους μηδενικό τεκμαρτό.

Δεύτερη πρόταση, να μειωθεί στο 50% το τεκμαρτό εισόδημα στις τρίτεκνες οικογένειες, όπως έγινε στις πολύτεκνες.

Τρίτη πρόταση, για το τέλος επιτηδεύματος στο TAXIS, λαμβάνεται υπόψη η απογραφή του 2001. Να ληφθεί υπόψη η απογραφή του 2021 και βάσει αυτής να ισχύσουν τα νέα φορολογικά.

Τέταρτη πρόταση, να υπάρξει ειδική μέριμνα για τους παραγωγούς των λαϊκών αγορών, με δεδομένο ότι είναι, κατά κύριο επάγγελμα αγρότες, δηλωμένοι στο Μητρώο Αγροτών και κάνουν δήλωση ΟΣΔΕ και όλοι αυτοί αποτελούν «ανάχωμα» στην ακρίβεια.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ακτύπης.

**ΔΙΟΝΥΣΙΟΣ ΑΚΤΥΠΗΣ:** Κύριε Υπουργέ, κυρίες και κύριοι συνάδελφοι, όλα αυτά τα χρόνια, η Ελλάδα αντιμετώπισε πολυεπίπεδες κρίσεις, από τη σκληρή εποχή των μνημονίων, στην πανδημία του κορονοϊού, στον πόλεμο της Ουκρανίας, στην ενεργειακή κρίση και τώρα, τις εξελίξεις στη Μέση Ανατολή. Ομολογουμένως, θα λέγαμε δύσκολα χρόνια, με χιλιάδες θυσίες και μεγάλες προσπάθειες. Καταφέραμε, όμως, και σταθήκαμε όρθιοι, παρά τις προβλέψεις, παρά τις αντιξοότητες, παρά τις λανθασμένες εκτιμήσεις, ψευδαισθήσεις και αυταπάτες «μαθητευόμενων οικονομικών μάγων», που πήγαν «να παίξουν την τύχη της χώρας μας στα ζάρια».

Από το 2019, με συνέπεια και συνέχεια, με σχέδιο και όραμα, χωρίς λαϊκισμό και φυσικά, χωρίς να θέσουμε σε κίνδυνο τα δημοσιονομικά οικονομικά της χώρας μας, σταθήκαμε πλάι, σε όσους είχαν ανάγκη και σε όσους «χτυπήθηκαν» από την κρίση και τις καταστροφές. Μην ξεχνάμε, ότι κατηγορηθήκαμε πολλές φορές, ότι μοιράσαμε χρήματα στους ελεύθερους επαγγελματίες, την περίοδο της πανδημίας, που ήταν υπερβολικά και ότι έπρεπε να τους έχουμε κάνει άλλη διαχείριση. Σήμερα, κάποιοι «κλαίνε», ότι ενδιαφέρονται για τους ελεύθερους επαγγελματίες και τις μικρομεσαίες επιχειρήσεις, τις οποίες και κατά γενική ομολογία και σήμερα ομολόγησε ο Τσακαλώτος, ότι τις διέλυσαν την περίοδο της διακυβέρνησής τους.

Η Κυβέρνηση, κυρίες και κύριοι συνάδελφοι, κάνει πράξη τις εξαγγελίες της, ενώ, ήδη, έχουμε υλοποιήσει περίπου το 50% των οικονομικών προεκλογικών μας δεσμεύσεων, σε βάθος τετραετίας.Επαναλαμβάνω, όμως, χωρίς κανέναν κίνδυνο για την πατρίδα μας και φυσικά, χωρίς κανένα κίνδυνο για το πρόγραμμα σταθερότητας. Τα προηγούμενα χρόνια, κλείσαμε «πληγές», οι οποίες είχαν ανοίξει με τη διακυβέρνηση ΣΥΡΙΖΑ, «πληγές» που ο ελληνικός λαός, όσο και αν κάποιοι προσπαθούν, δεν ξεχνά. Στόχος μας, πλέον, είναι να συνεχίσουμε την τολμηρή πολιτική των μεγάλων μεταρρυθμίσεων, θέτοντας στο επίκεντρο την βελτίωση της ποιότητας ζωής των πολιτών.

Το παρόν νομοσχέδιο που συζητάμε στην Επιτροπή μας, κινείται, ακριβώς, προς αυτή την κατεύθυνση. Τα ζητήματα που σχετίζονται με την αντιμετώπιση της φοροδιαφυγής, αφορούν όλους τους πολίτες, ανεξαρτήτως καταβολών ή πολιτικών αποχρώσεων. Είναι ένα θέμα δικαιοσύνης, αλλά και εξασφάλισης πόρων, προκειμένου να κατευθυνθούν σε κοινωνικές δράσεις. Το ζήτημα της φορολογικής δικαιοσύνης απασχολεί όλη την κοινωνία και νομίζω πώς συμφωνούμε, ότι το φορολογικό βάρος πρέπει να κατανέμεται στους πολίτες, αναλόγως των οικονομικών δυνατοτήτων τους. Κανείς «δεν κλείνει τα μάτια στο πρόβλημα», ούτε υπόσχεται εύκολες λύσεις. Πρέπει να αντιμετωπίσουμε το ζήτημα και φυσικά, να επιβραβεύσουμε τους συνεπείς φορολογούμενους.

Η παρέμβασή μας είναι πολυεπίπεδη και περιλαμβάνει σειρά ρυθμίσεων, όπως την ολοκλήρωση της διασύνδεσης των POS με τις ταμειακές μηχανές, τους πρώτους μήνες του 2024, τα ηλεκτρονικά τιμολόγια, την καθολική επέκταση του My data, τη ρύθμιση των βραχυχρόνιων μισθώσεων, καθώς και διατάξεις για την αντιμετώπιση του λαθρεμπορίου καυσίμων. Προχωράμε για πιο διαφανείς και αποτελεσματικούς ελέγχους και διασταυρώσεις από την ΑΑΔΕ, ενώ τελικός μας στόχος, μέσω της αντιμετώπισης της φοροδιαφυγής, είναι η ενίσχυση των δαπανών για την παιδεία και την υγεία, ξεκινώντας από το 2024.

Σήμερα ακούσαμε πολλά αλλά και «βαριές» λέξεις, περί «εξόντωσης και στοχοποίησης». Δεν ισχύουν αυτά. Συζητήσαμε και συζητάμε με όλους ανεξαιρέτως τους ενδιαφερόμενους, ενώ ήταν σε διαβούλευση το νομοσχέδιο. Όπως ξέρετε και όπως εξήγγειλαν και οι Υπουργοί, κάναμε σημαντικές παρεμβάσεις, μετά τη διαβούλευση και φυσικά, συνεχίζουμε να συζητάμε και σήμερα στη Βουλή και με τις κοινωνικές ομάδες που ακούσαμε χθες, κάθε δίκαιη πρόταση και κάθε εύλογη παρατήρηση. Δεν μπορεί, όμως, «να μας κουνάνε το δάχτυλο», εκείνοι που «αφαίμαξαν» τους φορολογούμενους, εκείνοι που επέβαλλαν φόρους, σε ότι μπορεί να σκεφτεί κανείς.

Επί των ημερών κάποιων της προηγούμενης διακυβέρνησης συγκεκριμένα, αυξήθηκε η προκαταβολή φόρου για όλους τους επαγγελματίες και τις μικρομεσαίες επιχειρήσεις, από το 55% στο 100%. Επέβαλαν φόρους στον καφέ, στο ίντερνετ, στη συνδρομητική τηλεόραση, στη σταθερή τηλεφωνία, ακόμα και στο κρασί. Αυξήθηκαν οι συντελεστές της εισφοράς αλληλεγγύης και ο ανώτατος συντελεστής, από το 2,8%, ανήλθε στο 10%. Αύξησαν τους συντελεστές της φορολογικής κλίμακας για όλους τους φορολογούμενους με τον ανώτατο συντελεστή να φτάνει από το 42% στο 45%. Ας μην τα ξεχνάμε αυτά ή αν έχετε επιλεκτική μνήμη, εδώ είμαστε για να σας τα θυμίζουμε. Η υπερφορολόγηση των πολιτών οδήγησε και στην αύξηση της φοροδιαφυγής, κατά, περίπου, 3 δις ευρώ.

Επιλογή της σημερινής Κυβέρνησης είναι η σταδιακή μείωση της φορολογικής επιβάρυνσης νοικοκυριών και επιχειρήσεων. «ΝΕΑ ΔΗΜΟΚΡΑΤΙΑ» σημαίνει λιγότεροι φόροι, ισχυρότερη ανάπτυξη και οικονομία.

Κυρίες και κύριοι συνάδελφοι, το υπό επεξεργασία νομοσχεδίου επιχειρεί, λοιπόν, την εξάλειψη χρόνιων στρεβλώσεων και φορολογικών αδικιών στη χώρα μας.

Κλείνοντας, θέλω να σταθώ και σε ένα ακόμα σημείο. Το νομοσχέδιο διευκρινίζει και καθιστά, πλέον, απολύτως, σαφές στον καθένα, ότι ο ελεύθερος επαγγελματίας μπορεί να αμφισβητήσει το τεκμήριο της ελάχιστης αμοιβής, πέρα από τους λόγους που προβλέπονταν, ήδη, και που καθιστούσαν το τεκμήριο μαχητό (ασθένεια, ανωτέρα βία, κ.λπ.), με την προϋπόθεση να ζητήσει τη διενέργεια ελέγχου από τις φορολογικές αρχές, προκειμένου να αποδειχθεί η ακρίβεια της δήλωσής του για εισόδημα μικρότερο του τεκμαρτού. Με τη ρύθμιση αυτή, αίρονται και οι τελευταίες αμφισβητήσεις για το πνεύμα της ρύθμισης που είναι η φορολογική δικαιοσύνη. Αν κάποιος θεωρεί, ότι αδικείται και δεν φοροδιαφεύγει, θα έχει στη διάθεσή του ένα ισχυρό εργαλείο, για να υποστηρίξει τις θέσεις του.

Κυρίες και κύριοι συνάδελφοι, αν και η Κυβέρνηση ήρθε αντιμέτωπη με πρωτοφανείς διεθνείς κρίσεις, δεν σταμάτησε ούτε λεπτό να ενδυναμώνει την κοινωνία και την οικονομία. Σας ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Θεανώ Φωτίου.

**ΘΕΑΝΩ ΦΩΤΙΟΥ**: Ευχαριστώ, κύριε Πρόεδρε.

Θα μιλήσω αποκλειστικά για τα άρθρα 27 - 30 που αφορούν στο Airbnb, δηλαδή, τη βραχυχρόνια μίσθωση ακινήτων. Εδώ, λοιπόν, εισάγονται ρυθμίσεις, που έχουν διαφημιστεί, κατά κόρον, ως υλοποίηση της δέσμευσης του Κυριάκου Μητσοτάκη, να περιορίσει τη βραχυχρόνια μίσθωση και να ευνοήσει τις μακροχρόνιες. Τον έχουμε ακούσει, πολλές φορές, να λέει, τι μεγάλο κακό κάνει αυτό και πώς δεν υπάρχουν ακίνητα και είναι πάρα πολύ υπερτιμημένα και γι’ αυτό ένα νέο ζευγάρι δεν μπορεί να βρει ένα ακίνητο φθηνό.

Πράγματι, το Airbnb είναι βασικός παράγοντας της «φούσκας» ακινήτων, δηλαδή, υπερτιμημένες τιμές ενοικίασης και αγοράς και συμβάλλει τα μέγιστα στη στεγαστική κρίση, την οποία βιώνει η χώρα μας. Σήμερα, είμαστε πρώτοι στην Ευρώπη στο κόστος στέγασης, αφού ένα στα τρία νοικοκυριά, το 32,4% του πληθυσμού, δηλαδή, κατά την Eurostat, πληρώνει πάνω από το μισό εισόδημά του για ενοίκιο ή δόση δανείου, για ηλεκτρικό, νερό, κοινόχρηστα, θέρμανση, ψύξη. Έχουμε αύξηση των ενοικίων, από το 2018 μέχρι σήμερα, κατά 40%, κατά μέσο όρο, έχουμε μεγάλη μείωση της ιδιοκατοίκησης, από το 84,6% το 2005, στο 72,8%, δηλαδή, 11,8 ποσοστιαίες μονάδες, το οποίο είναι αποτέλεσμα όλων αυτών που συνέβησαν, όλα αυτά τα χρόνια: πλειστηριασμοί, μείωση εισοδημάτων, μείωση δανεισμού. Αυτά είναι νούμερα που δεν αμφισβητούνται.

Κάνει τίποτα για τη μείωση αυτό το νομοσχέδιο; Όχι, βέβαια. Διασφαλίζει ή επιχειρεί να διασφαλίσει εισφορά επιπλέον φόρων στο δημόσιο ταμείο. Προβλέπει ότι τα φυσικά πρόσωπα με τρία ή περισσότερα ακίνητα σε βραχυχρόνια μίσθωση, υποχρεούνται να κάνουν έναρξη επιχειρηματικής δραστηριότητας. Στην ουσία, ο ενιαίος φορολογικός συντελεστής για επιχειρήσεις στο 22%, συν ΦΠΑ, μειωμένο στο 13%, είναι ευνοϊκότερο φορολογικό καθεστώς, σε σύγκριση με την ισχύουσα προοδευτική φορολόγηση εισοδήματος από ενοίκια. Βεβαίως, εδώ έχουμε ένα πρόβλημα, ότι για τους μικροϊδιοκτήτες θα υπάρχει ένα επιπλέον διαχειριστικό κόστος, γιατί δεν επηρεάζετε τις μεγάλες συγκεντρώσεις ακινήτων, που είναι, ήδη, εταιρείες και δημιουργούν τουριστικές μονάδες, υπό τον «μανδύα» καταλυμάτων Airbnb. Εδώ δεν «βάζετε καθόλου το χέρι σας». Τι θα γίνει με αυτούς που έχουν πάνω από πέντε έως έξι ακίνητα; Για φυσικά πρόσωπα μιλάω. Το πολύ απλό, θα τα μεταβιβάσουν στα παιδιά τους, ως γονική παροχή, χωρίς κόστος. Άρα, και εδώ δεν θα αλλάξει τίποτα και μην κοροϊδεύεστε «πίσω από το δάχτυλό σας». Έχετε προβλέψει γι’ αυτή τη μεταβίβαση.

Το πρόβλημα είναι ότι οι μεγάλες εταιρείες, οι οποίες είναι τα νομικά πρόσωπα, δημιουργούν ένα τουριστικό προϊόν, παρακάμπτοντας τις νόμιμες προϋποθέσεις αδειοδότησης τους από τον ΕΟΤ. Εδώ, δηλαδή, παρακάμπτονται όλα αυτά που είναι πολύ δύσκολα, για να δημιουργήσεις ένα τουριστικό προϊόν και στο τέλος, έχεις μία μέγιστη απόδοση με μικρό κόστος.

Το πιο ενδιαφέρον είναι, ότι στο άρθρο 27, ορίζεται ως βραχυχρόνια, κάθε μίσθωση ακινήτου, αναρτημένου ή όχι σε ψηφιακή πλατφόρμα, για λιγότερο από 60 ημέρες, όχι συνολικά, μέσα στο έτος, αλλά, ανά μισθωτήρια σύμβαση. Τι γίνεται με αυτό; Αυτό δεν είναι περιορισμός του Airbnb, αλλά παγίωσή του. Κινείται, ακριβώς, στην αντίθετη κατεύθυνση, από αυτή που ήταν για την αντιμετώπιση της έλλειψης μακροχρόνιας στέγης.

Θα παρακάμψω τι γίνεται με το άρθρο 30, για να πω το εξής. Σε όλη την Ευρώπη, γίνεται μεγάλη συζήτηση πώς θα περιοριστεί το Airbnb κι εσείς κάνετε το αντίθετο. Το παγιώνετε, ενώ παρακάμπτετε και τις αποφάσεις του Δικαστηρίου της Ευρωπαϊκής Ένωσης, την πρόταση κανονισμού, κ.λπ..

Το σχέδιο νόμου δεν περιλαμβάνει κανέναν περιορισμό στον χρόνο εκμίσθωσης, στον αριθμό καταλυμάτων, ανά πληθυσμό δήμου ή δημοτικού διαμερίσματος, κάτι που συμβαίνει στην Ευρώπη, ούτε κάποιου είδους αδειοδότηση. Η Κυβέρνηση, δηλαδή, «κλείνει το μάτι» στις μεγάλες εταιρείες, σε μεγάλες συγκεντρώσεις ακινήτων, αρκεί να πληρώνουν στο δημόσιο.

Κατ’ εμάς, η μόνη λύση είναι, να επιτρέπεται η δραστηριότητα Airbnb μόνο σε φυσικά πρόσωπα έως τρία ακίνητα, ανά ΑΦΜ ιδιοκτήτη και διαχειριστή. Να απαγορεύεται σε νομικά πρόσωπα, που για να λειτουργήσουν οι τουριστικές μονάδες, θα πρέπει να το κάνουν με τουριστική νομοθεσία. Για να δοθεί ώθηση στη μακροχρόνια μίσθωση, χρειάζεται ολοκληρωμένη στεγαστική πολιτική, με πρώτο στόχο την αντιμετώπιση της «φούσκας» ακινήτων, μέσω εισόδου στην αγορά μεγάλου αριθμού ακινήτων σε μειωμένες τιμές.

Γι’ αυτό πρέπει να συντονίζονται κράτος και Τοπική Αυτοδιοίκηση και να αξιοποιείται η ιδιαιτερότητα της Ελλάδος, να έχει υψηλό ποσοστό ιδιωτικών κατοικιών προς εκμετάλλευση, ακόμη και σήμερα. Ένα τέτοιο εγχείρημα αφορά κενά ή ανεκμετάλλευτα ιδιωτικά ή δημόσια κτίρια και κατοικίες, καθώς και ενεργές ιδιωτικές κατοικίες, που θα συμμετέχουν στο πρόγραμμα, έναντι ενός ελκυστικού πακέτου φοροαπαλλαγών, ενεργειακών και ασφαλιστικών αναβαθμίσεων και οι οποίες θα μπορούν με μειωμένες τιμές που «ρίχνονται» στην αγορά, εφόσον δίνονται στο κράτος για ένα διάστημα, να «ρίξουν» και να αντιμετωπίσουν τη «φούσκα» ακινήτων. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Ευχαριστώ, κύριε Πρόεδρε.

Είχα αναφερθεί, στην τοποθέτηση μου στην Επιτροπή για τον Προϋπολογισμό, στην έντονη δημοσιονομική πλευρά που είναι αποτυπωμένη στο Εθνικό Σχέδιο για την Ενέργεια και το Κλίμα, που έχει υποβληθεί στις Βρυξέλλες. Προτείνω, λοιπόν και αιτούμαι να αναληφθεί από εσάς μία πρωτοβουλία, σε συνεργασία με τον ομόλογό σας Πρόεδρο της Επιτροπής Παραγωγής και Εμπορίου, ώστε να ενημερωθούμε για το Εθνικό Σχέδιο που έχει υποβληθεί στις Βρυξέλλες, πριν την έγκρισή του, παρουσία και των δύο Υπουργείων. Όσο έχω προχωρήσει, μέχρι τώρα, στη μελέτη του Εθνικού Σχεδίου για την Ενέργεια και το Κλίμα, τόσο περισσότερο με αιφνιδιάζει η έντονη δημοσιονομική του επίδραση τα επόμενα χρόνια. Νομίζω ότι πρέπει να κάνουμε μία κουβέντα. Πρόκειται να εγκριθεί το καλοκαίρι και νομίζω ότι είναι καλό, να το προλάβουμε, με μία ενημέρωση των δύο συναρμόδιων Επιτροπών.

Αναφέρω και τη δική μας Επιτροπή, γιατί είναι έντονη η δημοσιονομική του επιρροή τα επόμενα χρόνια. Αν χρειαστεί μπορώ να σας δώσω το αίτημά μου και γραπτώς. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Μαζί με τις άλλες συζητήσεις, που έχουμε δρομολογήσει και σχεδιάζουμε να γίνουν στην Επιτροπή μας, στην αρχή της επόμενης χρονιάς, θα λάβουμε υπόψη και την πρότασή σας.

Τον λόγο έχει η κυρία Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ πολύ.

Όπως σας γνωστοποίησα και χθες, η παρουσία μου σήμερα εδώ απετράπη, από το γεγονός ότι προσδιορίστηκε την ίδια ώρα η συνεδρίαση της Εξεταστικής Επιτροπής για το έγκλημα των Τεμπών. Εκεί συνέβησαν αυτά που θα καταγγείλω και τα οποία εμποδίστηκα, σε πολύ μεγάλο βαθμό, να τα εκθέσω στην Επιτροπή, με «τραμπουκισμούς» του παρελθόντος, νεοδημοκρατικούς «τραμπουκισμούς», από τον κ. Μαρκόπουλο, τον Πρόεδρο της Επιτροπής, με επικούρους πελταστές, τον κ. Πλεύρη, τον κ. Τσαβδαρίδη και άλλους χρήσιμους βουλευτές της κυβερνητικής πλειοψηφίας.

Στη συνέχεια, εμποδίστηκα να τα εκθέσω σε πληρότητα, χωρίς επιθέσεις, και από κάποιους δημοσιογράφους, οι οποίοι έχουν αναλάβει έναν διαφορετικό, όπως φαίνεται, ρόλο στην υπόθεση της συγκάλυψης του εγκλήματος των Τεμπών.

Το έγκλημα των Τεμπών αφορά πενήντα επτά νεκρούς, πενήντα επτά ανθρώπους που έχασαν τη ζωή τους. Οι πιο πολλοί είναι νέοι. Δύο κοπέλες χθες θα έπαιρναν τα πτυχία τους και τα παρέλαβαν οι συγγενείς τους. Δεκεννιάχρονα, δεκαοκτάχρονα, εικοσάχρονα παιδιά, δεν είναι στη ζωή, με ευθύνη της Κυβέρνησης Μητσοτάκη και των προηγούμενων κυβερνήσεων και σήμερα αυτό που έγινε ήταν αποκαλυπτικό, γιατί σε αυτή την κατάπτυστη μεθόδευση της Κυβέρνησης, ήρθε αρωγός ο ΣΥΡΙΖΑ. Ήρθε αρωγός ο ΣΥΡΙΖΑ να ταχθεί, το μόνο κόμμα της Αντιπολίτευσης, τέτοιο αξίωμα έχει η Αξιωματική Αντιπολίτευση, υπέρ της εξαίρεσης μου, γιατί είμαι -λέει- μεροληπτική υπέρ των θυμάτων. Για ακούστε. Υπάρχουν, δηλαδή, κάποιοι σε αυτή εδώ την Αίθουσα -και αυτοί είναι η Νέα Δημοκρατία και ο ΣΥΡΙΖΑ- που θεωρούν, ότι το να υπερασπίζεσαι τα θύματα αφιλοκερδώς και τις οικογένειές τους είναι μεροληψία.

Μάλιστα, είναι τέτοια μεροληψία που επιβάλει την εξαίρεση από Εξεταστική Επιτροπή. Ποιος το πρότεινε; Μα, ο κ. Θάνος Πλεύρης, ο πρώην Υπουργός Υγείας, που έχει, σύμφωνα με το εξώδικο που έστειλαν σήμερα οι πληγέντες, τα θύματα, οι οικογένειές τους, συμμετάσχει στην Επιτροπή που αποφάσισε το μπάζωμα του χώρου. Το μπάζωμα του τόπου του εγκλήματος, εκεί, όπου και πριν από λίγες μέρες ανακαλύφθηκαν DNA, ανθρώπινα μέλη, υπολείμματα ανθρώπων, που κάποιοι δεν είχαν τη στοιχειώδη αίσθηση ιερού και όσιου, να φροντίσουν να τα περιμαζέψουν και τα άφησαν εννέα μήνες.

Ο κ. Πλεύρης, λοιπόν, που ήταν σε αυτούς, που πήραν την απόφαση του μπαζώματος και η Κυβέρνηση και η Κυβερνητική Πλειοψηφία, πρότειναν την εξαίρεσή μου, γιατί υπερασπίζομαι θύματα, από μία Εξεταστική Επιτροπή, που δεν είναι Ανακριτική, ούτε καλεί κατηγορούμενους, ούτε εξετάζει πολιτικώς ενάγοντες, ούτε φυλακίζει, ούτε προφυλακίζει, ούτε επιβάλλει περιοριστικούς όρους. Δεν έχει καμία εξουσία, δηλαδή, όμοια με αυτή του Δικαστή και του Ανακριτή. Λειτουργεί δημόσια και όχι μυστικά, όπως οι Προανακριτικές και Ανακριτικές Αρχές. Λειτουργεί με σύνθεση κομματική και με αντικαταστάσεις. Σήμερα, οι μισοί βουλευτές της Νέας Δημοκρατίας δεν τόλμησαν να έρθουν και αντικαταστάθηκαν από άλλους. Έφυγε και ο κ. Μαμουλάκης. Και η ντροπή είναι καλό δείγμα, κάποια στιγμή.

Αποφάσισαν, λοιπόν, η Νέα Δημοκρατία και υποστήριξε ο ΣΥΡΙΖΑ, την εξαίρεση μου.

Είναι μία ντροπιαστική, πραγματικά, πράξη για ένα κόμμα που παριστάνει, ότι είναι Αξιωματική Αντιπολίτευση σήμερα και δίνει τις χειρότερες και καλύτερες υπηρεσίες στην Κυβέρνηση και λέει ότι μεροληπτεί όποιος υπερασπίζεται τα θύματα, για να του πούνε βουλευτές της Αντιπολίτευσης, ότι θα έπρεπε να είμαστε εμείς η υπεράσπιση των θυμάτων, γιατί αυτός είναι ο ρόλος της Εξεταστικής Επιτροπής.

Υπήρξε -λέει- γνωμοδότηση του Επιστημονικού Συμβουλίου. Ποιου Επιστημονικού Συμβουλίου ξέρετε; Αυτού που δεν έχει καμία αρμοδιότητα να γνωμοδοτεί, γιατί οι αρμοδιότητές του είναι διακοσμητικές, διεκπερωτικές και αφορούν τις εκδόσεις της βουλής, τις γνωμοδοτήσεις για τις εκθέσεις, τον διορισμό διευθυντών στις υπηρεσίες. Καμία γνωμοδοτική αρμοδιότητα δεν έχει, για να αλλάζει τη σύνθεση Εξεταστικής Επιτροπής, για να «κουκουλώσετε» το έγκλημα των Τεμπών, στο οποίο ενέχεστε. Με αυτές τις μεθοδεύσεις προχωράτε και με αυτές τις μεθοδεύσεις παριστάνει τον «χαριτωμένο» ο κ. Μητσοτάκης, βάζοντας τα καπέλα του «σκεϊτά». Την ίδια ώρα, παριστάνει ότι απευθύνεται στους νέους, ενώ την ίδια ώρα θέλει να «κουκουλώσει» τις δικές του ευθύνες και τις ευθύνες του κ. Καραμανλή για το μεγαλύτερο έγκλημα σε βάρος νέων παιδιών, με ευθύνη του, με τα «χέρια του λερωμένα», κάνει τον χαριτωμένο με τα καπέλα του «σκεϊτά».

Το Επιστημονικό Συμβούλιο της Βουλής, αποκαλύφθηκε μετά από δικές μου ενέργειες, ότι εκτός από αναρμόδιο, είχε και σοβαρή σύγκρουση συμφερόντων των μελών του, διότι δύο μέλη του εμπλέκονται ενεργά στην υπεράσπιση του κ. Χρήστου Βίνη, πρώην Πρόεδρου και Διευθύνοντα Σύμβουλου της ΕΡΓΟΣΕ, κατηγορούμενου υπόπτου στην υπόθεση των Τεμπών, στη δικογραφία που ζητήσατε και εμείς ψηφίσαμε να γίνει και προανακριτική διερεύνηση. Για φανταστείτε τι Επιστημονικό Συμβούλιο είναι αυτό που γνωμοδότησε, που τα δύο από τα εννέα μέλη του, εκ των οποίων, το μόνο που έχει ως αντικείμενο το Ποινικό Δίκαιο, είναι συνήγορος υπεράσπισης κατηγορούμενου για τα Τέμπη, και μάλιστα, «γαλάζιου παιδιού», κύριε Χατζηδάκη, του κ. Χρήστου Βίνη, δικού σας ανθρώπου, που εσείς τον διορίσατε. Τι διαδικασίες είναι αυτές και ποιον κοροϊδεύει η Κυβέρνηση Μητσοτάκη και εσείς όλοι; Που είχατε και αρμοδιότητα, κύριε Χατζηδάκη, Υπουργού Μεταφορών και Υποδομών και δεν ήρθατε στη Βουλή, ούτε να μιλήσετε, αλλά στείλατε ένα υπόμνημα, να μας πείτε ότι είναι σουρεαλισμός να ζητείται ο ποινικός σας έλεγχος.

Το φορολογικό αυτό νομοσχέδιο το φέρνετε, την ώρα που γίνονται αυτές οι μεθοδεύσεις και την ώρα που κάνετε όλες τις λοβιτούρες του «κουκουλώματος», ενώ την ίδια ώρα στοχοποιείτε και «αμαυρώνετε» τους δικηγόρους και σας πειράζουν οι δικηγόροι. Και την ίδια ώρα στοχοποιείτε και εμένα με τη δικηγορική μου ιδιότητα, γιατί τολμώ να υπερασπίζομαι οικογένειες θυμάτων, αφιλοκερδώς, βεβαίως, κάτι που δεν το ξέρετε ενδεχομένως, γιατί δεν έχετε, ούτε στο λεξιλόγιό σας, ούτε στην εμπειρία σας, ότι μπορεί ένας άνθρωπος να προσφέρει, χωρίς να κερδίζει και να κάνει κάτι, χωρίς ανταλλάγματα.

Τελειώσατε; Γιατί όλη αυτή την ώρα που σας τα λέω αυτά, έχετε πάρα πολύ ζωηρή ανταλλαγή απόψεων και θα μπορούσατε, ενδεχομένως, να μας τις πείτε και εμάς στη συνέχεια, αλλά καλό είναι, όταν σας απευθύνονται, επειδή σας λέω πράγματα πολύ σοβαρά, κάποιους στοιχειώδεις κανόνες της κοινωνικής συμπεριφοράς και της κοινοβουλευτικής συμπεριφοράς να τους τηρείτε.

Ξέρετε κάτι; Βουλευτές που έρχονται στη Βουλή πρώτη φορά, έχουν φρίξει με αυτή την ακραία συμπεριφορά, ότι δεν υπάρχει καμία αίσθηση, ότι αυτός ο οποίος απευθύνεται από το Βήμα, τον ακούει ο Υπουργός, τον προσέχει και ενδεχομένως, του απαντάει ή τον ακούνε οι άλλοι βουλευτές. Επιδεικτικά, ασχολείστε με άλλα, γιατί θέλετε να υποβαθμίσετε αυτό που λέω; Παρακαλώ, κύριε Θεοχάρη και κύριε Χατζηδάκη, ασχοληθείτε με άλλα. Μην ασχολείστε με τα 57 θύματα. Μην ασχολείστε με τον Σύλλογο των Οικογενειών των Θυμάτων, που έστειλαν σήμερα εξώδικο στον Πρόεδρο της Βουλής, τον κ. Τασούλα, στον Πρόεδρο της Εξεταστικής Επιτροπής, τον κ. Μαρκόπουλο, ο οποίος λέει και επιμένει, ότι τα Τέμπη δεν ήταν έγκλημα, αλλά ήταν ατύχημα και καταστροφή. Δεν δέχεται, δηλαδή, ο διορισμένος από εσάς Πρόεδρος της Επιτροπής, ότι υπάρχει έγκλημα, αλλά ότι ήταν ατύχημα και καταστροφή. Καιρικό φαινόμενο, περίπου, σαν τις πλημμύρες.

Για τίποτα δεν φταίτε, για όλα φταίνε οι άλλοι, για όλα φταίνε οι πολίτες. Σε λίγο, θα μας πείτε, ότι φταίνε και τα θύματα που πήραν το τρένο, την περιμένω και αυτή την εξήγηση. Είναι, άλλωστε, η εξήγηση που έδωσε ο κ. Μητσοτάκης για τα θύματα της Δαδιάς. Δεν είχαν, λέει, καμία δουλειά να είναι μέσα στο δάσος. Τα είπε αυτά από του βήματος της Βουλής στις 31 Αυγούστου. Για σκεφτείτε, φταίνε και τα θύματα. Θα το ακούσουμε και αυτό, είμαι σίγουρη, κάτι θα βρείτε να πείτε, ότι φταίνε. Φταίνε και οι εργαζόμενοι - θύματα, που έστελναν εξώδικα από το 2007, από το 2008, κύριε Χατζηδάκη; Από πότε έστελναν διαμαρτυρίες και εξώδικα και έλεγαν πώς δεν θα περιμένουν το επόμενο δυστύχημα;

Το νομοσχέδιο αυτό είναι προκλητικό. Είναι μία ακόμα στρατηγική ενοχοποίησης της κοινωνίας, την ίδια ώρα που απεργάζεστε και υλοποιείτε την υπόθαλψη των εαυτών σας και των δικών σας ανθρώπων. Δεν έχει καμία σχέση αυτό το νομοσχέδιο με την πάταξη της φοροδιαφυγής, τα έχουμε πει, κύριε Θεοχάρη. Αν θέλατε την πάταξη της φοροδιαφυγής, θα ξεκινούσατε από τη «λίστα Λαγκάρντ», την οποία την κάνατε, όχι «γαργάρα», αλλά φροντίσατε να «θαφτεί» και υπουργοποιηθήκατε και εσείς, υπουργοποιήθηκε και ο κ. Παπασταύρου, που είναι μέσα στη «λίστα Λαγκάρντ», ως βασικός εμπλεκόμενος, και έρχεστε και «μάς κουνάτε εδώ το δάχτυλο», ότι είναι όλοι αθώοι.

Δεν ακούσαμε μόνο, το ότι συκοφαντούμε και να τα πάμε στον εισαγγελέα. Μου το είχε πει ο κ. Βενιζέλος αυτό κάποτε και τα πήγα στον Εισαγγελέα Διαφθοράς. Ξέρετε τι είπε ο Εισαγγελέας Διαφθοράς για τα εξοπλιστικά και για τον κ. Βενιζέλο; Είπε ότι πρέπει να ελεγχθεί από τη Βουλή και ο κ. Βενιζέλος και ο κ. Παπακωνσταντίνου, τον οποίο βοηθούσατε και ήσασταν «δεξί και αριστερό του χέρι». Ξέρετε τι έκανε η Κυβέρνηση Σαμαρά τότε; Έκλεισε τη Βουλή, για να συμπληρωθεί η παραγραφή. Συνεπώς, είναι πάρα πολύ παλιές αυτές οι τεχνικές που χρησιμοποιείτε. Συνολικά, όταν υπάρχουν τέτοια καθεστώτα, που δρουν έτσι με την παρασιώπηση, με την φοβέρα, με τον φόβο, με τον έλεγχο της ενημέρωσης, με τον έλεγχο της διάρθρωσης των υπηρεσιών, του κράτους, των θεσμών, βρίσκονται πάντα πρόθυμοι να τα «υποστυλώνουν» και από αυτούς που δεν θα έπρεπε, γιατί είναι θύματά τους, αλλά βρίσκονται πάντα και άνθρωποι που αντιστέκονται. Αυτή είναι η γοητεία της ανθρωπότητας, ότι τον ανθρώπινο παράγοντα και την αντίσταση των ανθρώπων, οι μηχανισμοί αυτοί, τους οποίους και σήμερα επιστρατεύετε, δεν μπόρεσαν ποτέ να τους ελέγξουν.

Σας το λέω, λοιπόν, για άλλη μία φορά, με αφορμή αυτό το νομοσχέδιο, ότι όσες μεθοδεύσεις και αν κάνετε, όποια μέσα και αν επιστρατεύσετε, δεν πρόκειται να αποτρέψετε την αντίσταση και την αντίδραση στην αυταρχική διακυβέρνησή σας. Βλέποντας τον ΣΥΡΙΖΑ και αυτά που κάνει, επιβεβαιώνομαι, γιατί φτάσατε να έχετε αυτή την αλαζονεία και αυτή την οίηση. Με ποιες «πλάτες» και με ποια έλλειψη Αντιπολίτευσης, όταν έρχεστε να κάνετε αυτή την ακραία μεθόδευση, για την οποία διαμαρτύρονται και όλα τα θύματα και έρχεται πρόθυμος «κοκοράκι», να σας στηρίξει πρώτος ο ΣΥΡΙΖΑ, που υποτίθεται ότι είναι Αξιωματική Αντιπολίτευση. Βλέπουμε, λοιπόν, με ποιες «πλάτες» τα κάνετε, με ποιους υπόγειους τρόπους τα κάνετε, αλλά βλέπει και ο κόσμος, όσο και αν θέλετε να τα κρύψετε.

Προηγουμένως, κάναμε συνεδρίαση και έκλεινε το μικρόφωνο διαρκώς. Μέχρι και τέτοιες μεθόδους είχα να αντιμετωπίσω, για να ακουστούν τα απλά. Έκλεινε το μικρόφωνο, αν δεν με έβριζε ο Πρόεδρος της Επιτροπής, αποκαλώντας με «γελοία», με ιταμούς τρόπους, που σας παρακαλώ, όσους έχετε συνείδηση, να τοποθετηθείτε. Εγώ υπερασπίστηκα βουλευτές κομμάτων άλλων, με τους οποίους δεν συμφωνώ καθόλου και βουλευτίνες, κύριε Γαβρήλο, και τη βουλευτίνα σας υπερασπίστηκα, όταν με χυδαίο τρόπο τής απευθύνθηκε ο Πρόεδρος της Βουλής και την έλεγε «αξιοθρήνητη και αξιολύπητη», ρωτήστε την. Εγώ, λοιπόν, δεν κάνω διακρίσεις από ποιον προέρχονται οι ύβρεις, γιατί αν τα ανέχεσαι για έναν, τα ανέχεσαι για τον εαυτό σου και θα «χτυπήσει η καμπάνα» και για σένα.

Κάνετε πάρα πολύ μεγάλο λάθος, που προσφέρατε αυτή την υπηρεσία στη Νέα Δημοκρατία. Θα σας κρίνει ο κόσμος, θα σας κρίνουν οι πολίτες, θα σας κρίνουν τα θύματα, αλλά, κυρίως, θα σας κρίνει η ιστορία και συνολικά, όποιος νομίζει, ότι αυτά που σήμερα γίνονται, δεν θα κριθούν μεταγενέστερα και ότι σήμερα γίνονται και τελειώνουν, κάνουν πολύ μεγάλο λάθος. Η ιστορία έχει αυτή την γοητεία, ότι δεν τελειώνει. Όταν ξεκίνησε η «ΠΛΕΥΣΗ ΕΛΕΥΘΕΡΙΑΣ», πάρα πολλοί τη «χτύπησαν» και πάρα πολλοί «έπεσαν πάνω», για να μην υπάρξει και σε πείσμα όλων σας, που «πέσατε πάνω μας», υπήρξαμε, υπάρχουμε και δυναμώνουμε. Αυτό είναι κάτι που δεν σας αρέσει. Δυστυχώς, δεν κρατήθηκε και ο ΣΥΡΙΖΑ να δείξει, πόσο δεν του αρέσει.

Θα μου επιτρέψετε να σας πω, ότι, επειδή για μένα η υπόθεση των Τεμπών δεν είναι, ούτε NOVARTIS, ούτε υποκλοπές, αλλά έχει το αίμα αθώων ανθρώπων και έχει θύματα, τα θύματα δεν μπορείτε να «τα τυλίξετε σε μια κόλλα χαρτί», όπως κάνατε σε υποθέσεις οικονομικού εγκλήματος. Τα θύματα και τους γονείς και τους συγγενείς και τους συζύγους και τα παιδιά και τους συντρόφους και τα αδέρφια και όλους αυτούς που αγωνιούν και τους φίλους και την ελληνική κοινωνία όλη, που είναι συγκλονισμένη, δεν μπορείτε να τους «τυλίξετε σε μία κόλλα χαρτί», όσο και αν προσπαθήσετε.

Δείξατε σήμερα -και λυπάμαι που το έδειξαν και άλλοι- ότι δεν θέλετε, όχι, απλώς, καμία διερεύνηση, αλλά ούτε και την παραμικρή περίπτωση να υπάρξει αποκάλυψη των βαρύτατων κακουργηματικών ευθυνών που σας αναλογούν, δυστυχώς. Δείξατε ακόμη, ότι δεν ορρωδείτε προ του να «στραγγαλίσετε» κοινοβουλευτικές διαδικασίες, αλλά και να εξευτελίσετε και πρόσωπα, που προσέφεραν τον εαυτό τους, τα μέλη του Επιστημονικού Συμβουλίου, δυστυχώς, προσέφεραν τον εαυτό τους, για να τους εξευτελίσετε, αποδεχόμενα να γράψουν μία γνωμοδότηση, χωρίς καμία αρμοδιότητα, χωρίς καμία ειδικότητα, αλλά μόνο για να εξυπηρετήσουν τον κ. Μητσοτάκη και τον κ. Τασούλα. Λυπάμαι πάρα πολύ γι’ αυτούς.

Η επιστήμη δεν είναι με αντικαταβολή, ούτε με αντιμισθία μηνιαία. Η επιστήμη έχει να κάνει με τη συνείδηση, έχει να κάνει με το φρόνημα και με το να ορθώνεις το ανάστημά σου, απέναντι στις μεθοδεύσεις ποδηγέτησης. Είναι, λοιπόν, λυπηρό που κάποιοι που αυτοπροσδιορίζονται ως επιστήμονες, ότι δέχθηκαν αυτόν τον ρόλο. Βεβαίως, σε «σκοτεινές» εποχές το έχουν κάνει και άλλοι και κρίθηκαν και αυτοί, όπως θα κριθείτε και εσείς, όπως θα κριθούμε όλοι μας. Όμως το έγκλημα των Τεμπών να ξέρετε, ότι δεν πρόκειται να «κουκουλωθεί», όσα άλλα και αν κάνετε. Το είπα και στον κ. Βορίδη, ότι θα φροντίσω προσωπικά γι’ αυτό. Θεώρησε, ότι βγάζοντάς με από την Εξεταστική Επιτροπή, θα με αποτρέψει. Κάνει λάθος. Όταν είσαι με την πλευρά της αλήθειας, με την πλευρά των ανθρώπων και με την πλευρά των θυμάτων, δεν περιχαρακώνεις την προσπάθειά σου, αλλά ούτε και σε σταματούν οι εξουσίες με την αλαζονεία τους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Χωρίς να θέλω να αντιπαρατεθώ με την κυρία Πρόεδρο, ωστόσο, θα έλεγα από την πλευρά του ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ, ότι στη Δημοκρατία υπάρχουν θεσμοί, υπάρχουν διαδικασίες και μέσα από τις συλλογικότητές μας, τα πολιτικά κόμματα συντεταγμένα προσπαθούμε να διασφαλίσουμε και τη λειτουργία της Δημοκρατίας και το κράτος δικαίου για τη χώρα μας. Οι θεσμοί θα προχωρήσουν και θα κάνουν τη δουλειά τους, πέρα από πρόσωπα, αλλά συντεταγμένα, μέσα από τις διαδικασίες που προβλέπονται.

Αυτό υποστηρίζει ο ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ και πιστεύουμε, ότι θα ρίξουμε άπλετο φως, μέσα από τις διαδικασίες και τα μέσα που μας δίνει η Δημοκρατία μας, είτε είναι Κοινοβουλευτικός Έλεγχος αυτός, είτε είναι η ελληνική δικαιοσύνη. Έχουμε τις προτάσεις μας, τις καταθέσαμε και ενώπιον της συζήτησης που έγινε για την υπόθεση των Τεμπών. Μακριά από εμάς η οποιαδήποτε, έστω και ως ιδέα, να μην υπάρξει φως σε αυτή τη διαδικασία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Κύριε Γαβρήλο, μάλλον, θέλετε να ξεχάσουμε και αυτά που ξέρουμε. Ψηφίσατε να εξαιρεθώ από την Εξεταστική Επιτροπή, γιατί ενοχλεί το γεγονός, ότι είμαι συνήγορος των θυμάτων. Αυτό είναι κάτι, το οποίο θα πρέπει να το αιτιολογήσετε και στην κοινωνία και στην ιστορία και στα θύματα. Οι θεσμοί δεν λειτουργούν με ετσιθελισμούς, με «τραμπουκισμούς», τους οποίους ανέχθηκαν οι βουλευτές σας και δεν αντέδρασαν σε ακραίες ύβρεις, τις οποίες δέχθηκα και «υποστύλωσαν» τους βουλευτές της Ν.Δ. στην ακραία αυτή επιχείρηση συγκάλυψης, που τα ίδια τα θύματα την καταγγέλλουν, ως τέτοια. Οι θεσμοί δεν λειτουργούν, ανεξαρτήτως των προσώπων. Τα πρόσωπα είναι εκείνα που ενσαρκώνουν τους θεσμούς και βεβαίως, δείχνουν, αν αίρονται στο ύψος και των θεσμών και των θεσμικών τους αποστολών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πάρα πολύ, κύριε Πρόεδρε.

Κυρία Κωνσταντοπούλου, δεν θέλω να έχω καμία αντιπαράθεση και θα προσπεράσω τα περισσότερα που είπατε. Θα προσπεράσω το γεγονός, ότι αναφερθήκατε σε ένα θέμα, το οποίο δεν έχει καμία σχέση με την Επιτροπή μας. Βρίσκεστε, προφανώς, ακόμη, εν βρασμώ ψυχής και θα το δικαιολογήσω έτσι το ότι αναφερθήκατε σε αυτό το θέμα. Θα προσπεράσω το ύφος σας και τον τρόπο που μιλήσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Ο βρασμός ψυχής αφορά τους εγκληματίες, κύριε Θεοχάρη. Να προσέχετε λίγο τα λόγια σας, αν θέλετε, πράγματι, να τα προσπέρασε. Αν δεν θέλετε να τα προσπεράστε, θα τα συζητήσουμε με αυτή την ορολογία. Και επειδή έγινε άλλη μία «γυναικοκτονία» και δεν φέρνετε νόμο για τις «γυναικοκτονίες», προσέξτε λιγάκι τι ορολογία χρησιμοποιείτε, γενικά από τη θέση αυτή της Κυβέρνησης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Με πολύ ηρεμία σας απευθύνομαι, οπότε θα παρακαλούσα την αντίστοιχη ευγένεια. Θα προσπεράσω, λοιπόν, το ύφος σας και τον τρόπο, με τον οποίο απευθυνθήκατε σε εμάς, ως ο τρόπος σας είναι έμφυτος. Αυτή είστε και το αποδέχομαι. Θα προσπεράσω και πολλά άλλα, όπως σε όσα αναφερθήκατε σε μένα, με το αν είχα εγώ καμία σχέση, ενώ ξέρετε ότι ποτέ δεν είχα τη «λίστα Λαγκάρντ» στα χέρια μου και αυτά είναι δεδομένα και γνωστά.

Αυτό, όμως, που δεν θα προσπεράσω, είναι να συνεχίζετε να αγνοείτε τις αποφάσεις της Δικαιοσύνης και να συνεχίζετε να συκοφαντείτε έναν άνθρωπο, ο οποίος αθωώθηκε, τον οποίο εσείς, όντας στον ΣΥΡΙΖΑ τότε, και ακριβώς, επειδή δεν είχατε την πολιτική θέληση ή δύναμη να «χτυπήσετε» τον πρώην Πρωθυπουργό τότε Αντώνη Σαμαρά, χρησιμοποιήσατε τον Σταύρο Παπασταύρου, ωσάν να ήταν «βάτραχος σε μάχη βουβαλιών», τον «ποδοπατήσατε», επί πέντε χρόνια, τον διασύρατε και αθωώθηκε. Ως ταγός υποτίθεται, εκ του επαγγέλματος της Δικαιοσύνης, συνεχίζετε να αγνοείτε αυτές τις αποφάσεις και συνεχίζετε να φέρνετε εδώ στο βήμα του Κοινοβουλίου τη συζήτηση σε πράγματα που είναι αστήρικτα. Σταματήστε. Δεν έχετε, ούτε το πολιτικό, ούτε το ηθικό ανάστημα, να συνεχίζετε να συκοφαντείτε αυτόν τον άνθρωπο, ο οποίος έχει προσφέρει πάρα πολλά σε αυτή τη χώρα.

Θα πω δυο λόγια, γυρίζοντας στο θέμα της συνεδρίασης. Πριν μπω στην ουσία της, θα ήθελα να πω δυο λόγια, επ’ αφορμής των ερωτημάτων και των σχολίων του κ. Βιλιάρδου για τη βαρυσήμαντη ανακοίνωση που έκανε ο Υπουργός Οικονομικών σήμερα, σε σχέση με το Ταμείο Ανάπτυξης, ένα Ταμείο των επόμενων γενεών αυτής της χώρας. Αναρωτηθήκατε πώς δώσαμε τζάμπα στο Υπερταμείο την ΕΥΑΘ και την ΕΥΔΑΠ και όλα τα υπόλοιπα πάγια στοιχεία και πώς τα παίρνουμε πίσω, πληρώνοντάς τα.

Πρώτα απ’ όλα, πόσο θα πληρωθούν ή όχι, κανένας δεν το ξέρει, αν είναι 400 εκατομμύρια ή όχι, καθ’ ότι δεν έχει γίνει ακόμη η αποτίμηση.

Δεύτερον, το ερώτημά σας δεν πρέπει να απευθύνεται σε αυτή την Κυβέρνηση, δεν πρέπει να απευθύνεται σε αυτόν τον Υπουργό Οικονομικών. Πρέπει να απευθύνεται στον ΣΥΡΙΖΑ, γιατί εκείνος έθεσε όλα αυτά τα πάγια ως ενέχυρο στους δανειστές μας, ακριβώς, διότι δεν είχε την αξιοπιστία απέναντί τους, ότι θα τηρηθούν τα υπεσχημένα. Και το ίδιο συνέβη με το «μίνι» μνημόνιο, που ήταν το αποτέλεσμα του να βγούμε από τα μνημόνια και να μπούμε σε «μίνι» μνημόνιο, αντί να προχωρήσουμε, όπως, για παράδειγμα, προχώρησε η Πορτογαλία και βγήκε, πραγματικά, από τα μνημόνια. Αυτό συνέβη μόνο με την Κυβέρνηση της Νέας Δημοκρατίας.

Το ίδιο συνέβη και σε σχέση με το ύψος του «μαξιλαριού», το οποίο ήταν η απαίτηση των δανειστών, ακριβώς, επειδή δεν τους έφτανε, ούτε το «μίνι» μνημόνιο και έπρεπε το ύψος του «μαξιλαριού» να είναι περίπου 40 δις. Και γι’ αυτό επέβαλαν περαιτέρω δανεισμό της χώρας μας, δανεισμό που ακόμα και τώρα τον πληρώνουμε, για να κρατήσουμε αυτού του είδους τα ταμειακά διαθέσιμα, το λεγόμενο «μαξιλάρι», για το οποίο γίνεται τόσος πολύς λόγος στον ΣΥΡΙΖΑ, με τους ένθεν και ένθεν υποστηρικτές ή μη υποστηρικτές του «μαξιλαριού».

Το ζήτημα είναι άλλο. Αυτά τα χρήματα, που αντιστοιχούν στην αποτίμηση αυτών των εταιρειών, που πάνε; Αναρωτηθήκατε; Τα δίνουμε κάπου; Αποπληρώνουμε με τα μισά το χρέος, αφαιρούμε, δηλαδή, από κάθε Έλληνα και κάθε Ελληνίδα που γεννιέται, «βάρος από τις πλάτες του» και με τα άλλα μισά, δίνουμε ανάπτυξη στη χώρα, διότι επενδύουμε σε νέες τεχνολογίες, επενδύουμε στη δύναμη και στην εξωστρέφεια της οικονομίας μας και μειώνουμε το χρέος διπλά. Δηλαδή, στον αριθμητή και στον παρονομαστή και έτσι, θα επιτρέψουμε το επόμενο διάστημα η χώρα μας, να είναι μία χώρα, η οποία δίνει, επιτέλους, ένα μέλλον για τα παιδιά της.

Άρα, αυτό είναι για να κλείσουμε το ζήτημα του Ταμείου. Και πράγματι, εδώ, θα έπρεπε όλοι μας να χειροκροτήσουμε αυτού του είδους την ανακοίνωση, η οποία ήρθε μετά από διαπραγμάτευση. Δεν ήταν μία ανακοίνωση, την οποία αποφάσισε ο κ. Χατζηδάκης, μία ημέρα και είπε «ωραία, αυτό θα κάνω, γιατί ακούγεται ωραία πολιτικά». Ήρθε και την επέβαλε με συνεχή διαπραγμάτευση στους δανειστές μας, ώστε να φέρουμε σήμερα αυτό το αποτέλεσμα.

Μία λέξη μόνο για την τροπολογία, την οποία φέρνει το «ΠΑΣΟΚ - Κίνημα Αλλαγής» και την οποία περιέγραψε ο κ. Κουκουλόπουλος. Έχω την αίσθηση, κύριε Κουκουλόπουλε, ότι, μάλλον, «κρούουμε ανοιχτές θύρες». Όταν το κεφάλαιο μειώνεται, κατά 40%, τότε, αυτονοήτως, και οι τόκοι που πληρώνεις πάνω στο κεφάλαιο, μειώνονται κατά 40%, διότι οι τόκοι που επιβάλλονται, επιβάλλονται πάνω στο αρχικό κεφάλαιο. Η μείωση του αρχικού κεφαλαίου με τις υπάρχουσες διατάξεις, συμπαρασύρει και τη μείωση των τόκων, διότι πληρώνεις τόκους υπερημερίας, μόνο για το 60%, εφόσον έχεις 40% έκπτωση.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ») :** Ομιλεί εκτός μικροφώνου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ναι, οι τόκοι υπερημερίας, όμως, «πέφτουν» πάνω στο πρόσημο. Και αυτοί οι τόκοι, εξ ορισμού, μειώνονται, διότι μειώνεται το κεφάλαιο, πάνω στο οποίο τοκίζεται το ποσό.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Δεν είναι έτσι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θέλω να απαντήσω και σε μερικά άλλα θέματα.

Κατ’ αρχάς, πρέπει να σας πω, ότι εγώ είμαι πολύ ευχαριστημένος, γιατί ήταν πολύ παραγωγική η συζήτηση που κάναμε και σας ευχαριστώ όλες και όλους για τη συνεισφορά σας. Αποδείξαμε ότι ακούμε και θα συνεχίσουμε να ακούμε, για να κάνουμε το καλύτερο δυνατό, μέχρι και την τελευταία στιγμή της ψήφισης του νομοσχεδίου αυτού.

Όμως, εάν κάποιος ακούσει από μακριά τη συζήτηση σε αυτές τις τέσσερις συνεδριάσεις, τι θα καταλάβει; Ότι φέρνουμε ένα νομοσχέδιο μόνο για τους ελεύθερους επαγγελματίες, ότι δεν πρόκειται για νομοσχέδιο κατά της φοροδιαφυγής, αλλά πρόκειται για νομοσχέδιο στοχοποίησης των ελευθέρων επαγγελματιών. Πολύ μακριά από την αλήθεια είναι αυτό και θέλω να το αποδείξω λίγο, περιγράφοντας πώς αυτό το νομοσχέδιο είναι ένα στρατηγικό σχέδιο κατά της φοροδιαφυγής.

Θέλουμε μετρητά; Θέλουμε να έχουμε τα μετρητά; Είναι τα μετρητά το «καύσιμο» της φοροδιαφυγής; Προφανώς. Και πρέπει να τα μειώσουμε. Και μάλιστα, τα μειώνουμε και στο «έμπα», με το να απαγορεύσουμε να γίνονται συναλλαγές και στο «έβγα», δηλαδή, να μην χρησιμοποιούνται τα μετρητά και να μην «ασπρίζουν» μέσα από τις αγοραπωλησίες των ακινήτων.

Τα άρθρο 3 και 6 του νομοσχεδίου μειώνουν τα μετρητά. Ακούστηκε, ότι μειώνουν τα μετρητά, αλλά πάμε στις κάρτες. Μα, στις κάρτες, όμως, έχουμε αλλοδαπούς παρόχους και μας είπαν και χθες, ότι μπορεί να κάνουν και αθέμιτο ανταγωνισμό. Δεν ισχύει, κύριε Κουκουλόπουλε, διότι ενδιαφερθήκατε πολύ γι’ αυτό το σημείο. Δεν ισχύει ότι έχουν αθέμιτο ανταγωνισμό, γιατί με την ΑΑΔΕ «τρέξαμε» υπουργικές αποφάσεις και υποχρεώσεις και σε αυτούς τους παρόχους, ίδιες, ακριβώς, με τους Έλληνες παρόχους. Απλώς, τους δίνουμε λίγο παραπάνω χρόνο, διότι είναι προφανές, ότι η ενημέρωση είναι στα αγγλικά, πρέπει να γίνουν μεταφράσεις, καθώς είναι ξένες εταιρείες, άρα, χρειάζονται έναν εύλογο χρόνο να συμμορφωθούν. Όμως, μιλάμε μόνο για έναν, δύο μήνες διαφορά, σε σχέση με τους υπόλοιπους παρόχους.

Φέρνουμε, όμως, και υποχρεώσεις των αλλοδαπών παρόχων πληρωμής, σε αυτό το νομοσχέδιο, με το άρθρο 5, αλλά και με το άρθρο 9, που αφορά στα πρόστιμα, για να κλείσουμε και αυτή την «τρύπα». Βλέπετε πώς συνεργάζεται το ένα με το άλλο.

Θέλουμε να έχουμε αποδείξεις; Αν δεν εκδοθεί απόδειξη, έχουμε πρόβλημα; Βεβαίως, πρόστιμα στο άρθρο 7, κίνητρα στο άρθρο 26, ώστε να εκδίδονται οι αποδείξεις. Δηλαδή, «με καρότο και με μαστίγιο», ώστε να μπορέσουμε να τα ενεργοποιήσουμε.

Θέλουμε να έχουμε συστήματα χειρόγραφα των αποδείξεων και των τιμολογίων; Όχι. Πώς θα το αντιμετωπίσουμε αυτό; Ηλεκτρονική τιμολόγηση. Φέρνουμε, λοιπόν, κίνητρα με το άρθρο 11, για την ηλεκτρονική τιμολόγηση και όχι απλώς κίνητρα. Έχουμε, ήδη, ενεργοποιήσει τη διαδικασία του derogation στην Ευρωπαϊκή Επιτροπή, ώστε να μας επιτρέψει να την καταστήσουμε υποχρεωτική. Μέχρι να γίνει υποχρεωτική η ηλεκτρονική τιμολόγηση, την κινητροδοτούμε και συνεχίζουμε.

Μάλιστα, η ηλεκτρονική τιμολόγηση απλοποιεί τις διαδικασίες του my data, διότι με την ηλεκτρονική τιμολόγηση, αυτόματα, στέλνονται τα έσοδα στο my data. Συνεπώς, έχουμε τη δυνατότητα με το my data να το «κλειδώσουμε», όπως προβλέπουμε στο άρθρο 4, και να ενεργοποιήσουμε τα πρόστιμα με το άρθρο 8, ώστε να γίνει υποχρεωτικό το my data και να έχει η ΑΑΔΕ περισσότερα στοιχεία με τα τιμολόγια και τις αποδείξεις που υλοποιούνται.

Άρα, διασυνδέουμε την αγορά με την ΑΑΔΕ, για να μπορεί να χρησιμοποιήσει αυτά τα δεδομένα. Και το «κλείδωμα» θέλουμε να προηγηθεί, διότι δεν θέλουμε, όπου μπορούμε, να πάμε τιμωρητικά απέναντι στην αγορά. Θέλουμε να δουλέψουμε με τη διαδικασία του «κλειδώματος», η οποία είναι μία soft, ήπιας προσαρμογής, διαδικασία, ώστε να μην αναγκαστούμε να βάλουμε πρόστιμα. Αν, όμως, φτάσουμε στο 90-95% της αγοράς να συμμορφώνεται, τότε το τελευταίο 5% θα συμμορφωθεί μέσω των προστίμων. Γι’ αυτό υπάρχουν αυτά.

Σε ότι αφορά στο λαθρεμπόριο, είναι τα άρθρα 21 και 23, για τη δέουσα επιμέλεια. Επιτέλους, οι εταιρείες εμπορίας είναι υπόλογες, όχι μόνο για το τι κάνουν οι ίδιες, όπως είναι κάθε επιχείρηση, αλλά και για το με ποιους συνεργάζονται, ποιες συνεργασίες κάνουν. Πρέπει να ελέγχουν, αν είναι αδειοδοτημένοι σωστά, δεν πρέπει να συνεργάζονται με λαθρέμπορους, με όσους νοθεύουν τα καύσιμα και με όσους κλέβουν στην αντλία. Είναι πάρα πολύ σημαντικό.

Αναφορικά με τους ελέγχους, όλα αυτά δεν θα ήταν στο μηδέν, αν δεν γίνονταν οι έλεγχοι σωστά; Βεβαίως. Προβλέπονται κάμερες με το άρθρο 24, ενώ το άρθρο 25, προβλέπει και στους φορολογικούς ελέγχους, για να μην υπάρχει παράνομη συναλλαγή ή λαθρεμπόριο. Διπλά και προφανώς, για προστασία και των ελεγχόμενων, αλλά και των ελεγκτών. Ξέρετε πολύ καλά, ότι ο λόγος που οπλοφορούν οι τελωνειακοί, είναι γιατί είναι άλλου επιπέδου οι έλεγχοι που γίνονται εκεί και μπορεί να οδηγήσουν ακόμα και σε συμπλοκές. Όταν ξέρει κάποιος, ότι ένα drone τον παρακολουθεί και ότι υπάρχουν κάμερες, είναι διαφορετικά τα πράγματα.

Με το άρθρο 14, προβλέπονται οι έμμεσες τεχνικές, ένας ελεγκτικός τρόπος, ο οποίος έχει, μάλιστα, πολλαπλούς τρόπους ενεργοποίησης. Ένας σύγχρονος τρόπος, που δεν τον είχαμε, και τον οποίον εισήγαγα το 2012, με μεγάλη δυσκολία στην φορολογική αρχή και επειδή, ακόμα και τώρα, χρησιμοποιείται λιγότερο, απ’ όσο πρέπει, τον ενεργοποιούμε με το άρθρο 14.

Σε ότι έχει να κάνει με τη βραχυχρόνια μίσθωση, βάζουμε ΦΠΑ, βάζουμε το τέλος παρεπιδημούντων, «μπλοκάρουμε» τη μίσθωση στα δύο ακίνητα και στα τρία ακίνητα και πάνω, πρέπει να ανοίξεις βιβλία.

Μάς είπε η κυρία Φωτίου, που δεν μπόρεσε να κρύψει το μίσος της για τους ιδιοκτήτες ακινήτων, πώς θα τους μπλέξουμε, πώς θα τους «κλειδώσουμε» και ότι φέρνουμε μόνο ένα εισπρακτικό νομοσχέδιο. Δεν είναι εισπρακτικό το νομοσχέδιο. Η φορολογία, είτε το θέλουμε, είτε όχι, διαμορφώνει τις συμπεριφορές. Οι Ολλανδοί εισήγαγαν φόρο ακινήτων, ο οποίος ήταν στη βάση των μέτρων της πρόσοψης του σπιτιού. Από τότε τα σπίτια στο Άμστερνταμ είναι στενά, ψηλά και δεν χωράει ούτε ο καναπές και έχουν όλοι μία τροχαλία, για να φέρουν τον καναπέ κατευθείαν στον δεύτερο όροφο, για να πληρώσουν λιγότερο φόρο.

Η φορολογία, λοιπόν, αλλάζει τη συμπεριφορά, είτε το θέλουμε, είτε όχι. Η φορολογία που βάζουμε στη βραχυχρόνια μίσθωση θα οδηγήσει κάποιους στη μακροχρόνια μίσθωση, θα οδηγήσει κάποιους να αξιοποιήσουν με άλλον τρόπο το ακίνητό τους ή θα τους οδηγήσει να το κάνουν με επαγγελματισμό, διότι δεν μπορεί σε ένα προϊόν, που μετέχει το τουριστικό προϊόν της χώρας μας, να μην δουλεύει κάποιος με επαγγελματισμό.

Φέρνουμε, επίσης, απλοποιήσεις. Χαρακτηριστικό παράδειγμα είναι η χωριστή δήλωση των ζευγαριών, την οποία έπρεπε, κάθε χρόνο, να δηλώνουν τα ζευγάρια. Κάθε χρόνο, δήλωναν, ότι ήθελαν χωριστή δήλωση του χρόνου και αν το ξέχναγαν, μέχρι τον Φεβρουάριο, έκαναν κοινή δήλωση, ενώ η βούλησή τους ήταν για χωριστή δήλωση. Τώρα πια, θα δηλώνεται μία φορά και αν θέλουν να το αλλάξουν από χωριστή σε κοινή, πάλι θα πρέπει να κάνουν μια δήλωση. Τέτοιου είδους αλλαγές είναι αρκετές και έδωσα μία τέτοια ως παράδειγμα.

Προφανώς, δίνουμε κίνητρα για την ενεργειακή αναβάθμιση, γιατί άλλη μία κατηγορία της Αντιπολίτευσης είναι ότι δεν δίνουμε κίνητρα. Λέτε «δώστε κίνητρα για αποδείξεις». Βάζουμε κίνητρα για την ενεργειακή αναβάθμιση. Δεν τα χρησιμοποιούν τα κίνητρα, δυστυχώς. Δεν λειτουργούν γενικά. Φαίνεται να μην λειτουργούν και στη χώρα μας. Θα συνεχίσουμε να ψάχνουμε τρόπους να δούμε πώς θα τα κάνουμε να λειτουργήσουν.

Τελευταίο είναι το ζήτημα των ελεύθερων επαγγελματιών. Σας μιλάω τόση ώρα, για όλα τα άλλα που φέρνει αυτό το νομοσχέδιο. Έχετε επικεντρωθεί όλοι μόνο στους ελεύθερους επαγγελματίες. Τι κάνουμε; Κατάργηση του τέλους επιτηδεύματος, με το άρθρο 12, φέτος κατά 50%. Όλα θα πάνε καλά, είμαι σίγουρος, για να μπορέσουμε να το καταργήσουμε από του χρόνου. Ειλικρινής η δήλωση μάς λέει, ότι είναι το άρθρο 13. Άρα, να σταματήσει αυτό το «παραμύθι», αν είναι ειλικρινής δήλωση ή όχι.

Το άρθρο 13 είναι σαφές, ότι οι ζημιές μεταφέρονται. Συνεπώς, θεωρούνται ειλικρινείς, ανεξαρτήτως του τεκμηρίου. Ελάχιστο ποσό είναι το άρθρο 15, προφανώς. Έχουμε τις μειώσεις στα άρθρα 16, 17 και 18. Διάφορες μειώσεις, όχι αμελητέες, αλλά πάρα πολύ σημαντικές. Υπολογίζουμε ότι συμποσούται στο 18%-20%, με το τι θα είχαμε ως έσοδο, τι θα δήλωναν ως εισοδήματα, εάν δεν υπήρχαν αυτές οι μειώσεις.

Φυσικά, έχουμε τη μείωση της προκαταβολής φόρου, κάτι στο οποίο δεν αναφερθήκατε. Έχουμε τη μείωση της προκαταβολής φόρου, ειδικά για τη φετινή χρονιά, διότι ξέρουμε, ότι σε πολλές περιπτώσεις θα έχουμε αύξηση των φόρων. Δεν μπορεί να πληρώσουμε και το 55%. Άρα, αν η προκαταβολή από πέρυσι είναι μεγαλύτερη για τον ελεύθερο επαγγελματία, το υπερβάλλον ποσό θα πληρωθεί μόνο στο 50%. Άρα, εδώ δεν αυξάνουμε το φορολογικό βάρος, μέσω της προκαταβολής φόρου. Αυτό ήταν στο άρθρο 20.

Τέλος, στο άρθρο 15, ορίζεται και το μαχητό του τεκμήριου. Ορίζεται η μαχητότητα με διευρυμένη λογική, με περισσότερους λόγους να είναι μαχητή, αλλά και με διαδικασία, την οποία θα κάνουμε, όσο γίνεται καλύτερη, μέσω της εξουσιοδοτικής διάταξης που υπάρχει και προφανώς και επειδή βάζουμε ρητά τη δυνατότητα ελέγχου, ο οποίος θα γίνει και να είστε σίγουροι γι’ αυτό. Η ΑΑΔΕ θα ανταποκριθεί σε αυτό το καθήκον της. Εμείς θα είμαστε εδώ να τη στηρίξουμε, στο να ανταποκριθεί στο καθήκον της, που είναι να ελεγχθούν όλοι σε εύλογο χρονικό διάστημα, ώστε να μην έχουμε κανένα πρόβλημα.

Αναφέρθηκα στα παραπάνω άρθρα, για να αποδείξω πόσο στρατηγικό είναι αυτό το νομοσχέδιο. Υπάρχει μία ολόκληρη κουβέντα που κάνατε και την οποία θέλω να βγάλω και από το μυαλό μου, σχετικά με το αν είναι αυτό το νομοσχέδιο ένα κρυφό «σχέδιο Πισσαρίδη» το οποίο έρχεται να καταστρέψει τους αναξιοπαθούντες, να «εξαφανίσει» τη μεσαία τάξη ή οτιδήποτε. Εγώ θα αναφερθώ στην ιστορία, γιατί τη θυμόμαστε μισή. Θυμόμαστε όλοι πώς οι συντάξεις δεν άλλαξαν, επειδή το νομοσχέδιο του Υπουργού Γιαννίτση δεν πέρασε, ούτε καν από το Υπουργικό Συμβούλιο. Καταψηφίστηκε και δεν ήρθε στη Βουλή και γι’ αυτό χάσαμε τη μεγάλη ευκαιρία της αναμόρφωσης.

Δεν θυμόμαστε, όμως, ότι αυτή η ευκαιρία χάθηκε δύο χρόνια πριν, όταν Πρωθυπουργός, ο κ. Σημίτης, είχε αναθέσει στον Καθηγητή της Μ. Βρετανίας, τον κ. Σπράο, να κάνει μία μελέτη. Και έκανε αυτή τη μελέτη, μέσα στην οποία ανέφερε σε ένα κεφάλαιο για τις αλλαγές των συντάξεων. Τότε «έπεσε πάνω» η ΓΣΕΕ, δια του κ. Πολυζωγόπουλου, με συλλαλητήρια στα Προπύλαια και πάρθηκε πίσω. Δεν είναι «αθώα» αυτή, λοιπόν, η προσπάθεια που γίνεται από την Αντιπολίτευση να «χτυπήσουμε» τις μελέτες. Οι μελέτες είναι σημαντικές, πρέπει να υπάρχουν.

Τότε, μάλιστα, έλεγε ο κ. Πολυζωγόπουλος από το «Βήμα», «φανταστείτε τι λέει αυτή η μελέτη. Λέει ότι το 2010, δεν θα μπορούμε να πληρώσουμε συντάξεις». Κύριε Υπουργέ έχετε περάσει από το Υπουργείο Εργασίας και το νιώθετε νομίζω. «Για να μην πληρώσουμε συντάξεις το 2010, πρέπει να καταρρεύσει το κράτος που εγγυάται τις συντάξεις». Αυτό ήταν η γελοιοποίηση των προβλέψεων της Επιτροπής από τον κ. Πολυζωγόπουλο, που έπειθε τον κόσμο, ότι δεν χρειάζεται να κάνουμε τίποτα. Και τότε είχε βγει ο κ. Σημίτης και έκανε μία δήλωση «ε καλά, μία μελέτη είναι, μην την παίρνουμε και στα σοβαρά». Και αυτό βέβαια, οδήγησε στο να μην υπάρχει καμία πρόνοια για την πορεία του συνταξιοδοτικού.

Άρα, ας αφήσουμε έξω από την πολιτική αντιπαράθεση τις μελέτες. Οι οικονομολόγοι τις κάνουν, εμείς τις βάζουμε εδώ και μπορούμε να τις συζητάμε, επί τη βάσει των νομοσχεδίων και όχι επί τη βάσει κάποιων ανομολόγητων σχεδίων που δεν υπάρχουν τώρα.

Το δεύτερο που φάνηκε από αυτή την κουβέντα, κάτι που είπα και μπροστά στους φορείς, είναι ότι δεν άκουσα από πουθενά κάποια ρεαλιστική εναλλακτική πρόταση. Να καταργήσουμε -λέει- τα μετρητά. «Τι κάθεστε και κάνετε όλα αυτά; Απλώς, καταργήστε τα μετρητά». Και ήρθε ο εκπρόσωπος των συμβολαιογράφων και είπε, «ακόμα και αυτό που κάνετε, κάτι εξαιρέσεις, κάτι χωραφάκια, αφήστε τα 2.000». Δεν ήσασταν κύριε Υπουργέ, μας έλεγε «πάνε στο καφενείο, πίνουν, πληρώνουν 2.000 το χωράφι και μετά καλούν τον συμβολαιογράφο την άλλη μέρα. Τι θα τους κάνουμε τώρα; Να τους «τρέχουμε» να τα βάλουν στις τράπεζες;» και κάτι τέτοια.

Άρα, αν είναι να τα λέμε, για να τα λέμε, καλώς. Εάν νομίζουμε όλοι, ότι μπορούμε να καταργήσουμε απολύτως την ιδιωτικότητα και να είναι όλα χωρίς μετρητά και να μην υπάρχει τίποτα με επιβολή, να το συζητήσουμε, ότι το λέμε. Άρα, δεν υπάρχει τέτοια εναλλακτική. Είναι το MyDATA εναλλακτική; «Αφού τα έχετε όλα, τι κάθεστε και κάνετε όλα αυτά, πάρτε τα από το MyDATA και τελειώσαμε». Μα, εδώ έχουμε αντίδραση που βάζουμε πρόστιμα για το MyDATA. Ακόμα δεν είναι απολύτως ενεργό και υπάρχουν, ήδη, φωνές. Και στη διαβούλευση και εδώ μέσα στο Κοινοβούλιο ακούστηκαν. Τουλάχιστον, αν θέλετε να κάνετε κριτική, να είναι συνεκτική. Να μας πείτε, ναι στο MyDATA και μόνο με το MyDATA είναι αρκετό. Αλλά και στο MyDATA έχετε αντίρρηση και στα τεκμήρια έχετε αντίρρηση. Έτσι θα πρέπει να συζητάμε;

Με την ηλεκτρονική τιμολόγηση έχουμε τα ίδια, Σε ότι αφορά στους ελέγχους, οι έλεγχοι είναι το πρόβλημα. «Κάντε ελέγχους», μάς λέτε. Μα αυτό επιτρέπουμε, αυτή τη φορά, κύριοι συνάδελφοι. Η ΑΑΔΕ, αυτή τη στιγμή, είναι υποχρεωμένη να ελέγξει τρία εκατομμύρια δηλώσεις, οι οποίες είναι κάτω από 10.000. Στα 3 εκατομμύρια να βρει 200.000 ενδιαφέρουσες και από τις 200.000 να κάνει επιπλέον των ελέγχων που κάνει, 5.000.Έτσι, μπορεί να το κάνει; Τώρα πια, την καθημερινή φοροδιαφυγή την αντιμετωπίζουμε, έστω με αυτόν τον τρόπο και επιτρέπουμε στην ΑΑΔΕ να κάνει σωστά τη δουλειά της και να πιάσει τη μεγάλη φοροδιαφυγή, αυτή που αξίζει.

Βέβαια, να σταματήσουμε, σας παρακαλώ, να συζητάμε για το αν υπάρχει άλλη φοροδιαφυγή και «γιατί πιάνετε αυτή;» Το ακούσαμε και αυτό, «παίρνετε τα 500 εκατομμύρια, ενώ υπάρχουν 10 δις. Άρα, τι τα θέλετε 500 εκατομμύρια;» Θέλουμε όλη τη φοροδιαφυγή. Πρέπει να πιάσουμε και το λαθρεμπόριο και τη μεγάλη φοροδιαφυγή και τη φοροδιαφυγή στον ΦΠΑ και τα «φουσκωμένα» έξοδα και αυτόν που δεν έχει ανοιχτά βιβλία και δουλεύει με «μαύρα». Πρέπει όλα να τα πιάσουμε. Αν αφήσουμε κάτι, όλοι θα σταματήσουν να κάνουν τα άλλα και θα κάνουν αυτό που αφήσαμε.

Δεν μπορεί η ΑΑΔΕ να λειτουργεί και να πιάσει τη φοροδιαφυγή, κοιτώντας μόνο ένα κομμάτι, όπως, για παράδειγμα, «αφού δεν έχεις βάλει κλήση στον απέναντι, να μην βάλεις και σε μένα που είμαι παράνομα παρκαρισμένος». Αυτό πρέπει να σταματήσει, βρείτε άλλο επιχείρημα. Μας είπατε, «δεν μας εμπιστευτήκατε» και ότι δεν δημιουργούμε κουλτούρα εμπιστοσύνης». Μα, η Νέα Δημοκρατία, κατεξοχήν, επέδειξε εμπιστοσύνη στους ελεύθερους επαγγελματίες. Εμείς πήραμε το 22% και το κάναμε 9%. Εμείς καταργήσαμε τον νόμο Κατρούγκαλου. Είδαμε ανταπόκριση με τη μείωση της φοροδιαφυγής στους ελεύθερους επαγγελματίες; Όχι, δεν είδαμε.

Εδώ πρέπει να απαντήσουμε και στον κ. Τσακαλώτο. Απάντησα, ήδη, για το θέμα των ελέγχων που έθεσε, γιατί έθεσε τρία θέματα. Το δεύτερο θέμα που έθεσε, είναι για το αν δημιουργείται εμπιστοσύνη και πού πάνε τα λεφτά και αν η φορολογική συνείδηση είναι η μόνη εναλλακτική στα τεκμήρια. Δεν θα έχουμε φορολογική συνείδηση, αν δεν απαντήσουμε πού πάνε τα λεφτά; Τα λεφτά πήγαν στο ψηφιακό κράτος την πρώτη τετραετία, πήγαν στα συστήματα εμβολιασμού. Είδε ο κόσμος αποτέλεσμα και μας το λένε όλοι στον δρόμο.

Φτάνει αυτό; Δεν φτάνει, γιατί δεν βλέπουμε ακόμη τη φοροδιαφυγή, ως διαφθορά. Η φοροδιαφυγή είναι μέρος της διαφθοράς. Δεν είναι να σταματήσει η άλλη διαφθορά, για να σταματήσω εγώ τη φοροδιαφυγή. Αυτό είναι το σύνηθες, ότι «φταίνε οι άλλοι». Αυτό πρέπει να σταματήσει. Σας παρακαλώ, σταματήστε το και εσείς, διότι εμείς εδώ παιδαγωγούμε τον κόσμο έξω.

Νομίζετε ότι αν δεν εξυπηρετηθεί καλά ο Δανός στο δανέζικο νοσοκομείο, θα αρχίσει να φοροδιαφεύγει; Το πιστεύουμε αυτό; Όχι, είναι μέσα στο DNA. Να σας πω και κάτι άλλο;

Επειδή δεν φοροδιαφεύγει, γι’ αυτό και ο αντίστοιχος δημόσιος υπάλληλος, γιατρός ή ο οποιοσδήποτε στη Δανία κάνει τη δουλειά του με άλλο τρόπο. Είναι μέρος της νοοτροπίας, μέρος του DNA. Αυτό πρέπει να το «χτυπήσουμε».

Κλείνω, με δυο λόγια ακόμα. Τις αδικίες τις διορθώνουμε. Ακούσαμε τα δίκαια αιτήματα, κάποια από αυτά, ήδη, τα ικανοποιήσαμε και είμαι σίγουρος, ότι θα έχουμε τον χρόνο να ικανοποιήσουμε, ενδεχομένως, και κάποια άλλα.

Ο κ. Τσακαλώτος, μάς είπε, «κοιτάξτε τους μεγάλους, πιάνετε τους μικρούς, τη βάση της πυραμίδας και τι έγινε με τα διυλιστήρια;» Το ξαναλέω, το συζητήσαμε και στον Προϋπολογισμό, πήραμε 7,1 δις από τις εταιρείες, από τους μεγάλους, που είναι ρεκόρ όλων των εποχών. Τα 630 εκατομμύρια είναι έκτακτη φορολόγηση από τα διυλιστήρια, άλλα 400 εκατομμύρια, περίπου, από τους παραγωγούς ρεύματος και πάνω από 4 δις από τους παραγωγούς ρεύματος, τα οποία δεν εγγράφηκαν ως φορολογικά έσοδα. Τα πήραμε κατευθείαν από το Χρηματιστήριο ενέργειας και τα κάναμε επιδοτήσεις ρεύματος στους καταναλωτές. Νομίζετε ότι είχαμε αυτά τα λεφτά; «Γεννήσαμε» 5, 6 δις που δόθηκαν σε αυτές τις επιδοτήσεις; Που τα βρήκαμε; Τα δανείστηκε η χώρα;

Σας διαβεβαιώ, κοιτάξτε τα δελτία του δημόσιου χρέους, «πέφτει». Όχι, τα πήραμε από τους παραγωγούς, από το Χρηματιστήριο και δεν εγγράφηκαν ως φορολογία, γιατί τα παίρναμε την ίδια στιγμή, πριν ακόμα τα πάρουν και να τα γράψουν στα βιβλία τους. Γι’ αυτό, λοιπόν, μην συνεχίσουμε αυτό το «παραμύθι».

Κλείνω, λοιπόν, λέγοντας, ότι, τελικά, δεν έχει σημασία για ποιον λόγο δεν θέλετε να στηρίξετε αυτό το νομοσχέδιο. Μπορεί να είναι ο λαϊκισμός σας. Μπορεί να είναι ο μικροκομματισμός. Μπορεί να είναι η πολιτική οκνηρία των εύκολων λύσεων, «ας πούμε κάτι, όχι». Όμως, σας παρακαλώ, σταματήστε να είστε πολιτικοί αβανταδόροι της φοροδιαφυγής. Μην ακούσουμε ξανά τα ίδια και τα ίδια, που νομιμοποιούν στη συνείδηση του κόσμου τη φοροδιαφυγή. Είναι αδιάφορο για μένα για ποιον λόγο δεν στηρίζετε, είτε το θέλετε, είτε δεν μπορείτε. Αποφασίστε εσείς. Όμως την κοινωνία την περιφρονείτε, διότι, όταν ακούω, ότι η κοινωνία χειραγωγείται, ότι ελέγχουμε τα Μέσα Μαζικής Ενημέρωσης, πάλι θεωρία, περί «λίστας Πέτσα» ή ότι αυτές οι δημοσκοπήσεις είναι πληρωμένες, είναι υπαγορευμένες, αυτό είναι περιφρόνηση του ελληνικού λαού, ο οποίος νομίζετε ότι «είναι πρόβατο και ό,τι του σερβίρουν το αγοράζει». Έχουμε νέα, δεν είναι έτσι.

Η κοινωνία, λοιπόν είναι πιο μπροστά. Σε αυτή εμείς θα λογοδοτήσουμε, σε αυτή λογοδοτούμε, όχι στις αποκομμένες, από αυτή την κοινωνία κάθε λογής, ηγεσίες, τις οποίες είδαμε και αυτές τις μέρες. Λογοδοτούμε, όταν δεν δρούμε. Αυτή είναι η διαφορά μας. Λογοδοτούμε, όταν δεν δρούμε, όχι όταν δρούμε και μεταρρυθμίζουμε. Αυτή είναι η πυξίδα μας και με αυτή θα πορευτούμε. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Κυρίες και κύριοι συνάδελφοι στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών, με τίτλο «Μέτρα για τον περιορισμό της φοροδιαφυγής».

Πριν προχωρήσουμε στην ψηφοφορία, επί των άρθρων και επί του συνόλου, ανακεφαλαιώνουμε με τις θέσεις των κομμάτων, επί της αρχής.

Ο Εισηγητής της Πλειοψηφίας, κ. Ξενοφών Μπαραλιάκος, ψήφισε υπέρ.

Ο Εισηγητής της Μειοψηφίας, κ. Γεώργιος Γαβρήλος, ψήφισε κατά.

Ο Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ», κ. Παρασκευάς Κουκουλόπουλος, ψήφισε κατά.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Χρήστος Τσοκάνης, ψήφισε κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος, ψήφισε κατά.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, ψήφισε κατά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέας Βορύλλας, ψήφισε κατά.

Η Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ», κυρία Ζωή Κωνσταντοπούλου, ψήφισε κατά.

Στο σημείο αυτό, ερωτάται η Επιτροπή, γίνονται δεκτά τα άρθρα 1 - 52 του σχεδίου νόμου;

**ΠΟΛΛΟΙ ΒΟΥΛΕΥΤΕΣ**: Δεκτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»**): Κύριε Πρόεδρε, όπως σας έχω εκθέσει, αυτός δεν είναι ο σωστός τρόπος κατ’ άρθρον ψηφοφορίας. Η ψηφοφορία κατ’ άρθρον, γίνεται κατ’ άρθρον. Δηλαδή, θα πρέπει να ερωτηθούν όλοι, επί των άρθρων. Βλέπω ότι το κάνετε διαφορετικά και το κάνουν, από ό,τι κατάλαβα, και όλοι οι Πρόεδροι των Επιτροπών. Δεν γίνεται έτσι η κατ’ άρθρον ψήφιση.

Εμείς καταγράφουμε και την ένστασή μας και τη θέση μας. Η κοινοβουλευτική διαδικασία έχει, εντελώς, εκφυλιστεί πραγματικά και το θέτω, για άλλη μία φορά. Η κατ’ άρθρον συζήτηση και ψήφιση είναι κατ’ άρθρον, ένα - ένα τα άρθρα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Ωραία.

Τα άρθρα 1 έως 52 γίνονται δεκτά, ως έχουν κατά πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»**): Η Επιτροπή τι απάντησε; Δηλαδή, τώρα ψηφίσαμε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Έτσι γίνεται μέχρι σήμερα, έτσι γινόταν πάντα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»**): Όχι, δεν γινόταν πάντα έτσι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Επί της αρχής και επί των άρθρων, σας ανάγνωσα προηγουμένως πώς ψηφίστηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»**): Επί της αρχής.

Κύριε Βεσυρόπουλε, ο ίδιος είστε ένας πολύ ευγενής άνθρωπος, δεν θέλω να αντιπαρατεθώ μαζί σας, αλλά αυτή η διαδικασία είναι, εντελώς, άκυρη και αντικοινοβουλευτική.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής**): Εάν ρωτούσαμε για τα άρθρα 1, 2, 3, κ.λπ. και ψηφίζαμε, ποια είναι η διαφορά να πούμε, αν τα άρθρα 1 έως 52, αν τα ψηφίζουν τα κόμματα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»)**: Μπορεί σε κάθε άρθρο να υπάρχουν διαφοροποιήσεις. Δεν είναι αυτή η διαφορά, όταν ψηφίζεται το κάθε άρθρο; Δεν είναι αυτή η διαφορά και η έννοια της κοινοβουλευτικής διαδικασίας;

Ακούστε τώρα με ρωτάει ο Εισηγητής της Νέας Δημοκρατίας, «θα ψηφίσετε κάποιο άρθρο;» Άρα, το έχετε σίγουρο, ότι δεν χρειάζεται, ούτε να ψηφίσουμε, ούτε να καταψηφίσουμε. Αν είναι να ψηφίσεις κάτι, δήλωσέ το, αλλιώς δεν χρειάζεται ψηφοφορία. Καταπληκτικά, πείτε τα στον κ. Μητσοτάκη αυτά, είναι απίστευτα. Αν θες να ψηφίσεις κάτι, δήλωσέ το.

Κύριε Πρόεδρε, σας ευχαριστώ, αποκαλύφθηκαν όλα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρία Πρόεδρε, σας ευχαριστούμε.

Τα άρθρα 1 έως 52 γίνονται δεκτά ως έχουν, κατά πλειοψηφία.

Ερωτάται η Επιτροπή γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Όχι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεκτό, κατά πλειοψηφία.

Τέλος, ερωτάται η Επιτροπή, αν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Όχι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Δεκτό, κατά πλειοψηφία.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ):** Κύριε Πρόεδρε, εγώ ονομάτισα μία σειρά άρθρα που ψηφίζουμε. Θα το αποτυπώσουμε αύριο στην Ολομέλεια αυτό;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ναι, ακριβώς.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών γίνεται δεκτό, επί της αρχής, επί των άρθρων και στο σύνολό του ως έχει, κατά πλειοψηφία.

Στην Ολομέλεια θα εισαχθεί αύριο Τετάρτη 6 Δεκεμβρίου 2023 και ώρα 10.00΄, σύμφωνα με την απόφαση που έλαβε η Διάσκεψη των Προέδρων στις 30/11/2023.

Στο σημείο αυτό λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γαβρήλος Γεώργιος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Σταρακά Χριστίνα, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Βορύλλας Ανδρέας, Κωνσταντοπούλου Ζωή και Χουρδάκης Μιχαήλ.

Τέλος και περί ώρα 16.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΘΑΝΑΣΙΟΣ ΚΑΒΒΑΔΑΣ**